title: Οδηγία 2013/29/ΕΕ του Ευρωπαϊκού Κοινοβουλίου και του Συμβουλίου, της 12ης Ιουνίου 2013 , για την εναρμόνιση των νομοθεσιών των κρατών μελών σχετικά με τη διαθεσιμότητα στην αγορά ειδών πυροτεχνίας (αναδιατύπωση)  Κείμενο που παρουσιάζει ενδιαφέρον για τον ΕΟΧ

text:
               28.6.2013

               EL

               Επίσημη Εφημερίδα της Ευρωπαϊκής Ένωσης

               L 178/27

         ΟΔΗΓΊΑ 2013/29/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 12ης Ιουνίου 2013
   για την εναρμόνιση των νομοθεσιών των κρατών μελών σχετικά με τη διαθεσιμότητα στην αγορά ειδών πυροτεχνίας (αναδιατύπωση)
   (Κείμενο που παρουσιάζει ενδιαφέρον για τον ΕΟΧ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
   Αποφασίζοντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:

               (1)

               H οδηγία 2007/23/ΕΚ του Ευρωπαϊκού Κοινοβουλίου και του Συμβουλίου της 23ης Μαΐου 2007 σχετικά με τη διάθεση στην αγορά ειδών πυροτεχνίας (3) έχει τροποποιηθεί ουσιωδώς (4). Με την ευκαιρία νέων τροποποιήσεων, είναι σκόπιμη, για λόγους σαφήνειας, η αναδιατύπωση της εν λόγω οδηγίας.

               (2)

               Ο κανονισμός (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για τον καθορισμό των απαιτήσεων διαπίστευσης και εποπτείας της αγοράς όσον αφορά την εμπορία των προϊόντων (5), ορίζει τους κανόνες διαπίστευσης των οργανισμών αξιολόγησης της συμμόρφωσης, παρέχει το πλαίσιο για την εποπτεία της αγοράς προϊόντων και για τη διενέργεια ελέγχων σε προϊόντα από τρίτες χώρες και ορίζει τις γενικές αρχές που διέπουν τη σήμανση CE.

               (3)

               Η απόφαση αριθ. 768/2008/ΕΚ του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για κοινό πλαίσιο εμπορίας των προϊόντων (6), θεσπίζει κοινές αρχές και διατάξεις αναφοράς που εφαρμόζονται σε όλη την τομεακή νομοθεσία, ώστε να εξασφαλίζεται συνεκτική βάση για την αναθεώρηση ή την αναδιατύπωση της εν λόγω νομοθεσίας. Η οδηγία 2007/23/ΕΚ θα πρέπει να προσαρμοστεί στην εν λόγω απόφαση.

               (4)

               Οι νόμοι, οι κανονισμοί και οι διοικητικές διατάξεις που ισχύουν στα κράτη μέλη σχετικά με τη διαθεσιμότητα στην αγορά ειδών πυροτεχνίας διαφέρουν, ιδίως όσον αφορά πτυχές όπως η ασφάλεια και τα χαρακτηριστικά απόδοσης.

               (5)

               Οι νόμοι, οι κανονισμοί και οι διοικητικές διατάξεις των κρατών μελών, εφόσον ενδέχεται να δημιουργήσουν φραγμούς στο εμπόριο μέσα στην Ένωση, θα πρέπει να εναρμονίζονται ώστε να επιτρέπουν την ελεύθερη κυκλοφορία των ειδών πυροτεχνίας εντός της εσωτερικής αγοράς, εξασφαλίζοντας παράλληλα υψηλό επίπεδο προστασίας της ανθρώπινης υγείας και της ασφάλειας και της προστασίας των καταναλωτών και των επαγγελματιών τελικών χρηστών. Αυτό το υψηλό επίπεδο προστασίας θα πρέπει να περιλαμβάνει την τήρηση των σχετικών ορίων ηλικίας για τους χρήστες ειδών πυροτεχνίας.

               (6)

               Η οδηγία 93/15/ΕΟΚ του Συμβουλίου, της 5ης Απριλίου 1993, για την εναρμόνιση των διατάξεων περί της εμπορίας και του ελέγχου των εκρηκτικών υλών εμπορικής χρήσης (7), δεν περιλαμβάνει στο πεδίο εφαρμογής της τα είδη πυροτεχνίας.

               (7)

               Η ασφάλεια κατά την αποθήκευση διέπεται από την οδηγία 96/82/ΕΚ του Συμβουλίου, της 9ης Δεκεμβρίου 1996, για την αντιμετώπιση των κινδύνων μεγάλων ατυχημάτων σχετιζόμενων με επικίνδυνες ουσίες (8), η οποία ορίζει απαιτήσεις ασφαλείας για τις εγκαταστάσεις όπου υπάρχουν, μεταξύ άλλων επικίνδυνων πυροτεχνικών ουσιών, εκρηκτικές ουσίες.

               (8)

               Όσον αφορά την ασφάλεια κατά τη μεταφορά, οι κανόνες που αφορούν τη μεταφορά των ειδών πυροτεχνίας καλύπτονται από διεθνείς συμβάσεις και συμφωνίες, συμπεριλαμβανομένων των συστάσεων των Ηνωμένων Εθνών σχετικά με τη μεταφορά επικίνδυνων αγαθών. Κατά συνέπεια, οι πτυχές αυτές δεν θα πρέπει να εμπίπτουν στο πεδίο εφαρμογής της παρούσας οδηγίας.

               (9)

               Η παρούσα οδηγία θα πρέπει να έχει εφαρμογή σε όλες τις μορφές προμηθειών, συμπεριλαμβανομένης της πώλησης από απόσταση.

               (10)

               Η παρούσα οδηγία δεν θα πρέπει να εφαρμόζεται στα είδη πυροτεχνίας στα οποία εφαρμόζονται η οδηγία 96/98/ΕΚ του Συμβουλίου, της 20ής Δεκεμβρίου 1996, σχετικά με τον εξοπλισμό πλοίων (9), και οι σχετικές διεθνείς συμβάσεις που αναφέρονται στην εν λόγω οδηγία. Επίσης, δεν θα πρέπει να εφαρμόζεται σε καψούλια που έχουν σχεδιασθεί για επικρουστικά παιχνίδια που εμπίπτουν στο πεδίο εφαρμογής της οδηγίας 2009/48/ΕΚ του Ευρωπαϊκού Κοινοβουλίου και του Συμβουλίου, της 18ης Ιουνίου 2009, σχετικά με την ασφάλεια των παιχνιδιών (10).

               (11)

               Τα πυροτεχνήματα που έχουν κατασκευαστεί προς ιδία χρήση του κατασκευαστή τους και έχουν εγκριθεί για χρήση αποκλειστικά στην επικράτεια του κράτους μέλους στο οποίο είναι εγκατεστημένος ο κατασκευαστής, παραμένουν δε στην επικράτεια του κράτους μέλους αυτού, δεν θα πρέπει να θεωρούνται ότι είναι διαθέσιμα στην αγορά και δεν θα πρέπει, κατά συνέπεια, να απαιτείται να συμμορφώνονται με την παρούσα οδηγία.

               (12)

               Όταν πληρούνται οι απαιτήσεις που καθορίζονται στην παρούσα οδηγία, τα κράτη μέλη δεν θα πρέπει να μπορούν να απαγορεύουν, να περιορίζουν ή να παρεμποδίζουν την ελεύθερη κυκλοφορία των ειδών πυροτεχνίας. Η παρούσα οδηγία θα πρέπει να εφαρμόζεται υπό την επιφύλαξη της εθνικής νομοθεσίας για τη χορήγηση άδειας λειτουργίας από τα κράτη μέλη σε κατασκευαστές, διανομείς και εισαγωγείς.

               (13)

               Τα είδη πυροτεχνίας θα πρέπει να περιλαμβάνουν, μεταξύ άλλων, πυροτεχνήματα, είδη πυροτεχνίας για το θέατρο και άλλα είδη πυροτεχνίας για τεχνικούς σκοπούς, όπως οι αεριογόνες συσκευές που χρησιμοποιούνται στους αερόσακους ή στους προεντατήρες των ζωνών ασφαλείας.

               (14)

               Για να εξασφαλιστούν τα κατάλληλα υψηλά επίπεδα προστασίας, τα είδη πυροτεχνίας θα πρέπει να ταξινομούνται σύμφωνα με το επίπεδο κινδύνου που ενέχουν σε σχέση με το είδος της χρήσης τους, με τον σκοπό τους ή με το επίπεδο θορύβου.

               (15)

               Δεδομένων των κινδύνων που είναι εγγενείς στη χρήση των ειδών πυροτεχνίας, είναι σκόπιμο να καθοριστούν όρια ηλικίας για τη διάθεσή τους σε πρόσωπα, καθώς και να εξασφαλιστεί ότι η επισήμανσή τους φέρει επαρκείς και κατάλληλες πληροφορίες σχετικά με την ασφαλή χρήση τους, έτσι ώστε να προστατεύονται η ανθρώπινη υγεία και ασφάλεια και το περιβάλλον. Ορισμένα είδη πυροτεχνίας θα πρέπει να είναι διαθέσιμα μόνον σε πρόσωπα που διαθέτουν τις απαιτούμενες γνώσεις, δεξιότητες και εμπειρία. Όσον αφορά είδη πυροτεχνίας που προορίζονται για οχήματα, θα πρέπει, στο πλαίσιο των απαιτήσεων για την επισήμανση, να λαμβάνονται υπόψη τόσο η τρέχουσα πρακτική όσο και το γεγονός ότι οι προμηθευτές στην αυτοκινητοβιομηχανία διαθέτουν αυτά τα είδη αποκλειστικά σε επαγγελματίες χρήστες.

               (16)

               Η χρήση των ειδών πυροτεχνίας, ιδίως των πυροτεχνημάτων, υπόκειται σε εμφανώς διαφορετικές πολιτιστικές συνήθειες και παραδόσεις στα αντίστοιχα κράτη μέλη. Είναι επομένως αναγκαίο να επιτραπεί στα κράτη μέλη να λαμβάνουν εθνικά μέτρα για τον περιορισμό της χρήσης ή της πώλησης ορισμένων κατηγοριών ειδών πυροτεχνίας στο ευρύ κοινό, μεταξύ άλλων, για λόγους δημόσιας ασφάλειας ή υγείας και προστασίας.

               (17)

               Οι οικονομικοί φορείς θα πρέπει να φέρουν την ευθύνη για τη συμμόρφωση των προϊόντων πυροτεχνίας προς τις απαιτήσεις της παρούσας οδηγίας, σε σχέση με τον ρόλο που διαδραματίζουν αντιστοίχως στην αλυσίδα εφοδιασμού, ούτως ώστε να διασφαλίζουν υψηλό επίπεδο προστασίας των δημόσιων συμφερόντων και την προστασία των τελικών χρηστών, και να εγγυώνται θεμιτό ανταγωνισμό στην αγορά της Ένωσης.

               (18)

               Όλοι οι οικονομικοί φορείς που παρεμβαίνουν στην αλυσίδα προσφοράς και διανομής θα πρέπει να λαμβάνουν τα κατάλληλα μέτρα για να εξασφαλίζουν ότι διαθέτουν στην αγορά μόνο είδη πυροτεχνίας που είναι σύμφωνα με την παρούσα οδηγία. Είναι απαραίτητο να προβλεφθεί σαφής και αναλογική κατανομή των υποχρεώσεων, που να ανταποκρίνεται στον ρόλο κάθε οικονομικού φορέα στην αλυσίδα προσφοράς και διανομής.

               (19)

               Για τη διευκόλυνση της επικοινωνίας μεταξύ των οικονομικών φορέων, των αρχών εποπτείας της αγοράς και των καταναλωτών, τα κράτη μέλη θα πρέπει να παροτρύνουν τους οικονομικούς φορείς να περιλαμβάνουν και διεύθυνση στο διαδίκτυο, επιπλέον της ταχυδρομικής διεύθυνσης.

               (20)

               Ο κατασκευαστής, γνωρίζοντας λεπτομερώς τη διαδικασία σχεδιασμού και παραγωγής, βρίσκεται σε καλύτερη θέση για να διενεργεί τη διαδικασία αξιολόγησης της συμμόρφωσης. Η αξιολόγηση της συμμόρφωσης θα πρέπει, συνεπώς, να παραμείνει υποχρέωση αποκλειστικά του κατασκευαστή.

               (21)

               Είναι αναγκαίο να εξασφαλιστεί ότι τα είδη πυροτεχνίας από τρίτες χώρες που εισέρχονται στην αγορά της Ένωσης συμμορφώνονται με τις απαιτήσεις της παρούσας οδηγίας και, ιδίως, ότι οι κατασκευαστές έχουν διενεργήσει τις κατάλληλες διαδικασίες αξιολόγησης της συμμόρφωσης όσον αφορά τα συγκεκριμένα είδη πυροτεχνίας. Θα πρέπει, επομένως, να προβλεφθεί ότι οι εισαγωγείς είναι υποχρεωμένοι να εξασφαλίζουν ότι τα είδη πυροτεχνίας που διαθέτουν στην αγορά συμμορφώνονται με τις απαιτήσεις της παρούσας οδηγίας και ότι δεν διαθέτουν στην αγορά είδη πυροτεχνίας που δεν συμμορφώνονται με τις απαιτήσεις αυτές ή ενέχουν κίνδυνο. Θα πρέπει επίσης να προβλεφθεί ότι οι εισαγωγείς είναι υποχρεωμένοι να εξασφαλίζουν ότι έχουν διενεργηθεί οι διαδικασίες αξιολόγησης της συμμόρφωσης και ότι η σήμανση των ειδών πυροτεχνίας και τα έγγραφα που καταρτίζουν οι κατασκευαστές είναι στη διάθεση των αρμόδιων εθνικών αρχών για λόγους ελέγχου.

               (22)

               Ο διανομέας καθιστά ένα είδος πυροτεχνίας διαθέσιμο στην αγορά αφού πρώτα το είδος πυροτεχνίας έχει διατεθεί στην αγορά από τον κατασκευαστή ή τον εισαγωγέα και θα πρέπει να ενεργεί με τη δέουσα προσοχή, ώστε να εξασφαλίζει ότι ο τρόπος με τον οποίο χειρίζεται το είδος πυροτεχνίας δεν επηρεάζει αρνητικά τη συμμόρφωση του είδους πυροτεχνίας.

               (23)

               Οιοσδήποτε οικονομικός φορέας διαθέτει ένα είδος πυροτεχνίας στην αγορά με τη δική του επωνυμία ή εμπορικό σήμα ή τροποποιεί ένα είδος πυροτεχνίας κατά τρόπον ώστε να επηρεαστεί η συμμόρφωση με τις απαιτήσεις της παρούσας οδηγίας θα πρέπει να θεωρείται ότι είναι ο κατασκευαστής και να αναλαμβάνει τις υποχρεώσεις του κατασκευαστή.

               (24)

               Οι διανομείς και οι εισαγωγείς, επειδή βρίσκονται κοντά στην αγορά, θα πρέπει να συμμετέχουν σε καθήκοντα εποπτείας της αγοράς που εκτελούνται από τις αρμόδιες εθνικές αρχές και θα πρέπει να είναι προετοιμασμένοι να συμμετάσχουν ενεργά με την προσκόμιση στις αρμόδιες αρχές όλων των αναγκαίων πληροφοριών που αφορούν το οικείο είδος πυροτεχνίας.

               (25)

               Στο πλαίσιο της τήρησης των στοιχείων που απαιτούνται δυνάμει της παρούσας οδηγίας για την ταυτοποίηση άλλων οικονομικών φορέων, δεν θα πρέπει να απαιτείται από τους οικονομικούς φορείς να ενημερώνουν τα στοιχεία αυτά για άλλους οικονομικούς φορείς που είτε τους έχουν προμηθεύσει είτε έχουν προμηθευτεί από αυτούς είδη πυροτεχνίας.

               (26)

               Είναι σκόπιμο να καθιερωθούν ουσιώδεις απαιτήσεις ασφαλείας για τα είδη πυροτεχνίας, προκειμένου να προστατεύονται οι καταναλωτές και να προλαμβάνονται ατυχήματα.

               (27)

               Ορισμένα είδη πυροτεχνίας, ιδίως είδη πυροτεχνίας για τα οχήματα, όπως αεριογόνες συσκευές για αερόσακους, περιέχουν μικρές ποσότητες εμπορικών εκρηκτικών υλών και στρατιωτικών εκρηκτικών υλών. Μετά την έγκριση της οδηγίας 2007/23/ΕΚ κατέστη φανερό ότι δεν θα ήταν δυνατή η αντικατάσταση αυτών των ουσιών που χρησιμοποιούνται ως προσμείξεις σε αυστηρά εκρηκτικές συνθέσεις, όταν χρησιμοποιούνται για τη βελτίωση της ενεργειακής ισορροπίας. Η ουσιώδης απαίτηση ασφαλείας, η οποία περιορίζει τη χρήση εμπορικών εκρηκτικών υλών και στρατιωτικών εκρηκτικών υλών θα πρέπει, επομένως, να τροποποιηθεί.

               (28)

               Για να διευκολυνθεί η αξιολόγηση της συμμόρφωσης με τις ουσιώδεις απαιτήσεις ασφαλείας που προβλέπονται στην παρούσα οδηγία, είναι απαραίτητο να προβλεφθεί ότι υπάρχει τεκμήριο συμμόρφωσης για είδη πυροτεχνίας τα οποία συμμορφώνονται με εναρμονισμένα πρότυπα τα οποία εκδίδονται σύμφωνα με τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012 για την ευρωπαϊκή τυποποίηση και για την τροποποίηση των οδηγιών 89/686/ΕΟΚ και 93/15/ΕΟΚ του Συμβουλίου και των οδηγιών 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/105/ΕΚ και 2009/23/ΕΚ του Ευρωπαϊκού Κοινοβουλίου και του Συμβουλίου (11), με σκοπό τη διατύπωση λεπτομερών τεχνικών προδιαγραφών των εν λόγω απαιτήσεων.

               (29)

               Ο κανονισμός (ΕΕ) αριθ. 1025/2012 προβλέπει διαδικασία υποβολής ενστάσεων κατά εναρμονισμένων προτύπων όταν τα εν λόγω πρότυπα δεν ικανοποιούν πλήρως τις απαιτήσεις της παρούσας οδηγίας.

               (30)

               Για να δοθεί η δυνατότητα στους οικονομικούς φορείς να αποδείξουν, και στις αρμόδιες αρχές να εξασφαλίσουν, ότι τα είδη πυροτεχνίας που είναι διαθέσιμα στην αγορά συμμορφώνονται προς τις ουσιώδεις απαιτήσεις ασφαλείας, είναι απαραίτητο να προβλεφθούν διαδικασίες αξιολόγησης της συμμόρφωσης. Με την απόφαση αριθ. 768/2008/ΕΚ θεσπίζονται ενότητες για τις διαδικασίες αξιολόγησης της συμμόρφωσης που περιλαμβάνουν από τη λιγότερο αυστηρή έως την περισσότερο αυστηρή διαδικασία, ανάλογα με το επίπεδο του υφιστάμενου κινδύνου και το επίπεδο της απαιτούμενης ασφάλειας. Για να εξασφαλιστεί η διατομεακή συνοχή και να αποφευχθούν οι ad hoc παραλλαγές, οι διαδικασίες αξιολόγησης της συμμόρφωσης θα πρέπει να επιλέγονται από τις ενότητες αυτές.

               (31)

               Οι κατασκευαστές θα πρέπει να καταρτίζουν δήλωση συμμόρφωσης ΕΕ με την οποία να παρέχουν τις πληροφορίες που απαιτούνται με βάση την παρούσα οδηγία σχετικά με τη συμμόρφωση ενός είδους πυροτεχνίας προς τις απαιτήσεις της παρούσας οδηγίας και της λοιπής συναφούς ενωσιακής νομοθεσίας εναρμόνισης.

               (32)

               Προκειμένου να εξασφαλίζεται ουσιαστική πρόσβαση στις πληροφορίες για σκοπούς εποπτείας της αγοράς, οι πληροφορίες που απαιτούνται για τον προσδιορισμό όλων των εφαρμοστέων πράξεων της Ένωσης θα πρέπει να είναι διαθέσιμες σε μια ενιαία δήλωση συμμόρφωσης ΕΕ. Για τη μείωση του διοικητικού φόρτου που βαρύνει τους οικονομικούς φορείς, αυτή η ενιαία δήλωση συμμόρφωσης ΕΕ μπορεί να είναι φάκελος που περιλαμβάνει τις σχετικές επιμέρους δηλώσεις συμμόρφωσης.

               (33)

               Η σήμανση CE, που δηλώνει τη συμμόρφωση είδους πυροτεχνίας, είναι η ορατή συνέπεια ολόκληρης διαδικασίας η οποία συμπεριλαμβάνει την αξιολόγηση της συμμόρφωσης υπό ευρεία έννοια. Οι γενικές αρχές που διέπουν τη σήμανση CE διατυπώνονται στον κανονισμό (ΕΚ) αριθ. 765/2008. Οι κανόνες που διέπουν την τοποθέτηση της σήμανσης CE θα πρέπει να καθοριστούν με την παρούσα οδηγία.

               (34)

               Οι διαδικασίες αξιολόγησης της συμμόρφωσης που καθορίζονται στην παρούσα οδηγία απαιτούν την παρέμβαση των οργανισμών αξιολόγησης της συμμόρφωσης, οι οποίοι κοινοποιούνται από τα κράτη μέλη στην Επιτροπή.

               (35)

               Η πείρα έχει δείξει ότι τα κριτήρια που θεσπίζονται στην οδηγία 2007/23/ΕΚ, τα οποία οφείλουν να πληρούν οι οργανισμοί αξιολόγησης της συμμόρφωσης για να κοινοποιηθούν στην Επιτροπή, δεν επαρκούν για την εξασφάλιση ομοιόμορφα υψηλού επιπέδου επίδοσης των κοινοποιημένων οργανισμών σε όλη την Ένωση. Είναι ωστόσο αναγκαίο, όλοι οι κοινοποιημένοι οργανισμοί να εκτελούν τα καθήκοντά τους στο ίδιο επίπεδο και με συνθήκες θεμιτού ανταγωνισμού. Αυτό προϋποθέτει τον καθορισμό υποχρεωτικών απαιτήσεων για τους οργανισμούς αξιολόγησης της συμμόρφωσης που επιθυμούν να κοινοποιηθούν για να παρέχουν υπηρεσίες αξιολόγησης της συμμόρφωσης.

               (36)

               Για να εξασφαλιστεί συνέπεια όσον αφορά το επίπεδο ποιότητας κατά την αξιολόγηση της συμμόρφωσης, είναι επίσης αναγκαίο να καθοριστούν οι απαιτήσεις που οφείλουν να πληρούν οι κοινοποιούσες αρχές και άλλοι οργανισμοί που συμμετέχουν στην αξιολόγηση, την κοινοποίηση και την παρακολούθηση των κοινοποιημένων οργανισμών.

               (37)

               Το σύστημα που θεσπίζεται με την παρούσα οδηγία θα πρέπει να συμπληρώνεται με το σύστημα διαπίστευσης που προβλέπεται στον κανονισμό (ΕΚ) αριθ. 765/2008. Επειδή η διαπίστευση είναι βασικό μέσο για να επαληθευθεί η επάρκεια των οργανισμών αξιολόγησης της συμμόρφωσης, θα πρέπει να χρησιμοποιείται επίσης για τον σκοπό της κοινοποίησης.

               (38)

               Η διαφανής διαπίστευση που προβλέπεται από τον κανονισμό (ΕΚ) αριθ. 765/2008 και εξασφαλίζει το αναγκαίο επίπεδο εμπιστοσύνης στα πιστοποιητικά συμμόρφωσης, θα πρέπει να θεωρείται από τις εθνικές δημόσιες αρχές σε ολόκληρη την Ένωση ως το κατ’ εξοχήν μέσο απόδειξης της τεχνικής επάρκειας των οργανισμών αξιολόγησης της συμμόρφωσης. Ωστόσο, οι εθνικές αρχές δύνανται να θεωρούν ότι διαθέτουν τα κατάλληλα μέσα για να διενεργούν οι ίδιες την εν λόγω αξιολόγηση. Στις περιπτώσεις αυτές, για να εξασφαλίζεται το κατάλληλο επίπεδο αξιοπιστίας της αξιολόγησης από άλλες εθνικές αρχές, οι εθνικές αρχές θα πρέπει να προσκομίζουν στην Επιτροπή και τα άλλα κράτη μέλη τις αναγκαίες αποδείξεις ότι οι οργανισμοί αξιολόγησης της συμμόρφωσης που έχουν αξιολογηθεί τηρούν τις σχετικές κανονιστικές απαιτήσεις.

               (39)

               Οι οργανισμοί αξιολόγησης της συμμόρφωσης συχνά αναθέτουν υπεργολαβικά σε τρίτους ή σε θυγατρική τους μέρη των δραστηριοτήτων τους που συνδέονται με την αξιολόγηση της συμμόρφωσης. Για να εξασφαλιστεί το επίπεδο της προστασίας που απαιτείται για τα είδη πυροτεχνίας που πρόκειται να διατεθούν στην αγορά της Ένωσης, έχει σημασία οι υπεργολάβοι και οι θυγατρικές που αξιολογούν τη συμμόρφωση να πληρούν, για την εκτέλεση των καθηκόντων αξιολόγησης της συμμόρφωσης, τις ίδιες απαιτήσεις όπως και οι κοινοποιημένοι οργανισμοί. Είναι συνεπώς σημαντικό, η αξιολόγηση της επάρκειας και της απόδοσης των οργανισμών που πρόκειται να κοινοποιηθούν, καθώς και η παρακολούθηση των ήδη κοινοποιημένων οργανισμών, να καλύπτουν και δραστηριότητες που διεξάγονται από υπεργολάβους και θυγατρικές.

               (40)

               Είναι ανάγκη να αυξηθεί η αποτελεσματικότητα και η διαφάνεια της διαδικασίας κοινοποίησης και, ειδικότερα, να προσαρμοστεί η διαδικασία αυτή στις νέες τεχνολογίες ώστε να καταστεί δυνατή η τηλεματική κοινοποίηση.

               (41)

               Επειδή οι κοινοποιημένοι οργανισμοί μπορούν να προσφέρουν τις υπηρεσίες τους σε όλη την Ένωση, ενδείκνυται να δοθεί στα άλλα κράτη μέλη και στην Επιτροπή η δυνατότητα να υποβάλλουν ένσταση σχετικά με κοινοποιούμενο οργανισμό. Συνεπώς, είναι σημαντικό να προβλεφθεί χρονικό διάστημα κατά το οποίο θα μπορούν να αποσαφηνίζονται τυχόν αμφιβολίες ή ανησυχίες για την επάρκεια των οργανισμών αξιολόγησης της συμμόρφωσης, προτού αυτοί αρχίσουν να λειτουργούν ως κοινοποιημένοι οργανισμοί.

               (42)

               Για λόγους ανταγωνιστικότητας έχει ζωτική σημασία να εφαρμόζουν οι κοινοποιημένοι οργανισμοί τις διαδικασίες αξιολόγησης της συμμόρφωσης χωρίς περιττές επιβαρύνσεις για τους οικονομικούς φορείς. Για τον ίδιο λόγο, και για να εξασφαλιστεί η ίση μεταχείριση των οικονομικών φορέων, θα πρέπει να εξασφαλίζεται συνέπεια στην τεχνική εφαρμογή των διαδικασιών αξιολόγησης της συμμόρφωσης. Αυτό μπορεί να επιτευχθεί καλύτερα με τον συντονισμό και τη συνεργασία των κοινοποιημένων οργανισμών.

               (43)

               Τα κράτη μέλη θα πρέπει να λαμβάνουν κάθε κατάλληλο μέτρο για να εξασφαλίζουν ότι τα είδη πυροτεχνίας μπορούν να διατίθενται στην αγορά μόνο με την προϋπόθεση ότι, εφόσον αποθηκεύονται σωστά και χρησιμοποιούνται για τον σκοπό για τον οποίο προορίζονται, δεν θέτουν σε κίνδυνο την υγεία και την ασφάλεια των προσώπων. Τα είδη πυροτεχνίας θα πρέπει να θεωρείται ότι δεν συμμορφώνονται προς τις βασικές απαιτήσεις ασφαλείας που καθορίζονται στην παρούσα οδηγία μόνο υπό εύλογα προβλέψιμες συνθήκες χρήσης, δηλαδή όταν η χρήση τους θα μπορούσε να είναι απόρροια νόμιμης και άμεσα προβλέψιμης ανθρώπινης συμπεριφοράς.

               (44)

               Για λόγους ασφάλειας δικαίου, θα πρέπει να καταστεί σαφές ότι οι κανόνες για την εποπτεία της ενωσιακής αγοράς και για τον έλεγχο των προϊόντων που εισέρχονται στην ενωσιακή αγορά, οι οποίοι προβλέπονται από τον κανονισμό (ΕΚ) αριθ. 765/2008 ισχύουν και για τα είδη πυροτεχνίας. Η παρούσα οδηγία δεν θα πρέπει να εμποδίζει τη δυνατότητα των κρατών μελών να επιλέγουν τις αρμόδιες αρχές που θα εκτελούν αυτά τα καθήκοντα.

               (45)

               Οι ομάδες ειδών πυροτεχνίας που είναι παρόμοιες ως προς τη σχεδίαση, τη λειτουργία ή τη συμπεριφορά θα πρέπει να αξιολογούνται από τους κοινοποιημένους οργανισμούς ως οικογένειες προϊόντων.

               (46)

               Απαιτείται να θεσπιστεί διαδικασία διασφάλισης που θα παρέχει τη δυνατότητα αμφισβήτησης της συμμόρφωσης είδους πυροτεχνίας. Προκειμένου να αυξηθεί η διαφάνεια και να μειωθεί ο χρόνος διεκπεραίωσης, είναι ανάγκη να βελτιωθεί η ισχύουσα διαδικασία διασφάλισης έτσι ώστε να γίνει πιο αποτελεσματική και να αξιοποιηθεί η πείρα που έχει συγκεντρωθεί στα κράτη μέλη.

               (47)

               Το ισχύον σύστημα θα πρέπει να συμπληρωθεί με μια διαδικασία που θα δίνει τη δυνατότητα στα ενδιαφερόμενα μέρη να ενημερωθούν για τα μέτρα που πρόκειται να ληφθούν σχετικά με τα είδη πυροτεχνίας που παρουσιάζουν κίνδυνο όσον αφορά την υγεία ή την ασφάλεια των προσώπων ή άλλα ζητήματα προστασίας του δημόσιου συμφέροντος. Θα δίνει επίσης τη δυνατότητα στις αρχές εποπτείας της αγοράς, σε συνεργασία με τους σχετικούς οικονομικούς φορείς, να ενεργούν νωρίτερα σε σχέση με αυτά τα είδη πυροτεχνίας.

               (48)

               Εφόσον τα κράτη μέλη και η Επιτροπή συμφωνήσουν ότι είναι δικαιολογημένο το μέτρο που λαμβάνει ένα κράτος μέλος, δεν θα πρέπει να απαιτείται περαιτέρω ανάμειξη της Επιτροπής εκτός αν η μη συμμόρφωση μπορεί να αποδοθεί σε ελλείψεις του εναρμονισμένου προτύπου.

               (49)

               Είναι προς το συμφέρον τόσο του κατασκευαστή όσο και του εισαγωγέα να παρέχει ασφαλή είδη πυροτεχνίας ώστε να αποφεύγει το κόστος της ευθύνης για ελαττωματικά προϊόντα που προκαλούν ζημιά σε ανθρώπους και πράγματα. Από την άποψη αυτή, η οδηγία 85/374/ΕΟΚ του Συμβουλίου, της 25ης Ιουλίου 1985, για την προσέγγιση των νομοθετικών, κανονιστικών και διοικητικών διατάξεων των κρατών μελών σε θέματα ευθύνης λόγω ελαττωματικών προϊόντων (12), συμπληρώνει την παρούσα οδηγία, δεδομένου ότι η οδηγία 85/374/ΕΟΚ επιβάλλει αυστηρό καθεστώς ευθύνης στους κατασκευαστές και εισαγωγείς και διασφαλίζει επαρκές επίπεδο προστασίας των καταναλωτών. Περαιτέρω, η οδηγία 85/374/ΕΟΚ προβλέπει ότι οι κοινοποιημένοι οργανισμοί θα πρέπει να είναι επαρκώς ασφαλισμένοι όσον αφορά τις επαγγελματικές δραστηριότητές τους, εκτός αν την ευθύνη τους αναλαμβάνει το κράτος σύμφωνα με το εθνικό δίκαιο, ή το ίδιο το κράτος μέλος είναι άμεσα υπεύθυνο για τις δοκιμές.

               (50)

               Για να διασφαλιστούν ενιαίοι όροι εφαρμογής της παρούσας οδηγίας, θα πρέπει να ανατεθούν εκτελεστικές αρμοδιότητες στην Επιτροπή. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους μηχανισμούς ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (13).

               (51)

               Η συμβουλευτική διαδικασία θα πρέπει να χρησιμοποιηθεί για την έκδοση εκτελεστικών πράξεων μέσω των οποίων ζητείται από το κοινοποιούν κράτος μέλος να λάβει τα αναγκαία διορθωτικά μέτρα σχετικά με κοινοποιημένους οργανισμούς οι οποίοι δεν πληρούν ή δεν πληρούν πλέον τις απαιτήσεις για την κοινοποίησή τους.

               (52)

               Η διαδικασία εξέτασης θα πρέπει να χρησιμοποιείται για την έκδοση εκτελεστικών πράξεων για τον καθορισμό ενός ενιαίου συστήματος αρίθμησης για την ταυτοποίηση ειδών πυροτεχνίας, και των πρακτικών ρυθμίσεων ενός μητρώου με αριθμούς καταχώρισης ειδών πυροτεχνίας, καθώς επίσης για την τακτική συλλογή και ενημέρωση δεδομένων για ατυχήματα που σχετίζονται με τα είδη πυροτεχνίας.

               (53)

               Η διαδικασία εξέτασης θα πρέπει να χρησιμοποιείται επίσης για την έκδοση εκτελεστικών πράξεων σε σχέση με συμμορφούμενα είδη πυροτεχνίας που ενέχουν κίνδυνο για την υγεία ή την ασφάλεια των προσώπων ή για άλλες πτυχές προστασίας του δημόσιου συμφέροντος.

               (54)

               Η Επιτροπή θα πρέπει να εκδίδει εκτελεστικές πράξεις που έχουν άμεση εφαρμογή εφόσον, σε δεόντως αιτιολογημένες περιπτώσεις σχετικά με συμμορφούμενα είδη πυροτεχνίας που ενέχουν κίνδυνο για την υγεία ή την ασφάλεια προσώπων, τούτο επιβάλλεται από επιτακτικούς λόγους επείγουσας ανάγκης.

               (55)

               Σύμφωνα με την καθιερωμένη πρακτική, η επιτροπή που συστήνεται με βάση την παρούσα οδηγία μπορεί να διαδραματίσει χρήσιμο ρόλο στην εξέταση θεμάτων σε σχέση με την εφαρμογή της παρούσας οδηγίας, τα οποία θέτει είτε ο πρόεδρός της είτε εκπρόσωπος κράτους μέλους σύμφωνα με τον κανονισμό της.

               (56)

               H Επιτροπή διά εκτελεστικών πράξεων και, δεδομένης της ιδιαίτερής τους φύσης, ενεργώντας χωρίς να εφαρμόζει τον κανονισμό (ΕΕ) αριθ. 182/2011, θα πρέπει να καθορίζει εάν τα μέτρα που λαμβάνουν τα κράτη μέλη σχετικά με μη συμμορφούμενα ήδη πυροτεχνίας δικαιολογούνται ή όχι.

               (57)

               Τα κράτη μέλη θα πρέπει να καθορίσουν κανόνες σχετικά με τις κυρώσεις που επιβάλλονται για παραβάσεις των διατάξεων του εθνικού δικαίου που έχουν θεσπισθεί βάσει της παρούσας οδηγίας και να εξασφαλίζουν την επιβολή των κανόνων αυτών. Οι προβλεπόμενες κυρώσεις θα πρέπει να είναι αποτελεσματικές, αναλογικές και αποτρεπτικές.

               (58)

               Πριν από την ημερομηνία εφαρμογής των εθνικών κανόνων για τη μεταφορά της παρούσας οδηγίας στο εθνικό δίκαιο, θα πρέπει να δοθεί χρόνος στους κατασκευαστές και τους εισαγωγείς να ασκήσουν όλα τα δικαιώματά τους στο πλαίσιο των ισχυόντων εθνικών μέτρων, προκειμένου, παραδείγματος χάριν, να πουλήσουν τα αποθέματα ήδη παραχθέντων προϊόντων που διαθέτουν. Είναι επομένως απαραίτητο να προβλεφθούν εύλογες μεταβατικές διευθετήσεις που να επιτρέπουν να είναι σε διαθεσιμότητα στην αγορά είδη πυροτεχνίας που έχουν ήδη διατεθεί στην αγορά σύμφωνα με την οδηγία 2007/23/ΕΚ, χωρίς να χρειάζεται η συμμόρφωσή τους προς άλλες απαιτήσεις, πριν από την ημερομηνία εφαρμογής των εθνικών μέτρων για τη μεταφορά της παρούσας οδηγίας. Οι διανομείς θα πρέπει συνεπώς να μπορούν να προμηθεύουν είδη πυροτεχνίας που διατίθενται στην αγορά, δηλαδή εμπόρευμα που βρίσκεται ήδη στην αλυσίδα διανομής, πριν από την ημερομηνία εφαρμογής των εθνικών μέτρων για τη μεταφορά της παρούσας οδηγίας.

               (59)

               Τα είδη πυροτεχνίας που προορίζονται για οχήματα σχεδιάζονται για τον κύκλο ζωής των οχημάτων και συνεπώς απαιτούν ειδικές μεταβατικές ρυθμίσεις. Τα εν λόγω είδη πυροτεχνίας θα πρέπει να συμμορφώνονται προς τις απαιτήσεις της νομοθεσίας που εφαρμόζεται όταν αρχίζουν να είναι διαθέσιμα στην αγορά και για το διάστημα της διάρκειας ζωής του οχήματος στο οποίο είναι εγκατεστημένα.

               (60)

               Για την εξασφάλιση της αδιάλειπτης χρήσης ορισμένων ειδών πυροτεχνίας, ιδιαίτερα στην αυτοκινητοβιομηχανία, είναι αναγκαία η εφαρμογή του σημείου 4 του παραρτήματος I από τις 4 Ιουλίου 2013.

               (61)

               Δεδομένου ότι ο στόχος της παρούσας οδηγίας, δηλαδή να εξασφαλιστεί ότι τα είδη πυροτεχνίας που κυκλοφορούν στην αγορά πληρούν τις προδιαγραφές που εγγυώνται υψηλό επίπεδο προστασίας της υγείας και ασφάλειας και άλλων δημόσιων συμφερόντων, με ταυτόχρονη κατοχύρωση της λειτουργίας της εσωτερικής αγοράς, δεν μπορεί να επιτευχθεί επαρκώς από τα κράτη μέλη και μπορεί, συνεπώς, λόγω της κλίμακας και των αποτελεσμάτων της, να επιτευχθεί καλύτερα σε ενωσιακό επίπεδο, η Ένωση μπορεί να θεσπίσει μέτρα, σύμφωνα με την αρχή της επικουρικότητας του άρθρου 5 της Συνθήκης για τη λειτουργία της Ευρωπαϊκής Ένωσης. Σύμφωνα με την αρχή της αναλογικότητας, του ιδίου άρθρου, η παρούσα οδηγία δεν υπερβαίνει τα αναγκαία όρια για την επίτευξη του στόχου αυτού.

               (62)

               Η υποχρέωση μεταφοράς της παρούσας οδηγίας στο εθνικό δίκαιο θα πρέπει να περιοριστεί στις διατάξεις που συνιστούν τροποποιήσεις ουσίας της προηγούμενης οδηγίας. Η υποχρέωση μεταφοράς στο εθνικό δίκαιο των διατάξεων που δεν τροποποιούνται απορρέει από την οδηγία 2007/23/ΕΚ.

               (63)

               Η παρούσα οδηγία δεν θα πρέπει να θίγει τις υποχρεώσεις των κρατών μελών όσον αφορά τις προθεσμίες για τη μεταφορά στο εθνικό δίκαιο και την εφαρμογή της οδηγίας που παρατίθενται στο παράρτημα IV μέρος B,

         ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
   ΚΕΦΑΛΑΙΟ 1

      ΓΕΝΙΚΕΣ ΔΙΑΤΑΞΕΙΣ

   Άρθρο 1
   Αντικείμενο
   1.   Η παρούσα οδηγία θεσπίζει κανόνες που αποσκοπούν στην ελεύθερη κυκλοφορία των ειδών πυροτεχνίας στην εσωτερική αγορά, εξασφαλίζοντας υψηλό επίπεδο προστασίας της ανθρώπινης υγείας και της δημόσιας ασφάλειας και την προστασία και την ασφάλεια των καταναλωτών και λαμβάνοντας υπόψη τα σχετικά ζητήματα που συνδέονται με την προστασία του περιβάλλοντος.
   2.   Η παρούσα οδηγία καθιερώνει τις βασικές απαιτήσεις ασφαλείας τις οποίες πρέπει να πληρούν τα είδη πυροτεχνίας προκειμένου να διατίθενται στην αγορά. Οι απαιτήσεις αυτές παρατίθενται στο παράρτημα I.
   Άρθρο 2
   Πεδίο εφαρμογής
   1.   Η παρούσα οδηγία εφαρμόζεται στα είδη πυροτεχνίας.
   2.   Η παρούσα οδηγία δεν εφαρμόζεται στα εξής:

               α)

               είδη πυροτεχνίας που προορίζονται για μη εμπορική χρήση, σύμφωνα με το εθνικό δίκαιο, από τις ένοπλες δυνάμεις, την αστυνομία ή τις πυροσβεστικές υπηρεσίες·

               β)

               εξοπλισμό που εμπίπτει στο πεδίο εφαρμογής της οδηγίας 96/98/ΕΚ·

               γ)

               είδη πυροτεχνίας που προορίζονται για χρήση στην αεροναυπηγική βιομηχανία·

               δ)

               καψούλια που έχουν σχεδιασθεί ειδικά για επικρουστικά παιχνίδια και άλλα είδη που εμπίπτουν στο πεδίο εφαρμογής της οδηγίας 2009/48/ΕΚ·

               ε)

               εκρηκτικά που εμπίπτουν στο πεδίο εφαρμογής της οδηγίας 93/15/ΕΟΚ·

               στ)

               πυρομαχικά·

               ζ)

               πυροτεχνήματα που έχουν κατασκευαστεί προς ιδία χρήση του κατασκευαστή τους και έχουν εγκριθεί για χρήση αποκλειστικά στην επικράτεια του κράτους μέλους στο οποίο είναι εγκατεστημένος ο κατασκευαστής, παραμένουν δε στην επικράτεια του συγκεκριμένου κράτους μέλους.

         Άρθρο 3
   Ορισμοί
   Για τους σκοπούς της παρούσας οδηγίας, ισχύουν οι εξής ορισμοί:
   1)   «είδος πυροτεχνίας»: κάθε είδος που περιέχει εκρηκτικές ουσίες ή εκρηκτικό μείγμα ουσιών που έχουν σχεδιασθεί για να παράγουν θερμότητα, φως, ήχο, αέριο ή καπνό ή συνδυασμό αυτών των αποτελεσμάτων μέσα από εξώθερμη, αυτοσυντηρούμενη χημική αντίδραση·
   2)   «πυροτέχνημα»: είδος πυροτεχνίας που προορίζεται για ψυχαγωγία·
   3)   «είδη πυροτεχνίας για θεατρικούς σκοπούς»: τα είδη πυροτεχνίας που σχεδιάζονται για χρήση επί σκηνής, σε εξωτερικούς ή εσωτερικούς χώρους, συμπεριλαμβανομένων των κινηματογραφικών και τηλεοπτικών παραγωγών ή για παρόμοιες χρήσεις·
   4)   «είδη πυροτεχνίας για τα οχήματα»: τα εξαρτήματα διατάξεων ασφαλείας σε οχήματα, που περιέχουν πυροτεχνικές ουσίες χρησιμοποιούμενες για να ενεργοποιήσουν τις ίδιες ή άλλες διατάξεις·
   5)   «πυρομαχικά»: βλήματα και ωστικά φορτία και άσφαιρα πυρά που χρησιμοποιούνται σε φορητά όπλα, άλλα όπλα και πυροβόλα·
   6)   «άτομο με εξειδικευμένες γνώσεις»: άτομο που έχει εξουσιοδοτηθεί από κράτος μέλος να χειρίζεται και/ή να χρησιμοποιεί στην επικράτειά τους πυροτεχνήματα της κατηγορίας F4, είδη πυροτεχνίας της κατηγορίας Τ2 που χρησιμοποιούνται στο θέατρο, και/ή άλλα είδη πυροτεχνίας της κατηγορίας Ρ2·
   7)   «διαθεσιμότητα στην αγορά»: προσφορά είδους πυροτεχνίας για διανομή, κατανάλωση ή χρήση στην ενωσιακή αγορά στο πλαίσιο εμπορικής δραστηριότητας, είτε έναντι αντιτίμου είτε δωρεάν·
   8)   «διάθεση στην αγορά»: η πρώτη φορά κατά την οποία είδος πυροτεχνίας καθίσταται διαθέσιμο στην ενωσιακή αγορά·
   9)   «κατασκευαστής»: το φυσικό ή νομικό πρόσωπο που κατασκευάζει είδος πυροτεχνίας ή που αναθέτει σε άλλους το σχεδιασμό ή την κατασκευή τέτοιου είδους πυροτεχνίας, και διοχετεύει στην αγορά τη συσκευή υπό την επωνυμία ή το εμπορικό του σήμα·
   10)   «εισαγωγέας»: κάθε φυσικό ή νομικό πρόσωπο εγκατεστημένο στην Ένωση που διαθέτει στην ενωσιακή αγορά είδος πυροτεχνίας προερχόμενο από τρίτη χώρα·
   11)   «διανομέας»: κάθε φυσικό ή νομικό πρόσωπο στην αλυσίδα εφοδιασμού, άλλο από τον κατασκευαστή ή τον εισαγωγέα, το οποίο καθιστά είδος πυροτεχνίας διαθέσιμο στην αγορά·
   12)   «οικονομικοί φορείς»: ο κατασκευαστής, ο εισαγωγέας και ο διανομέας·
   13)   «τεχνική προδιαγραφή»: έγγραφο με το οποίο ορίζονται τα απαιτούμενα τεχνικά χαρακτηριστικά του είδους πυροτεχνίας·
   14)   «εναρμονισμένο πρότυπο»: εναρμονισμένο πρότυπο όπως ορίζεται στο άρθρο 2 σημείο 1 στοιχείο γ) του κανονισμού (ΕΕ) αριθ. 1025/2012·
   15)   «διαπίστευση»: διαπίστευση όπως ορίζεται στο άρθρο 2 σημείο10 του κανονισμού (ΕΚ) αριθ. 765/2008·
   16)   «εθνικός οργανισμός διαπίστευσης»: εθνικός οργανισμός διαπίστευσης όπως ορίζεται στο άρθρο 2 σημείο 11 του κανονισμού (ΕΚ) αριθ. 765/2008·
   17)   «αξιολόγηση της συμμόρφωσης»: η διεργασία αξιολόγησης με την οποία αποδεικνύεται κατά πόσον πληρούνται οι ουσιώδεις απαιτήσεις ασφαλείας της παρούσας οδηγίας που αφορούν ένα είδος πυροτεχνίας·
   18)   «οργανισμός αξιολόγησης της συμμόρφωσης»: φορέας που εκτελεί δραστηριότητες αξιολόγησης της συμμόρφωσης, περιλαμβανομένων της βαθμονόμησης, της δοκιμής, της πιστοποίησης και της επιθεώρησης·
   19)   «ανάκληση»: κάθε μέτρο που αποσκοπεί στην επιστροφή είδους πυροτεχνίας που έχει ήδη τεθεί στη διάθεση του τελικού χρήστη·
   20)   «απόσυρση»: κάθε μέτρο που αποσκοπεί στην αποτροπή της διαθεσιμότητας στην αγορά, ενός είδους πυροτεχνίας που βρίσκεται στην αλυσίδα εφοδιασμού·
   21)   «ενωσιακή νομοθεσία εναρμόνισης»: κάθε νομοθεσία της Ένωσης η οποία εναρμονίζει τους όρους εμπορίας των προϊόντων·
   22)   «σήμανση CE»: σήμανση διά της οποίας ο κατασκευαστής δηλώνει ότι το είδος πυροτεχνίας συμμορφώνεται προς τις εφαρμοστέες απαιτήσεις της ενωσιακής νομοθεσίας εναρμόνισης που προβλέπει την τοποθέτηση της σήμανσης.
   Άρθρο 4
   Ελεύθερη κυκλοφορία
   1.   Τα κράτη μέλη δεν απαγορεύουν, περιορίζουν ή παρεμποδίζουν τη διαθεσιμότητα στην αγορά, ειδών πυροτεχνίας τα οποία πληρούν τις απαιτήσεις της παρούσας οδηγίας.
   2.   Η παρούσα οδηγία δεν αποκλείει, επίσης, τη λήψη μέτρων από κράτος μέλος, τα οποία δικαιολογούνται για λόγους δημόσιας τάξης, ασφάλειας, υγείας και προστασίας, ή προστασίας του περιβάλλοντος, και αποσκοπούν στην απαγόρευση ή στον περιορισμό της κατοχής, της χρήσης και/ή της πώλησης στο ευρύ κοινό, πυροτεχνημάτων των κατηγοριών F2 και F3, ειδών πυροτεχνίας για το θέατρο και άλλων ειδών πυροτεχνίας.
   3.   Στις εμποροπανηγύρεις, στις εμπορικές εκθέσεις και στις επιδείξεις που διοργανώνονται για την εμπορία ειδών πυροτεχνίας, τα κράτη μέλη δεν εμποδίζουν την παρουσίαση και χρήση ειδών πυροτεχνίας που δεν συμμορφώνονται με την παρούσα οδηγία, με την προϋπόθεση ότι ευκρινές σήμα δηλώνει σαφώς το όνομα και την ημερομηνία της εν λόγω εμπορικής πανηγύρεως, της έκθεσης ή της επίδειξης, όπως επίσης τη μη συμμόρφωσή τους και τη μη διαθεσιμότητα για πώληση των ειδών πυροτεχνίας μέχρι τη συμμόρφωσή τους. Κατά τη διάρκεια τέτοιων εκδηλώσεων, λαμβάνονται τα δέοντα μέτρα ασφαλείας σύμφωνα με τις τυχόν απαιτήσεις που έχουν οριστεί από την αρμόδια αρχή του ενδιαφερόμενου κράτους μέλους.
   4.   Τα κράτη μέλη δεν παρεμποδίζουν την ελεύθερη κυκλοφορία και τη χρήση των ειδών πυροτεχνίας που προορίζονται για σκοπούς έρευνας, ανάπτυξης και δοκιμών όταν αυτά δεν συμμορφώνονται με την παρούσα οδηγία, με την προϋπόθεση ότι ευκρινές σήμα δηλώνει σαφώς τη μη συμμόρφωσή τους και τη μη διαθεσιμότητά τους για σκοπούς άλλους από την ανάπτυξη, τη δοκιμή και την έρευνα.
   Άρθρο 5
   Διαθεσιμότητα στην αγορά
   Τα κράτη μέλη λαμβάνουν όλα τα απαραίτητα μέτρα για να εξασφαλίσουν ότι τα είδη πυροτεχνίας μπορούν να καθίστανται διαθέσιμα στην αγορά μόνον εφόσον πληρούν τις απαιτήσεις της παρούσας οδηγίας.
   Άρθρο 6
   Κατηγορίες ειδών πυροτεχνίας
   1.   Τα είδη πυροτεχνίας ταξινομούνται από τον κατασκευαστή σύμφωνα με το είδος χρήσης τους ή τον σκοπό τους καθώς και τον βαθμό του κινδύνου, συμπεριλαμβανομένου του επιπέδου θορύβου. Οι κοινοποιημένοι οργανισμοί που αναφέρονται στο άρθρο 21 επιβεβαιώνουν την ταξινόμηση στο πλαίσιο των διαδικασιών αξιολόγησης της πιστότητας που αναφέρονται στο άρθρο 17.
   Η ταξινόμηση έχει ως εξής:

               α)

               Πυροτεχνήματα:

                           i)

                           κατηγορία F1: πυροτεχνήματα που ενέχουν πολύ χαμηλό κίνδυνο και αμελητέο επίπεδο θορύβου και τα οποία προορίζονται για χρήση σε περιορισμένους χώρους, συμπεριλαμβανομένων των πυροτεχνημάτων που προορίζονται για χρήση εντός των κατοικιών·

                           ii)

                           κατηγορία F2: πυροτεχνήματα που ενέχουν χαμηλό κίνδυνο και χαμηλό επίπεδο θορύβου και προορίζονται για υπαίθρια χρήση σε σαφώς οριοθετημένες περιοχές·

                           iii)

                           κατηγορία F3: πυροτεχνήματα που ενέχουν μέτριο κίνδυνο, προορίζονται για εξωτερική χρήση σε μεγάλες υπαίθριες εκτάσεις, και το επίπεδο θορύβου τους δεν είναι επιβλαβές για την υγεία του ανθρώπου·

                           iv)

                           κατηγορία F4: πυροτεχνήματα που ενέχουν υψηλό κίνδυνο, προορίζονται για χρήση μόνον από άτομα με εξειδικευμένες γνώσεις (κοινώς γνωστά ως «πυροτεχνήματα για επαγγελματική χρήση») και το επίπεδο θορύβου τους δεν είναι επιβλαβές για την υγεία του ανθρώπου.

               β)

               Είδη πυροτεχνίας για το θέατρο:

                           i)

                           κατηγορία Τ1: είδη πυροτεχνίας για χρήση επί σκηνής που ενέχουν περιορισμένο κίνδυνο·

                           ii)

                           κατηγορία Τ2: είδη πυροτεχνίας για χρήση επί σκηνής που προορίζονται για χρήση μόνον από άτομα με εξειδικευμένες γνώσεις.

               γ)

               Άλλα είδη πυροτεχνίας:

                           i)

                           κατηγορία P1: είδη πυροτεχνίας εκτός των πυροτεχνημάτων και των ειδών πυροτεχνίας για το θέατρο, που ενέχουν χαμηλό κίνδυνο·

                           ii)

                           κατηγορία P2: είδη πυροτεχνίας εκτός των πυροτεχνημάτων και των ειδών πυροτεχνίας για το θέατρο, που προορίζονται για χειρισμό ή χρήση μόνον από άτομα με εξειδικευμένες γνώσεις.

         2.   Τα κράτη μέλη ενημερώνουν την Επιτροπή για τις διαδικασίες με τις οποίες προσδιορίζουν και εξουσιοδοτούν τα άτομα με εξειδικευμένες γνώσεις.
   Άρθρο 7
   Όρια ηλικίας και άλλοι περιορισμοί
   1.   Τα είδη πυροτεχνίας δεν καθίστανται διαθέσιμα στην αγορά σε πρόσωπα ηλικίας μικρότερης από τα κάτωθι όρια:

               α)

               πυροτεχνήματα:

                           i)

                           κατηγορία F1: 12 ετών·

                           ii)

                           κατηγορία F2: 16 ετών·

                           iii)

                           κατηγορία F3: 18 ετών·

               β)

               είδη πυροτεχνίας για το θέατρο της κατηγορίας T1 και άλλα είδη πυροτεχνίας της κατηγορίας P1: 18 ετών.

         2.   Τα κράτη μέλη μπορούν να αυξήσουν τα όρια ηλικίας της παραγράφου 1 για λόγους δημόσιας τάξης, ασφαλείας ή υγείας και προστασίας. Επίσης, τα κράτη μέλη μπορούν να μειώσουν τα όρια ηλικίας για τα άτομα που έχουν υποβληθεί ή που υποβάλλονται σε σχετική επαγγελματική κατάρτιση.
   3.   Οι κατασκευαστές, οι εισαγωγείς και οι διανομείς δεν καθιστούν διαθέσιμα στην αγορά τα ακόλουθα είδη πυροτεχνίας, παρά μόνον σε άτομα με εξειδικευμένες γνώσεις:

               α)

               πυροτεχνήματα της κατηγορίας F4·

               β)

               είδη πυροτεχνίας για το θέατρο της κατηγορίας Τ2 και άλλα είδη πυροτεχνίας της κατηγορίας Ρ2.

         4.   Τα άλλα είδη πυροτεχνίας της κατηγορίας Ρ1 για οχήματα, συμπεριλαμβανομένων των συστημάτων αερόσακου και των προεντατήρων ζωνών ασφαλείας, δεν διατίθενται στο ευρύ κοινό παρά μόνο αν είναι ενσωματωμένα σε όχημα ή σε αφαιρέσιμο μέρος οχήματος.
   ΚΕΦΑΛΑΙΟ 2

      ΥΠΟΧΡΕΩΣΕΙΣ ΤΩΝ ΟΙΚΟΝΟΜΙΚΩΝ ΦΟΡΕΩΝ

   Άρθρο 8
   Υποχρεώσεις των κατασκευαστών
   1.   Οι κατασκευαστές εξασφαλίζουν ότι, τα είδη πυροτεχνίας που διαθέτουν στην αγορά είναι σχεδιασμένα και κατασκευασμένα σύμφωνα με τις ουσιώδεις απαιτήσεις ασφαλείας του παραρτήματος I.
   2.   Οι κατασκευαστές καταρτίζουν τον τεχνικό φάκελο που αναφέρεται στο παράρτημα II και μεριμνούν για τη διενέργεια της σχετικής διαδικασίας αξιολόγησης της συμμόρφωσης που αναφέρεται στο άρθρο 17.
   Όταν η συμμόρφωση είδους πυροτεχνίας με τις εφαρμοστέες απαιτήσεις αποδεικνύεται με την εν λόγω διαδικασία, οι κατασκευαστές καταρτίζουν δήλωση συμμόρφωσης ΕΕ και θέτουν τη σήμανση CE.
   3.   Οι κατασκευαστές φυλάσσουν τον τεχνικό φάκελο και τη δήλωση συμμόρφωσης ΕΕ επί δέκα έτη από τη διάθεση του είδους πυροτεχνίας στην αγορά.
   4.   Οι κατασκευαστές εξασφαλίζουν ότι εφαρμόζονται οι διαδικασίες ώστε να διατηρείται η συμμόρφωση της εν σειρά παραγωγής προς την παρούσα οδηγία. Οι αλλαγές στη σχεδίαση ή τα χαρακτηριστικά του είδους πυροτεχνίας και οι αλλαγές στα εναρμονισμένα πρότυπα ή τις λοιπές τεχνικές προδιαγραφές με βάση τις οποίες δηλώνεται η συμμόρφωση του είδους πυροτεχνίας λαμβάνονται δεόντως υπόψη.
   Όταν κρίνεται σκόπιμο λόγω των κινδύνων που παρουσιάζει ένα είδος πυροτεχνίας, οι κατασκευαστές διενεργούν, για την προστασία της υγείας και της ασφάλειας των καταναλωτών, με βάση δεόντως τεκμηριωμένο αίτημα των αρμόδιων αρχών, δειγματοληπτικές δοκιμές στα είδη πυροτεχνίας που καθίστανται διαθέσιμα στην αγορά, ερευνούν τις σχετικές καταγγελίες και διατηρούν, εφόσον απαιτείται, αρχείο με τις καταγγελίες, τα μη συμμορφούμενα είδη πυροτεχνίας και τις αποσύρσεις ειδών πυροτεχνίας και τηρούν ενήμερους τους διανομείς για τις έρευνές τους.
   5.   Οι κατασκευαστές εξασφαλίζουν ότι τα είδη πυροτεχνίας που έχουν διαθέσει στην αγορά έχουν επισημανθεί σύμφωνα με το άρθρο 10 ή το άρθρο 11.
   6.   Οι κατασκευαστές αναγράφουν στο είδος πυροτεχνίας το όνομα, την καταχωρισμένη εμπορική επωνυμία ή το καταχωρισμένο εμπορικό σήμα τους και τη διεύθυνσή τους, ή, όταν αυτό δεν είναι δυνατόν, αναγράφουν τα στοιχεία αυτά στη συσκευασία του είδους πυροτεχνίας ή σε έγγραφο που το συνοδεύει. Η διεύθυνση υποδεικνύει ένα μοναδικό σημείο επικοινωνίας με τον κατασκευαστή. Τα στοιχεία επικοινωνίας διατυπώνονται σε γλώσσα εύκολα κατανοητή από τους τελικούς χρήστες και τις αρχές εποπτείας της αγοράς.
   7.   Οι κατασκευαστές εξασφαλίζουν ότι το είδος πυροτεχνίας συνοδεύεται από οδηγίες και άλλες πληροφορίες ασφαλείας σε γλώσσα εύκολα κατανοητή από τους καταναλωτές και τους άλλους τελικούς χρήστες, όπως έχει αποφασίσει το οικείο κράτος μέλος. Οι ανωτέρω οδηγίες και πληροφορίες ασφαλείας καθώς και κάθε επισήμανση είναι σαφείς, κατανοητές και εύληπτες.
   8.   Όταν οι κατασκευαστές θεωρούν ή έχουν λόγο να πιστεύουν ότι το είδος πυροτεχνίας που έχουν διαθέσει στην αγορά δεν συμμορφώνεται με την παρούσα οδηγία λαμβάνουν αμέσως τα αναγκαία διορθωτικά μέτρα για να εξασφαλίσουν τη συμμόρφωση του είδους πυροτεχνίας, το αποσύρουν ή το ανακαλούν, κατά περίπτωση. Πέραν τούτου, όταν το είδος πυροτεχνίας παρουσιάζει κίνδυνο, οι κατασκευαστές ενημερώνουν αμέσως σχετικά με το θέμα αυτό τις αρμόδιες εθνικές αρχές των κρατών μελών στις αγορές των οποίων καθιστούν διαθέσιμο το είδος πυροτεχνίας και παραθέτουν λεπτομέρειες, συγκεκριμένα, για τη μη συμμόρφωση και τα τυχόν διορθωτικά μέτρα που έλαβαν.
   9.   Οι κατασκευαστές παρέχουν στην αρμόδια εθνική αρχή, κατόπιν αιτιολογημένου αιτήματός της, σε έντυπη ή σε ηλεκτρονική μορφή, όλες τις πληροφορίες και την τεκμηρίωση που απαιτούνται για να αποδειχθεί η συμμόρφωση του είδους πυροτεχνίας προς την παρούσα οδηγία, σε γλώσσα εύκολα κατανοητή από την εν λόγω αρχή. Συνεργάζονται με την αρχή αυτή κατόπιν αιτήματος της τελευταίας, για τις ενέργειες που οφείλουν να γίνουν ώστε να αποσοβηθούν οι κίνδυνοι από τα είδη πυροτεχνίας που έχουν διαθέσει στην αγορά.
   Άρθρο 9
   Ιχνηλασιμότητα
   1.   Για τη διευκόλυνση της ιχνηλασιμότητας των ειδών πυροτεχνίας, οι κατασκευαστές τα επισημαίνουν με αριθμό καταχώρισης ο οποίος έχει δοθεί από τον κοινοποιημένο οργανισμό που διεξάγει την αξιολόγηση της συμμόρφωσης σύμφωνα με το άρθρο 17. Η αρίθμηση γίνεται σύμφωνα με ομοιόμορφο σύστημα που καθορίζει η Επιτροπή.
   2.   Οι κατασκευαστές και οι εισαγωγείς τηρούν μητρώα με τους αριθμούς καταχώρισης των ειδών πυροτεχνίας που καθιστούν διαθέσιμα στην αγορά και κοινοποιούν τις σχετικές πληροφορίες στις αρμόδιες αρχές μετά από σχετικό αίτημα.
   Άρθρο 10
   Επισήμανση ειδών πυροτεχνίας πέρα από τα είδη πυροτεχνίας για οχήματα
   1.   Οι κατασκευαστές εξασφαλίζουν ότι τα είδη πυροτεχνίας, πλην των ειδών πυροτεχνίας για οχήματα, φέρουν σε περίοπτη θέση, ευανάγνωστα και ανεξίτηλα, επισήμανση στην επίσημη γλώσσα ή γλώσσες των κρατών μελών στα οποία το είδος πυροτεχνίας διατίθεται στους καταναλωτές. Η ανωτέρω επισήμανση είναι σαφής, κατανοητή και εύληπτη.
   2.   Η επισήμανση των ειδών πυροτεχνίας περιλαμβάνει τουλάχιστον τις πληροφορίες σχετικά με τον κατασκευαστή που ορίζονται στο άρθρο 8 παράγραφος 6, και, εάν ο κατασκευαστής δεν είναι εγκατεστημένος στην Ένωση, τις πληροφορίες σχετικά με τον κατασκευαστή και τον εισαγωγέα, που ορίζονται στο άρθρο 8 παράγραφος 6 και στο άρθρο 12 παράγραφος 3, αντίστοιχα, την ονομασία και τον τύπο του είδους πυροτεχνίας, τον αριθμό καταχώρισής του και τον αριθμό προϊόντος, παρτίδας ή σειράς, τα ελάχιστα όρια ηλικίας κατά το άρθρο 7 παράγραφοι 1 και 2, τη σχετική κατηγορία και τις οδηγίες χρήσης, το έτος παραγωγής για τα πυροτεχνήματα των κατηγοριών F3 και F4 και, κατά περίπτωση, την ελάχιστη απόσταση ασφαλείας. Η επισήμανση περιλαμβάνει το καθαρό εκρηκτικό περιεχόμενο (NEC).
   3.   Τα πυροτεχνήματα περιέχουν επίσης τις εξής ελάχιστες πληροφορίες:

               α)

               κατηγορία F1: κατά περίπτωση: «μόνο για υπαίθρια χρήση» και ελάχιστη απόσταση ασφαλείας·

               β)

               κατηγορία F2: «μόνο για υπαίθρια χρήση» και, κατά περίπτωση, ελάχιστη απόσταση/ελάχιστες αποστάσεις ασφαλείας·

               γ)

               κατηγορία F3: «μόνο για υπαίθρια χρήση» και ελάχιστη απόσταση/ελάχιστες αποστάσεις ασφαλείας·

               δ)

               κατηγορία F4: «μόνο για χρήση από άτομα με εξειδικευμένες γνώσεις» και ελάχιστη απόσταση/ελάχιστες αποστάσεις ασφαλείας.

         4.   Τα είδη πυροτεχνίας για το θέατρο περιέχουν επίσης τις εξής ελάχιστες πληροφορίες:

               α)

               κατηγορία Τ1: κατά περίπτωση: «μόνο για υπαίθρια χρήση» και ελάχιστη απόσταση/ελάχιστες αποστάσεις ασφαλείας·

               β)

               κατηγορία Τ2: «μόνο για χρήση από άτομα με εξειδικευμένες γνώσεις» και ελάχιστη απόσταση/ελάχιστες αποστάσεις ασφαλείας.

         5.   Αν το είδος πυροτεχνίας δεν διαθέτει επαρκή χώρο για τις απαιτήσεις επισήμανσης των παραγράφων 2, 3 και 4, οι πληροφορίες αναγράφονται στο μικρότερο τεμάχιο της συσκευασίας του.
   Άρθρο 11
   Επισήμανση των ειδών πυροτεχνίας για τα οχήματα
   1.   Η επισήμανση των ειδών πυροτεχνίας για τα οχήματα περιλαμβάνει τις πληροφορίες σχετικά με τον κατασκευαστή που ορίζονται στο άρθρο 8 παράγραφος 6, την ονομασία και τον τύπο του είδους πυροτεχνίας, τον αριθμό καταχώρισής του και τον αριθμό προϊόντος, παρτίδας ή σειράς, και, όπου απαιτείται, τις οδηγίες ασφαλείας.
   2.   Αν το είδος πυροτεχνίας για τα οχήματα δεν διαθέτει αρκετό χώρο για την αναγραφή των απαιτήσεων επισήμανσης της παραγράφου 1, οι πληροφορίες αναγράφονται στη συσκευασία.
   3.   Στους επαγγελματίες χρήστες παρέχεται, στη γλώσσα που ζητούν οι ίδιοι, δελτίο δεδομένων ασφαλείας για το είδος πυροτεχνίας για τα οχήματα, που έχει συνταχθεί σύμφωνα με το παράρτημα II του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων (14), και στο οποίο λαμβάνονται υπόψη οι ιδιαίτερες ανάγκες των εν λόγω χρηστών.
   Το δελτίο δεδομένων ασφαλείας μπορεί να παρέχεται σε χαρτί ή με ηλεκτρονική μορφή, υπό τον όρο ότι ο επαγγελματίας χρήστης διαθέτει τα αναγκαία μέσα πρόσβασης σε αυτό.
   Άρθρο 12
   Υποχρεώσεις των εισαγωγέων
   1.   Οι εισαγωγείς διαθέτουν στην αγορά μόνο συμμορφούμενα είδη πυροτεχνίας.
   2.   Προτού διαθέσουν είδος πυροτεχνίας στην αγορά οι εισαγωγείς διασφαλίζουν ότι ο κατασκευαστής έχει διενεργήσει την κατάλληλη διαδικασία αξιολόγησης της συμμόρφωσης που αναφέρεται στο άρθρο 17. Διασφαλίζουν ότι ο κατασκευαστής έχει καταρτίσει τον τεχνικό φάκελο, ότι το είδος πυροτεχνίας φέρει τη σήμανση CE και συνοδεύεται από τα απαιτούμενα έγγραφα, και ότι ο κατασκευαστής έχει τηρήσει τις απαιτήσεις του άρθρου 8 παράγραφοι 5 και 6.
   Εφόσον εισαγωγέας θεωρεί ή έχει λόγους να πιστεύει ότι ένα είδος πυροτεχνίας δεν συμμορφώνεται με τις ουσιώδεις απαιτήσεις ασφαλείας του παραρτήματος I, δεν διαθέτει το είδος πυροτεχνίας στην αγορά έως ότου εξασφαλιστεί η συμμόρφωσή του. Επίσης, ο εισαγωγέας ενημερώνει σχετικά τον κατασκευαστή καθώς και τις αρχές εποπτείας της αγοράς, όταν το είδος πυροτεχνίας παρουσιάζει κίνδυνο.
   3.   Οι εισαγωγείς σημειώνουν στο είδος πυροτεχνίας το όνομα, την καταχωρισμένη εμπορική επωνυμία ή το καταχωρισμένο εμπορικό σήμα τους, και τη διεύθυνση αλληλογραφίας τους, ή, όταν αυτό δεν είναι δυνατόν, αναγράφουν τα στοιχεία αυτά στη συσκευασία του είδους πυροτεχνίας ή σε έγγραφο που το συνοδεύει. Τα στοιχεία επικοινωνίας διατυπώνονται σε γλώσσα εύκολα κατανοητή από τους τελικούς χρήστες και τις αρχές εποπτείας της αγοράς.
   4.   Οι εισαγωγείς εξασφαλίζουν ότι το είδος πυροτεχνίας συνοδεύεται από οδηγίες και άλλες πληροφορίες ασφαλείας σε γλώσσα εύκολα κατανοητή από τους καταναλωτές και άλλους τελικούς χρήστες, όπως έχει αποφασίσει το οικείο κράτος μέλος.
   5.   Οι εισαγωγείς εξασφαλίζουν ότι, ενόσω το είδος πυροτεχνίας βρίσκεται υπό την ευθύνη τους, οι συνθήκες αποθήκευσης ή μεταφοράς του δεν θέτουν σε κίνδυνο τη συμμόρφωσή του με τις ουσιώδεις απαιτήσεις ασφαλείας του παραρτήματος I.
   6.   Όταν κρίνεται σκόπιμο λόγω των κινδύνων που παρουσιάζει ένα είδος πυροτεχνίας, οι εισαγωγείς διενεργούν, για την προστασία της υγείας και της ασφάλειας των καταναλωτών, με βάση δεόντως τεκμηριωμένο αίτημα των αρμόδιων αρχών, δειγματοληπτικές δοκιμές στα είδη πυροτεχνίας που διατίθενται στην αγορά, ερευνούν τις σχετικές καταγγελίες και διατηρούν, εφόσον απαιτείται, αρχείο με τις καταγγελίες, τα μη συμμορφούμενα είδη πυροτεχνίας και τις αποσύρσεις ειδών πυροτεχνίας και τηρούν ενήμερους τους διανομείς για τις έρευνές τους.
   7.   Οι εισαγωγείς που θεωρούν ή έχουν λόγο να πιστεύουν ότι το είδος πυροτεχνίας που έχουν διαθέσει στην αγορά δεν συμμορφώνεται με την παρούσα οδηγία λαμβάνουν αμέσως τα αναγκαία διορθωτικά μέτρα για να εξασφαλίσουν τη συμμόρφωση του είδους πυροτεχνίας, το αποσύρουν ή το ανακαλούν, κατά περίπτωση. Πέραν τούτου, όταν το είδος πυροτεχνίας παρουσιάζει κίνδυνο, οι εισαγωγείς ενημερώνουν αμέσως σχετικά με το θέμα αυτό τις αρμόδιες εθνικές αρχές των κρατών μελών, στις αγορές των οποίων καθιστούν διαθέσιμο το είδος πυροτεχνίας και παραθέτουν λεπτομέρειες, συγκεκριμένα, για τη μη συμμόρφωση και τα τυχόν διορθωτικά μέτρα που έλαβαν.
   8.   Οι εισαγωγείς τηρούν, επί 10 έτη μετά τη διάθεση του είδους πυροτεχνίας στην αγορά, αντίγραφο της δήλωσης συμμόρφωσης ΕΕ στη διάθεση των αρχών που είναι αρμόδιες για την εποπτεία της αγοράς και εξασφαλίζουν ότι ο τεχνικός φάκελος μπορεί να τεθεί στη διάθεση των εν λόγω αρχών, κατόπιν αιτήματός τους.
   9.   Οι εισαγωγείς παρέχουν στις αρμόδιες εθνικές αρχές, κατόπιν αιτιολογημένου αιτήματος των αρχών αυτών, σε έντυπη ή σε ηλεκτρονική μορφή, όλες τις πληροφορίες και την τεκμηρίωση που απαιτούνται για να αποδειχθεί η συμμόρφωση του είδους πυροτεχνίας, σε γλώσσα εύκολα κατανοητή από τις αρμόδιες εθνικές αρχές. Συνεργάζονται με την αρχή αυτή κατόπιν αιτήματος της τελευταίας, για τις ενέργειες που πρέπει να γίνουν ώστε να αποσοβηθούν οι κίνδυνοι από τα είδη πυροτεχνίας που έχουν διαθέσει στην αγορά.
   Άρθρο 13
   Υποχρεώσεις των διανομέων
   1.   Όταν οι διανομείς καθιστούν διαθέσιμο ένα είδος πυροτεχνίας στην αγορά, ενεργούν με τη δέουσα προσοχή σε σχέση με τις απαιτήσεις της παρούσας οδηγίας.
   2.   Οι διανομείς, προτού καταστήσουν διαθέσιμο το είδος πυροτεχνίας στην αγορά, επαληθεύουν ότι το είδος πυροτεχνίας φέρει τη σήμανση CE, ότι συνοδεύεται από τα απαιτούμενα έγγραφα και από οδηγίες και πληροφορίες ασφαλείας σε γλώσσα εύκολα κατανοητή από τους καταναλωτές και άλλους τελικούς χρήστες στο κράτος μέλος στην αγορά του οποίου πρόκειται να διατεθεί το είδος πυροτεχνίας, και ότι ο κατασκευαστής και ο εισαγωγέας έχουν τηρήσει τις απαιτήσεις του άρθρου 8 παράγραφοι 5 και 6 και του άρθρου 12 παράγραφος 3 αντίστοιχα.
   Εφόσον διανομέας θεωρεί ή έχει λόγους να πιστεύει ότι ένα είδος πυροτεχνίας δεν συμμορφώνεται με τις ουσιώδεις απαιτήσεις ασφαλείας του παραρτήματος I, δεν καθιστά διαθέσιμο το είδος πυροτεχνίας στην αγορά έως ότου εξασφαλιστεί η συμμόρφωσή του. Ο διανομέας ενημερώνει επίσης τον κατασκευαστή ή τον εισαγωγέα καθώς και τις αρχές εποπτείας της αγοράς, όταν το είδος πυροτεχνίας παρουσιάζει κίνδυνο.
   3.   Οι διανομείς εξασφαλίζουν ότι, ενόσω το είδος πυροτεχνίας βρίσκεται υπό την ευθύνη τους, οι συνθήκες αποθήκευσης ή μεταφοράς του δεν θέτουν σε κίνδυνο τη συμμόρφωσή του με τις ουσιώδεις απαιτήσεις ασφαλείας του παραρτήματος I.
   4.   Οι διανομείς που θεωρούν ή έχουν λόγο να πιστεύουν ότι το είδος πυροτεχνίας που έχουν καταστήσει διαθέσιμο στην αγορά δεν συμμορφώνεται με την παρούσα οδηγία φροντίζουν αμέσως να ληφθούν τα αναγκαία διορθωτικά μέτρα για να εξασφαλίσουν τη συμμόρφωση του είδους πυροτεχνίας, το αποσύρουν ή το ανακαλούν, κατά περίπτωση. Πέραν τούτου, όταν το είδος πυροτεχνίας παρουσιάζει κίνδυνο, οι διανομείς ενημερώνουν αμέσως σχετικά με το θέμα αυτό τις αρμόδιες εθνικές αρχές των κρατών μελών στις αγορές των οποίων έχουν καταστήσει διαθέσιμο το είδος πυροτεχνίας και παραθέτουν λεπτομέρειες, συγκεκριμένα, για τη μη συμμόρφωση και τα τυχόν διορθωτικά μέτρα που έλαβαν.
   5.   Οι διανομείς παρέχουν στις αρμόδιες εθνικές αρχές, κατόπιν αιτιολογημένου αιτήματος των αρχών αυτών, σε έντυπη ή σε ηλεκτρονική μορφή, όλες τις πληροφορίες και την τεκμηρίωση που απαιτούνται για να αποδειχθεί η συμμόρφωση του είδους πυροτεχνίας. Συνεργάζονται με τις αρχές αυτές, κατόπιν αιτήματος των τελευταίων, για τις ενέργειες που πρέπει να γίνουν ώστε να αποφευχθούν οι κίνδυνοι από τα προϊόντα που έχουν καταστήσει διαθέσιμα στην αγορά.
   Άρθρο 14
   Περιπτώσεις στις οποίες οι υποχρεώσεις των κατασκευαστών εφαρμόζονται στους εισαγωγείς και στους διανομείς
   Ένας εισαγωγέας ή διανομέας θεωρείται κατασκευαστής για τους σκοπούς της παρούσας οδηγίας και υπόκειται στις υποχρεώσεις του κατασκευαστή σύμφωνα με το άρθρο 8, όταν διαθέτει είδος πυροτεχνίας στην αγορά με το όνομα ή το εμπορικό σήμα του ή τροποποιεί είδος πυροτεχνίας που έχει ήδη διατεθεί στην αγορά κατά τρόπο που μπορεί να επηρεάσει τη συμμόρφωση προς τις απαιτήσεις της παρούσας οδηγίας.
   Άρθρο 15
   Ταυτοποίηση των οικονομικών φορέων
   Οι οικονομικοί φορείς προσδιορίζουν, εάν ζητηθεί, στις αρχές εποπτείας της αγοράς, τα ακόλουθα:

               α)

               κάθε οικονομικό φορέα ο οποίος τους έχει προμηθεύσει είδος πυροτεχνίας·

               β)

               κάθε οικονομικό φορέα στον οποίο έχουν προμηθεύσει είδος πυροτεχνίας.

         Οι οικονομικοί φορείς οφείλουν να είναι σε θέση να υποβάλουν τις πληροφορίες που αναφέρονται στο πρώτο εδάφιο για περίοδο 10 ετών από τη στιγμή που έχουν προμηθευτεί το είδος πυροτεχνίας και για περίοδο 10 ετών από τη στιγμή που έχουν προμηθεύσει οι ίδιοι το είδος πυροτεχνίας.
   ΚΕΦΑΛΑΙΟ 3

      ΣΥΜΜΟΡΦΩΣΗ ΕΙΔΟΥΣ ΠΥΡΟΤΕΧΝΙΑΣ

   Άρθρο 16
   Τεκμήριο συμμόρφωσης των ειδών πυροτεχνίας
   Τα είδη πυροτεχνίας που συμμορφώνονται με τα εναρμονισμένα πρότυπα ή με μέρη αυτών, τα στοιχεία αναφοράς των οποίων έχουν δημοσιευθεί στην Επίσημη Εφημερίδα της Ευρωπαϊκής Ένωσης, τεκμαίρεται ότι συμμορφώνονται με τις ουσιώδεις απαιτήσεις ασφαλείας που καθορίζονται στο παράρτημα I, τις οποίες αφορούν τα εν λόγω πρότυπα ή μέρη τους.
   Άρθρο 17
   Διαδικασίες αξιολόγησης της συμμόρφωσης
   Για την αξιολόγηση της συμμόρφωσης των ειδών πυροτεχνίας, ο κατασκευαστής ακολουθεί μία από τις εξής διαδικασίες που αναφέρονται στο παράρτημα II:

               α)

               την εξέταση τύπου ΕΕ (Ενότητα Β) και, κατ’ επιλογή του κατασκευαστή, μία από τις ακόλουθες διαδικασίες:

                           i)

                           συμμόρφωση προς τον τύπο με βάση τον εσωτερικό έλεγχο της παραγωγής και έλεγχοι προϊόντων υπό εποπτεία κατά τυχαία διαστήματα (Ενότητα Γ2)·

                           ii)

                           συμμόρφωση προς τον τύπο με βάση τη διασφάλιση της ποιότητας της διαδικασίας παραγωγής (Ενότητα Δ)·

                           iii)

                           συμμόρφωση προς τον τύπο με βάση τη διασφάλιση της ποιότητας του προϊόντος (Ενότητα Ε)·

               β)

               συμμόρφωση με βάση την επαλήθευση μονάδας (Ενότητα Ζ)·

               γ)

               συμμόρφωση προς τον τύπο με βάση την πλήρη διασφάλιση της ποιότητας (Ενότητα Η), εφόσον αφορά πυροτεχνήματα της κατηγορίας F4.

         Άρθρο 18
   Δήλωση συμμόρφωσης ΕΕ
   1.   Με τη δήλωση συμμόρφωσης ΕΕ δηλώνεται ότι πληρούνται αποδεδειγμένα οι ουσιώδεις απαιτήσεις ασφαλείας που ορίζονται στο παράρτημα I.
   2.   Η δήλωση συμμόρφωσης ΕΕ έχει τη δομή που ορίζεται στο παράρτημα III, περιέχει τα στοιχεία που προσδιορίζονται στις σχετικές ενότητες του παραρτήματος II και προσαρμόζεται συνεχώς στα τελευταία δεδομένα. Μεταφράζεται στη γλώσσα ή στις γλώσσες που απαιτεί το κράτος μέλος στην αγορά του οποίου διατίθεται ή έχει καταστεί διαθέσιμο το είδος πυροτεχνίας.
   3.   Όταν ένα είδος πυροτεχνίας διέπεται από περισσότερες πράξεις της Ένωσης βάσει των οποίων απαιτείται δήλωση συμμόρφωσης ΕΕ, καταρτίζεται μία δήλωση συμμόρφωσης ΕΕ για όλες τις εν λόγω πράξεις της Ένωσης. Η δήλωση αυτή περιέχει την ταυτότητα των οικείων πράξεων της Ένωσης, συμπεριλαμβανομένων των στοιχείων δημοσίευσής τους.
   4.   Με την κατάρτιση της δήλωσης συμμόρφωσης ΕΕ, ο κατασκευαστής αναλαμβάνει την ευθύνη για τη συμμόρφωση του είδους πυροτεχνίας προς τις απαιτήσεις που καθορίζονται στην παρούσα οδηγία.
   Άρθρο 19
   Γενικές αρχές της σήμανσης CE
   Η σήμανση CE υπόκειται στις γενικές αρχές του άρθρου 30 του κανονισμού (ΕΚ) αριθ. 765/2008.
   Άρθρο 20
   Κανόνες και όροι για την τοποθέτηση της σήμανσης CE και άλλων σημάνσεων
   1.   Η σήμανση CE τίθεται κατά τρόπο εμφανή, ευανάγνωστο και ανεξίτηλο, στα είδη πυροτεχνίας. Όταν αυτό δεν είναι δυνατόν ή όταν η φύση του είδους πυροτεχνίας δεν το επιτρέπει, η σήμανση CE τίθεται στη συσκευασία και στα συνοδευτικά έγγραφα.
   2.   Η σήμανση CE τίθεται προτού διατεθεί το είδος πυροτεχνίας στην αγορά.
   3.   Τη σήμανση CE ακολουθεί ο αριθμός μητρώου του κοινοποιημένου οργανισμού, όταν ο οργανισμός αυτός εμπλέκεται στο στάδιο ελέγχου της παραγωγής.
   Ο αριθμός μητρώου του κοινοποιημένου οργανισμού τίθεται είτε από τον ίδιο τον οργανισμό είτε, σύμφωνα με τις οδηγίες του, από τον κατασκευαστή.
   4.   Η σήμανση CE και, ενδεχομένως, ο αριθμός μητρώου του κοινοποιημένου οργανισμού επιτρέπεται να συνοδεύονται από άλλο σήμα που υποδεικνύει ειδικό κίνδυνο ή χρήση.
   5.   Τα κράτη μέλη βασίζονται στους υφιστάμενους μηχανισμούς για την εξασφάλιση της αποτελεσματικής εφαρμογής του καθεστώτος που διέπει τη σήμανση CE, και λαμβάνουν τα αναγκαία μέτρα σε περίπτωση αθέμιτης χρήσης της εν λόγω σήμανσης.
   ΚΕΦΑΛΑΙΟ 4

      ΚΟΙΝΟΠΟΙΗΣΗ ΟΡΓΑΝΙΣΜΩΝ ΑΞΙΟΛΟΓΗΣΗΣ ΤΗΣ ΣΥΜΜΟΡΦΩΣΗΣ

   Άρθρο 21
   Κοινοποίηση
   Τα κράτη μέλη κοινοποιούν στην Επιτροπή και στα άλλα κράτη μέλη τους οργανισμούς που έχουν λάβει έγκριση για την εκτέλεση καθηκόντων αξιολόγησης της συμμόρφωσης ως τρίτοι στο πλαίσιο της παρούσας οδηγίας.
   Άρθρο 22
   Κοινοποιούσες αρχές
   1.   Τα κράτη μέλη ορίζουν μία κοινοποιούσα αρχή η οποία είναι υπεύθυνη για τον καθορισμό και τη διεξαγωγή των αναγκαίων διαδικασιών αξιολόγησης και κοινοποίησης των οργανισμών αξιολόγησης της συμμόρφωσης και για την παρακολούθηση των κοινοποιημένων οργανισμών, συμπεριλαμβανομένης της συμμόρφωσης με τις διατάξεις του άρθρου 27.
   2.   Τα κράτη μέλη μπορούν να αποφασίζουν ότι η αξιολόγηση και η παρακολούθηση στις οποίες αναφέρεται η παράγραφος 1 διεξάγονται από εθνικό οργανισμό διαπίστευσης, κατά την έννοια του κανονισμού (ΕΚ) αριθ. 765/2008 και σύμφωνα με αυτόν.
   Άρθρο 23
   Απαιτήσεις σχετικές με τις κοινοποιούσες αρχές
   1.   Η σύσταση της κοινοποιούσας αρχής δεν συνεπάγεται σύγκρουση συμφερόντων με τους οργανισμούς αξιολόγησης της συμμόρφωσης.
   2.   Η κοινοποιούσα αρχή οργανώνεται και λειτουργεί κατά τρόπο ώστε να διασφαλίζονται η αντικειμενικότητα και η αμεροληψία των δραστηριοτήτων της.
   3.   Η κοινοποιούσα αρχή οργανώνεται κατά τρόπο ώστε κάθε απόφαση που αφορά την κοινοποίηση του οργανισμού αξιολόγησης της συμμόρφωσης να λαμβάνεται από τα αρμόδια πρόσωπα που είναι άλλα από τα πρόσωπα που διεξήγαγαν την αξιολόγηση.
   4.   Η κοινοποιούσα αρχή δεν προσφέρει ούτε παρέχει δραστηριότητες που εκτελούνται από τους οργανισμούς αξιολόγησης της συμμόρφωσης ούτε προσφέρει συμβουλευτικές υπηρεσίες σε εμπορική ή ανταγωνιστική βάση.
   5.   Η κοινοποιούσα αρχή εξασφαλίζει την εμπιστευτικότητα των πληροφοριών που λαμβάνει.
   6.   Η κοινοποιούσα αρχή διαθέτει επαρκές προσωπικό για τη σωστή εκτέλεση των καθηκόντων της.
   Άρθρο 24
   Υποχρέωση ενημέρωσης για τις κοινοποιούσες αρχές
   Τα κράτη μέλη ενημερώνουν την Επιτροπή για τις διαδικασίες για την αξιολόγηση και την κοινοποίηση των οργανισμών αξιολόγησης της συμμόρφωσης και την παρακολούθηση των κοινοποιημένων οργανισμών καθώς και για τυχόν αλλαγές στις πληροφορίες αυτές.
   Η Επιτροπή δημοσιοποιεί αυτές τις πληροφορίες.
   Άρθρο 25
   Απαιτήσεις για τους κοινοποιημένους οργανισμούς
   1.   Για τους σκοπούς της κοινοποίησης, κάθε οργανισμός αξιολόγησης της συμμόρφωσης πληροί τις απαιτήσεις των παραγράφων 2 έως 11.
   2.   Ο οργανισμός αξιολόγησης της συμμόρφωσης συγκροτείται βάσει της εθνικής νομοθεσίας κράτους μέλους και διαθέτει νομική προσωπικότητα.
   3.   Ο οργανισμός αξιολόγησης της συμμόρφωσης είναι τρίτος φορέας ανεξάρτητος από τον οργανισμό ή το είδος πυροτεχνίας που αξιολογεί.
   4.   Ο οργανισμός αξιολόγησης της συμμόρφωσης, τα διευθυντικά του στελέχη και το προσωπικό που είναι αρμόδιο για την εκτέλεση των καθηκόντων αξιολόγησης της συμμόρφωσης δεν συμπίπτουν με τον σχεδιαστή, τον κατασκευαστή, τον προμηθευτή, τον υπεύθυνο εγκατάστασης, τον αγοραστή, τον ιδιοκτήτη, τον χρήστη ή τον συντηρητή των ειδών πυροτεχνίας και/ή των εκρηκτικών ουσιών ούτε με τον αντιπρόσωπο οποιουδήποτε από αυτά τα μέρη. Αυτό δεν αποκλείει τη χρήση ειδών πυροτεχνίας και/ή εκρηκτικών ουσιών που είναι αναγκαίες για τις λειτουργίες του οργανισμού αξιολόγησης της συμμόρφωσης ή τη χρήση των ειδών πυροτεχνίας για προσωπικούς σκοπούς.
   Ο οργανισμός αξιολόγησης της συμμόρφωσης, τα διευθυντικά του στελέχη και το προσωπικό που είναι αρμόδιο για την εκτέλεση των καθηκόντων αξιολόγησης της συμμόρφωσης δεν εμπλέκονται άμεσα στον σχεδιασμό, την παραγωγή ή την κατασκευή, την εμπορία, την εγκατάσταση, τη χρήση ή τη συντήρηση ειδών πυροτεχνίας και/ή εκρηκτικών ουσιών ούτε εκπροσωπούν μέρη που εμπλέκονται στις δραστηριότητες αυτές. Δεν αναλαμβάνουν καμιά δραστηριότητα που μπορεί να θίξει την ανεξάρτητη κρίση ή την ακεραιότητά τους σε σχέση με τις δραστηριότητες αξιολόγησης της συμμόρφωσης για τις οποίες είναι κοινοποιημένοι. Τούτο ισχύει ιδίως για τις συμβουλευτικές υπηρεσίες.
   Ο οργανισμός αξιολόγησης της συμμόρφωσης εξασφαλίζει ότι οι δραστηριότητες των θυγατρικών ή των υπεργολάβων του δεν επηρεάζουν την εμπιστευτικότητα, την αντικειμενικότητα και την αμεροληψία των δραστηριοτήτων αξιολόγησης της συμμόρφωσης.
   5.   Ο οργανισμός αξιολόγησης της συμμόρφωσης και το προσωπικό του εκτελούν τις δραστηριότητες αξιολόγησης της συμμόρφωσης με τη μεγαλύτερη επαγγελματική ακεραιότητα και την απαιτούμενη τεχνική επάρκεια στο συγκεκριμένο τομέα και οφείλουν να είναι απαλλαγμένοι από κάθε πίεση και προτροπή, κυρίως οικονομική, που θα ήταν δυνατόν να επηρεάσει την κρίση τους ή τα αποτελέσματα των δραστηριοτήτων τους αυτών, ιδιαίτερα από πρόσωπα ή ομάδες προσώπων που έχουν συμφέρον από τα αποτελέσματα των ελέγχων.
   6.   Ο οργανισμός αξιολόγησης της συμμόρφωσης είναι σε θέση να εκτελεί όλα τα καθήκοντα τα σχετικά με την αξιολόγηση της συμμόρφωσης που του έχουν ανατεθεί βάσει των διατάξεων του παραρτήματος II και για τα οποία έχει κοινοποιηθεί, είτε πρόκειται για καθήκοντα που εκτελούνται από τον ίδιο τον οργανισμό αξιολόγησης της συμμόρφωσης ή εξ ονόματός του και υπό την ευθύνη του.
   Ανά πάσα στιγμή και για κάθε διαδικασία αξιολόγησης της συμμόρφωσης και για κάθε είδος ή κατηγορία ειδών πυροτεχνίας για τα οποία είναι κοινοποιημένος, ο οργανισμός αξιολόγησης της συμμόρφωσης έχει στη διάθεσή του:

               α)

               το αναγκαίο προσωπικό με τις τεχνικές γνώσεις και την επαρκή και κατάλληλη πείρα για την εκτέλεση των καθηκόντων αξιολόγησης της συμμόρφωσης·

               β)

               τις αναγκαίες περιγραφές των διαδικασιών σύμφωνα με τις οποίες διενεργείται η αξιολόγηση συμμόρφωσης και εξασφαλίζονται η διαφάνεια και η δυνατότητα αναπαραγωγής αυτών των διαδικασιών. Διαθέτει την κατάλληλη πολιτική και τις διαδικασίες που εξασφαλίζουν τη διάκριση μεταξύ των καθηκόντων τα οποία εκτελεί ως κοινοποιημένος οργανισμός και οιασδήποτε άλλης δραστηριότητας·

               γ)

               τις αναγκαίες διαδικασίες για να ασκεί τις δραστηριότητές του λαμβάνοντας υπόψη το μέγεθος μιας επιχείρησης, τον τομέα στον οποίο δραστηριοποιείται, τη δομή της, τον βαθμό πολυπλοκότητας της τεχνολογίας του προϊόντος και τον μαζικό ή εν σειρά χαρακτήρα της παραγωγικής διαδικασίας.

         Ένας οργανισμός αξιολόγησης της συμμόρφωσης διαθέτει τα αναγκαία μέσα για την εκτέλεση των τεχνικών και διοικητικών καθηκόντων που συνδέονται με τις δραστηριότητες αξιολόγησης της συμμόρφωσης και έχει πρόσβαση σε όλο τον αναγκαίο εξοπλισμό ή εγκαταστάσεις.
   7.   Το προσωπικό που είναι αρμόδιο για την εκτέλεση των καθηκόντων αξιολόγησης της συμμόρφωσης διαθέτει:

               α)

               πλήρη τεχνική και επαγγελματική κατάρτιση, η οποία καλύπτει όλα τα καθήκοντα αξιολόγησης της συμμόρφωσης για τα οποία έχει κοινοποιηθεί ο οργανισμός αξιολόγησης της συμμόρφωσης·

               β)

               επαρκή γνώση των απαιτήσεων των αξιολογήσεων που διενεργεί και επαρκές κύρος για την εκτέλεση των λειτουργιών αυτών·

               γ)

               κατάλληλες γνώσεις και κατανόηση των ουσιωδών απαιτήσεων ασφαλείας που ορίζονται στο παράρτημα I, των εφαρμοστέων εναρμονισμένων προτύπων και των σχετικών διατάξεων της ενωσιακής νομοθεσίας εναρμόνισης και της εθνικής νομοθεσίας·

               δ)

               την απαιτούμενη ικανότητα να καταρτίζει τα πιστοποιητικά, τα πρακτικά και τις εκθέσεις που αποδεικνύουν τη διεξαγωγή των αξιολογήσεων.

         8.   Η αμεροληψία του οργανισμού αξιολόγησης της συμμόρφωσης, των διευθυντικών στελεχών του και του προσωπικού που είναι αρμόδιο για την εκτέλεση των καθηκόντων αξιολόγησης της συμμόρφωσης είναι εγγυημένη.
   Οι αμοιβές των διευθυντικών στελεχών και του προσωπικού που είναι αρμόδιο για την εκτέλεση των καθηκόντων αξιολόγησης της συμμόρφωσης δεν εξαρτώνται από τον αριθμό των αξιολογήσεων που διενεργούνται ή από τα αποτελέσματα των αξιολογήσεων αυτών.
   9.   Ο οργανισμός αξιολόγησης της συμμόρφωσης συνάπτει ασφάλεια αστικής ευθύνης, εάν η ευθύνη αυτή δεν καλύπτεται από το κράτος βάσει του εθνικού δικαίου ή εάν η αξιολόγηση της συμμόρφωσης δεν πραγματοποιείται υπό την άμεση ευθύνη του κράτους μέλους.
   10.   Το προσωπικό του οργανισμού αξιολόγησης της συμμόρφωσης δεσμεύεται να τηρεί το επαγγελματικό απόρρητο για κάθε πληροφορία που περιέρχεται σε γνώση του κατά την εκτέλεση των καθηκόντων του σύμφωνα με το παράρτημα II ή οποιαδήποτε εκτελεστική διάταξη του εθνικού δικαίου, εξαιρουμένης της σχέσης με τις αρμόδιες αρχές του κράτους μέλους στο οποίο διεξάγονται οι δραστηριότητες του οργανισμού. Τα δικαιώματα κυριότητας προστατεύονται.
   11.   Ο οργανισμός αξιολόγησης της συμμόρφωσης συμμετέχει στις σχετικές δραστηριότητες τυποποίησης και στις δραστηριότητες της ομάδας συντονισμού των κοινοποιημένων οργανισμών, η οποία έχει συσταθεί δυνάμει της σχετικής ενωσιακής νομοθεσίας εναρμόνισης, ή εξασφαλίζει ότι το προσωπικό που είναι αρμόδιο για την εκτέλεση των καθηκόντων αξιολόγησης της συμμόρφωσης ενημερώνεται για τις δραστηριότητες αυτές, και εφαρμόζει ως γενικές οδηγίες τις διοικητικές αποφάσεις και τα έγγραφα που είναι το αποτέλεσμα των εργασιών της ομάδας αυτής.
   Άρθρο 26
   Τεκμήριο συμμόρφωσης των κοινοποιημένων οργανισμών
   Αν ο οργανισμός αξιολόγησης της συμμόρφωσης αποδείξει ότι πληροί τα κριτήρια που ορίζονται στα σχετικά εναρμονισμένα πρότυπα ή σε μέρη των προτύπων αυτών, τα στοιχεία των οποίων έχουν δημοσιευθεί στην Επίσημη Εφημερίδα της Ευρωπαϊκής Ένωσης, τότε τεκμαίρεται ότι συμμορφώνεται προς τις απαιτήσεις του άρθρου 25, στον βαθμό που τα εφαρμοστέα εναρμονισμένα πρότυπα τηρούν τις απαιτήσεις αυτές.
   Άρθρο 27
   Θυγατρικές και υπεργολάβοι των κοινοποιημένων οργανισμών
   1.   Όταν ο κοινοποιημένος οργανισμός αναθέτει υπεργολαβικά συγκεκριμένα καθήκοντα που συνδέονται με την αξιολόγηση της συμμόρφωσης ή προσφεύγει σε θυγατρική, εξασφαλίζει ότι ο υπεργολάβος ή η θυγατρική πληροί τις απαιτήσεις του άρθρου 25, και ενημερώνει την κοινοποιούσα αρχή.
   2.   Ο κοινοποιημένος οργανισμός αναλαμβάνει πλήρως την ευθύνη για τα καθήκοντα που εκτελούν οι υπεργολάβοι ή οι θυγατρικές, όπου κι αν είναι εγκατεστημένοι.
   3.   Οι δραστηριότητες μπορούν να ανατίθενται σε υπεργολάβο ή να διεξάγονται από θυγατρική μόνον αφού συμφωνήσει ο πελάτης.
   4.   Ο κοινοποιημένος οργανισμός τηρεί στη διάθεση της κοινοποιούσας αρχής τα έγγραφα σχετικά με την αξιολόγηση των προσόντων του υπεργολάβου ή της θυγατρικής και σχετικά με τις εργασίες που διεξήγαγε ο υπεργολάβος ή η θυγατρική δυνάμει του παραρτήματος II.
   Άρθρο 28
   Αίτηση για κοινοποίηση
   1.   Κάθε οργανισμός αξιολόγησης της συμμόρφωσης υποβάλλει αίτηση κοινοποίησης στην κοινοποιούσα αρχή του κράτος μέλους στο οποίο είναι εγκατεστημένος.
   2.   Η αίτηση κοινοποίησης συνοδεύεται από περιγραφή των δραστηριοτήτων αξιολόγησης της συμμόρφωσης, της ενότητας ή των ενοτήτων αξιολόγησης της συμμόρφωσης και του είδους ή των ειδών πυροτεχνίας για τα οποία ο οργανισμός ισχυρίζεται ότι διαθέτει την απαιτούμενη επάρκεια, καθώς και από πιστοποιητικό διαπίστευσης, όταν αυτό υπάρχει, το οποίο εκδόθηκε από εθνικό οργανισμό διαπίστευσης, με το οποίο πιστοποιείται ότι ο οργανισμός αξιολόγησης της συμμόρφωσης πληροί τις απαιτήσεις του άρθρου 25.
   3.   Αν ο οργανισμός αξιολόγησης της συμμόρφωσης δεν μπορεί να προσκομίσει πιστοποιητικό διαπίστευσης, τότε παρέχει στην κοινοποιούσα αρχή όλη την τεκμηρίωση που είναι αναγκαία για την επαλήθευση, αναγνώριση και τακτική παρακολούθηση της συμμόρφωσής του με τις απαιτήσεις του άρθρου 25.
   Άρθρο 29
   Διαδικασία κοινοποίησης
   1.   Οι κοινοποιούσες αρχές μπορούν να κοινοποιούν μόνο τους οργανισμούς αξιολόγησης της συμμόρφωσης που πληρούν τις απαιτήσεις του άρθρου 25.
   2.   Τους κοινοποιούν στην Επιτροπή και στα λοιπά κράτη μέλη, με χρήση του ηλεκτρονικού μέσου κοινοποίησης που έχει δημιουργήσει και διαχειρίζεται η Επιτροπή.
   3.   Στην κοινοποίηση περιλαμβάνονται όλα τα στοιχεία για τις δραστηριότητες αξιολόγησης της συμμόρφωσης, την ενότητα ή τις ενότητες αξιολόγησης της συμμόρφωσης και το είδος ή τα είδη πυροτεχνίας, και τη σχετική βεβαίωση επάρκειας.
   4.   Όταν η κοινοποίηση δεν βασίζεται σε πιστοποιητικό διαπίστευσης του άρθρου 28 παράγραφος 2, η κοινοποιούσα αρχή παρέχει στην Επιτροπή και στα άλλα κράτη μέλη την τεκμηρίωση που πιστοποιεί την επάρκεια του οργανισμού αξιολόγησης της συμμόρφωσης και τις υφιστάμενες ρυθμίσεις για να εξασφαλιστεί ότι ο οργανισμός θα ελέγχεται τακτικά και θα εξακολουθήσει να πληροί τις απαιτήσεις του άρθρου 25.
   5.   Ο εν λόγω οργανισμός μπορεί να εκτελεί τις δραστηριότητες κοινοποιημένου οργανισμού μόνον εφόσον δεν έχει διατυπωθεί ένσταση από την Επιτροπή και τα άλλα κράτη μέλη εντός δύο εβδομάδων από την κοινοποίηση, εάν χρησιμοποιείται πιστοποιητικό διαπίστευσης, και εντός δύο μηνών από την κοινοποίηση, εάν δεν χρησιμοποιείται διαπίστευση.
   Μόνον υπό αυτές τις προϋποθέσεις θεωρείται κοινοποιημένος ο οργανισμός για τους σκοπούς της παρούσας οδηγίας.
   6.   Η Επιτροπή και τα άλλα κράτη μέλη ενημερώνονται για τυχόν επακόλουθες αλλαγές στην κοινοποίηση.
   Άρθρο 30
   Αριθμοί μητρώου και κατάλογοι κοινοποιημένων οργανισμών
   1.   Η Επιτροπή χορηγεί αριθμό μητρώου στους κοινοποιημένους οργανισμούς.
   Χορηγεί έναν και μόνο αριθμό, ακόμη και αν ο οργανισμός είναι κοινοποιημένος βάσει διαφόρων πράξεων της Ένωσης.
   2.   Η Επιτροπή δημοσιοποιεί τον κατάλογο των οργανισμών που κοινοποιούνται δυνάμει της παρούσας οδηγίας, συμπεριλαμβανομένων των αριθμών ταυτοποίησης που τους έχουν δοθεί και των δραστηριοτήτων για τις οποίες έχουν κοινοποιηθεί.
   Η Επιτροπή μεριμνά για την ενημέρωση του καταλόγου.
   Άρθρο 31
   Αλλαγές στην κοινοποίηση
   1.   Όταν κοινοποιούσα αρχή διαπιστώνει ή πληροφορείται ότι κοινοποιημένος οργανισμός δεν πληροί πλέον τις απαιτήσεις του άρθρου 25 ή ότι αδυνατεί να εκπληρώσει τις υποχρεώσεις του, η κοινοποιούσα αρχή περιορίζει, αναστέλλει ή ανακαλεί την κοινοποίηση, κατά περίπτωση, αναλόγως της σοβαρότητας της μη τήρησης των απαιτήσεων ή της μη εκπλήρωσης των υποχρεώσεων. Ενημερώνει αμέσως σχετικά την Επιτροπή και τα άλλα κράτη μέλη.
   2.   Στην περίπτωση περιορισμού, αναστολής ή ανάκλησης της κοινοποίησης ή όταν ο κοινοποιημένος οργανισμός παύσει τη δραστηριότητά του, το κοινοποιούν κράτος μέλος προβαίνει στις δέουσες ενέργειες για να εξασφαλίσει ότι τα αρχεία του οργανισμού αυτού τα χειρίζεται άλλος κοινοποιημένος οργανισμός ή τα καθιστά διαθέσιμα στις αρμόδιες αρχές κοινοποίησης και εποπτείας της αγοράς, εφόσον το ζητήσουν.
   Άρθρο 32
   Αμφισβήτηση της επάρκειας των κοινοποιημένων οργανισμών
   1.   Η Επιτροπή ερευνά όλες τις περιπτώσεις κατά τις οποίες έχει αμφιβολίες ή περιέρχονται σε γνώση της αμφιβολίες για την επάρκεια κοινοποιημένου οργανισμού ή για την ικανότητα αδιάλειπτης εκπλήρωσης, από κοινοποιημένο οργανισμό, των απαιτήσεων και των υποχρεώσεων που υπέχει.
   2.   Το κοινοποιούν κράτος μέλος παρέχει στην Επιτροπή, εάν αυτή το ζητήσει, όλες τις πληροφορίες σχετικά με την αιτιολόγηση της κοινοποίησης ή την επιβεβαίωση της επάρκειας του εν λόγω κοινοποιημένου οργανισμού.
   3.   Η Επιτροπή διασφαλίζει τον εμπιστευτικό χαρακτήρα όλων των ευαίσθητων πληροφοριών που έλαβε από τις έρευνες αυτές.
   4.   Όταν η Επιτροπή διαπιστώνει ότι κοινοποιημένος οργανισμός δεν πληροί ή παύει να πληροί τις απαιτήσεις κοινοποίησής του, εκδίδει εκτελεστική πράξη ζητώντας από το κοινοποιούν κράτος μέλος να λάβει τα αναγκαία διορθωτικά μέτρα, συμπεριλαμβανομένης της άρσης της κοινοποίησης, εφόσον είναι αναγκαίο.
   H εν λόγω εκτελεστική πράξη εκδίδεται σύμφωνα με τη συμβουλευτική διαδικασία που αναφέρεται στο άρθρο 44 παράγραφος 2.
   Άρθρο 33
   Λειτουργικές υποχρεώσεις των κοινοποιημένων οργανισμών
   1.   Οι κοινοποιημένοι οργανισμοί διενεργούν αξιολογήσεις της συμμόρφωσης σύμφωνα με τις διαδικασίες αξιολόγησης της συμμόρφωσης που προβλέπονται στο παράρτημα II.
   2.   Οι αξιολογήσεις συμμόρφωσης διενεργούνται κατά τρόπον ώστε να αποφεύγονται οι περιττές επιβαρύνσεις για τους οικονομικούς φορείς. Οι οργανισμοί αξιολόγησης της συμμόρφωσης ασκούν τις δραστηριότητές τους λαμβάνοντας δεόντως υπόψη το μέγεθος μιας επιχείρησης, τον τομέα στον οποίο δραστηριοποιείται, τη δομή της, την πολυπλοκότητα της τεχνολογίας του προϊόντος για το οποίο πρόκειται και τον μαζικό ή εν σειρά χαρακτήρα της διαδικασίας παραγωγής.
   Στο πλαίσιο αυτό τηρούν πάντως τον βαθμό αυστηρότητας και το επίπεδο προστασίας που απαιτούνται για τη συμμόρφωση του είδους πυροτεχνίας με τις διατάξεις της παρούσας οδηγίας.
   3.   Οι κοινοποιημένοι οργανισμοί που διεξάγουν αξιολογήσεις συμμόρφωσης δίνουν αριθμό καταχώρισης για τον προσδιορισμό των ειδών πυροτεχνίας που έχουν υποβληθεί σε αξιολόγηση συμμόρφωσης και των κατασκευαστών τους, και τηρούν μητρώο με τους αριθμούς καταχώρισης των ειδών πυροτεχνίας για τα οποία έχουν εκδώσει πιστοποιητικά.
   4.   Όταν κοινοποιημένος οργανισμός διαπιστώσει ότι οι απαιτήσεις του παραρτήματος I ή των αντίστοιχων εναρμονισμένων προτύπων ή των λοιπών τεχνικών προδιαγραφών δεν πληρούνται από τον κατασκευαστή, ζητεί από τον κατασκευαστή να λάβει τα ενδεδειγμένα διορθωτικά μέτρα και δεν εκδίδει πιστοποιητικό συμμόρφωσης.
   5.   Όταν, κατά την παρακολούθηση της συμμόρφωσης μετά την έκδοση του πιστοποιητικού, κοινοποιημένος οργανισμός διαπιστώσει ότι κάποιο προϊόν δεν συμμορφώνεται πλέον, απαιτεί από τον κατασκευαστή να λάβει τα κατάλληλα διορθωτικά μέτρα και αναστέλλει ή ανακαλεί το πιστοποιητικό, εφόσον απαιτείται.
   6.   Εάν δεν ληφθούν διορθωτικά μέτρα ή εάν αυτά δεν έχουν το απαιτούμενο αποτέλεσμα, ο κοινοποιημένος οργανισμός περιορίζει, αναστέλλει ή ανακαλεί τυχόν πιστοποιητικό, κατά περίπτωση.
   Άρθρο 34
   Προσφυγή κατά αποφάσεων των κοινοποιημένων οργανισμών
   Προβλέπεται διαδικασία προσφυγής κατά αποφάσεων των κοινοποιημένων οργανισμών.
   Άρθρο 35
   Υποχρέωση ενημέρωσης για τους κοινοποιημένους οργανισμούς
   1.   Οι κοινοποιημένοι οργανισμοί ενημερώνουν την κοινοποιούσα αρχή για τα εξής:

               α)

               απόρριψη, περιορισμό, αναστολή ή ανάκληση των πιστοποιητικών·

               β)

               καταστάσεις που επηρεάζουν το πεδίο εφαρμογής ή τους όρους της κοινοποίησης·

               γ)

               τυχόν αίτημα για ενημέρωση σχετικά με δραστηριότητες αξιολόγησης της συμμόρφωσης, το οποίο έλαβαν από τις αρχές εποπτείας της αγοράς·

               δ)

               εφόσον τους ζητηθεί, για τις δραστηριότητες αξιολόγησης της συμμόρφωσης που εκτελούν στο πλαίσιο της κοινοποίησής τους και για οποιαδήποτε άλλη δραστηριότητα, συμπεριλαμβανομένων διασυνοριακών δραστηριοτήτων και υπεργολαβιών.

         2.   Οι κοινοποιημένοι οργανισμοί παρέχουν στους άλλους κοινοποιημένους δυνάμει της παρούσας οδηγίας οργανισμούς που διεξάγουν παρόμοιες δραστηριότητες αξιολόγησης της συμμόρφωσης και καλύπτουν τα ίδια είδη πυροτεχνίας, τις σχετικές πληροφορίες για ζητήματα που αφορούν αρνητικά και, εάν τους ζητηθεί, θετικά αποτελέσματα αξιολόγησης της συμμόρφωσης.
   Άρθρο 36
   Ανταλλαγή πείρας
   Η Επιτροπή μεριμνά για την οργανωμένη ανταλλαγή πείρας μεταξύ των εθνικών αρχών των κρατών μελών που είναι αρμόδιες για την πολιτική κοινοποίησης.
   Άρθρο 37
   Συντονισμός των κοινοποιημένων οργανισμών
   Η Επιτροπή εξασφαλίζει την ύπαρξη κατάλληλου συντονισμού και συνεργασίας μεταξύ των οργανισμών που κοινοποιούνται δυνάμει της παρούσας οδηγίας, και την ορθή λειτουργία τους στη μορφή φόρουμ κοινοποιημένων οργανισμών.
   Τα κράτη μέλη εξασφαλίζουν ότι οι οργανισμοί τους οποίους έχουν κοινοποιήσει συμμετέχουν στις εργασίες του φόρουμ αυτού, απευθείας ή με τον διορισμό αντιπροσώπων.
   ΚΕΦΑΛΑΙΟ 5

      ΕΠΟΠΤΕΙΑ ΤΗΣ ΕΝΩΣΙΑΚΗΣ ΑΓΟΡΑΣ, ΕΛΕΓΧΟΣ ΤΩΝ ΕΙΔΩΝ ΠΥΡΟΤΕΧΝΙΑΣ ΠΟΥ ΕΙΣΕΡΧΟΝΤΑΙ ΣΤΗΝ ΕΝΩΣΙΑΚΗ ΑΓΟΡΑ ΚΑΙ ΔΙΑΔΙΚΑΣΙΕΣ ΔΙΑΣΦΑΛΙΣΗΣ

   Άρθρο 38
   Επιτήρηση της ενωσιακής αγοράς και έλεγχος των ειδών πυροτεχνίας που εισέρχονται στην ενωσιακή αγορά
   1.   Τα κράτη μέλη λαμβάνουν κάθε κατάλληλο μέτρο για να εξασφαλίσουν ότι τα είδη πυροτεχνίας μπορούν να διατίθενται στην αγορά μόνο εάν, όταν αποθηκεύονται σωστά και χρησιμοποιούνται για τον σκοπό για τον οποίο προορίζονται, δεν θέτουν σε κίνδυνο την υγεία και την ασφάλεια των προσώπων.
   2.   Το άρθρο 15 παράγραφος 3 και τα άρθρα 16 έως 29 του κανονισμού (ΕΚ) αριθ. 765/2008 εφαρμόζονται στα είδη πυροτεχνίας.
   3.   Τα κράτη μέλη ενημερώνουν την Επιτροπή ετησίως σχετικά με τις δραστηριότητές τους επιτήρησης της αγοράς.
   Άρθρο 39
   Διαδικασία αντιμετώπισης των ειδών πυροτεχνίας που παρουσιάζουν κίνδυνο σε εθνικό επίπεδο
   1.   Εάν οι αρχές εποπτείας της αγοράς ενός κράτους μέλους έχουν επαρκείς λόγους να πιστεύουν ότι ένα είδος πυροτεχνίας παρουσιάζει κίνδυνο για την υγεία ή την ασφάλεια ατόμων ή για άλλα ζητήματα προστασίας του δημόσιου συμφέροντος που καλύπτονται από την παρούσα οδηγία διενεργούν αξιολόγηση για το είδος πυροτεχνίας που καλύπτει όλες τις σχετικές απαιτήσεις της παρούσας οδηγίας. Για τον σκοπό αυτό, οι ενδιαφερόμενοι οικονομικοί φορείς συνεργάζονται όπως απαιτείται με τις αρχές εποπτείας της αγοράς.
   Εάν, κατά την αξιολόγηση, οι αρχές εποπτείας της αγοράς που αναφέρονται στο πρώτο εδάφιο διαπιστώσουν ότι το είδος πυροτεχνίας δεν συμμορφώνεται προς τις απαιτήσεις της παρούσας οδηγίας, ζητούν αμέσως από τον οικείο οικονομικό φορέα να προβεί σε όλες τις αναγκαίες διορθωτικές ενέργειες για να θέσει το προϊόν σε συμμόρφωση με τις απαιτήσεις ή να αποσύρει το προϊόν από την αγορά ή να το ανακαλέσει μέσα σε εύλογο χρονικό διάστημα, ανάλογο προς τη φύση του κινδύνου, το οποίο ορίζουν οι ίδιες.
   Οι αρχές εποπτείας της αγοράς ενημερώνουν σχετικά τον οικείο κοινοποιημένο οργανισμό.
   Το άρθρο 21 του κανονισμού (ΕΚ) αριθ. 765/2008 εφαρμόζεται στα μέτρα που αναφέρονται στο δεύτερο εδάφιο της παρούσας παραγράφου.
   2.   Εάν οι αρχές εποπτείας της αγοράς θεωρούν ότι η μη συμμόρφωση δεν περιορίζεται στην εθνική επικράτεια, ενημερώνουν την Επιτροπή και άλλα κράτη μέλη για τα αποτελέσματα της αξιολόγησης και τα μέτρα που ζήτησαν να λάβει ο οικονομικός φορέας.
   3.   Ο οικονομικός φορέας εξασφαλίζει ότι λαμβάνονται όλα τα ενδεικνυόμενα διορθωτικά μέτρα για όλα τα είδη πυροτεχνίας που έχει καταστήσει διαθέσιμα στην αγορά σε όλη την Ένωση.
   4.   Εάν ο οικείος οικονομικός φορέας δεν λάβει, μέσα στο χρονικό διάστημα στο οποίο αναφέρεται το δεύτερο εδάφιο της παραγράφου 1, τα αναγκαία διορθωτικά μέτρα, οι αρχές εποπτείας της αγοράς λαμβάνουν όλα τα κατάλληλα προσωρινά μέτρα για να απαγορεύσουν ή να περιορίσουν τη διάθεση των ειδών πυροτεχνίας στην εθνική αγορά ή να αποσύρουν το είδος πυροτεχνίας από την αγορά ή να το ανακαλέσουν.
   Οι αρχές εποπτείας της αγοράς ενημερώνουν αμέσως την Επιτροπή και τα άλλα κράτη μέλη για τα μέτρα αυτά.
   5.   Στις πληροφορίες που αναφέρονται στην παράγραφο 4 δεύτερο εδάφιο περιλαμβάνονται όλα τα διαθέσιμα στοιχεία, ιδίως τα στοιχεία που απαιτούνται για την ταύτιση του μη συμμορφούμενου είδους πυροτεχνίας, την καταγωγή του είδους πυροτεχνίας, τη φύση της τυχόν μη συμμόρφωσης και του σχετικού κινδύνου, τη φύση και τη διάρκεια των εθνικών μέτρων που ελήφθησαν, καθώς και τα επιχειρήματα που προβάλλει ο σχετικός οικονομικός φορέας. Συγκεκριμένα, οι αρχές εποπτείας της αγοράς αναφέρουν σε ποιους από τους κατωτέρω λόγους οφείλεται η μη συμμόρφωση:

               α)

               το είδος πυροτεχνίας δεν πληροί τις απαιτήσεις που αφορούν την υγεία ή την ασφάλεια των προσώπων ή άλλα ζητήματα προστασίας του δημόσιου συμφέροντος τα οποία καλύπτονται από την παρούσα οδηγία· ή

               β)

               υπάρχουν ελλείψεις στα εναρμονισμένα πρότυπα που αναφέρονται στο άρθρο 16 και στα οποία βασίζεται το τεκμήριο της συμμόρφωσης.

         6.   Τα κράτη μέλη πλην του κράτους μέλους που κίνησε τη διαδικασία δυνάμει του παρόντος άρθρου ενημερώνουν αμέσως την Επιτροπή και τα άλλα κράτη μέλη για τα μέτρα που έλαβαν και παρέχουν τυχόν άλλες πρόσθετες πληροφορίες που έχουν όσον αφορά τη μη συμμόρφωση του είδους πυροτεχνίας, και, σε περίπτωση διαφωνίας με εθνικό μέτρο που έχει θεσπιστεί, για τις τυχόν αντιρρήσεις τους.
   7.   Εάν εντός τριών μηνών από τη λήψη των πληροφοριών που αναφέρονται στην παράγραφο 4 δεύτερο εδάφιο δεν έχει διατυπωθεί ένσταση από κράτος μέλος ή την Επιτροπή σε σχέση με προσωρινό μέτρο που έχει λάβει κράτος μέλος, τότε το μέτρο θεωρείται δικαιολογημένο.
   8.   Τα κράτη μέλη εξασφαλίζουν ότι λαμβάνονται αμέσως τα κατάλληλα περιοριστικά μέτρα όσον αφορά το σχετικό είδος πυροτεχνίας, όπως η απόσυρση του είδους πυροτεχνίας από την αγορά.
   Άρθρο 40
   Ενωσιακή διαδικασία διασφάλισης
   1.   Εάν κατά την ολοκλήρωση της διαδικασίας του άρθρου 39 παράγραφοι 3 και 4, διατυπωθούν ενστάσεις για μέτρο που έχει λάβει κράτος μέλος ή εάν η Επιτροπή θεωρεί ότι τέτοιου είδους μέτρα αντίκεινται στη νομοθεσία της Ένωσης, η Επιτροπή διαβουλεύεται αμέσως με τα κράτη μέλη και τον σχετικό οικονομικό φορέα (ή φορείς) και διενεργεί αξιολόγηση του εθνικού μέτρου. Βάσει των αποτελεσμάτων αυτής της αξιολόγησης η Επιτροπή εκδίδει εκτελεστική πράξη που ορίζει αν το εθνικό μέτρο είναι δικαιολογημένο.
   Η Επιτροπή απευθύνει την απόφασή της σε όλα τα κράτη μέλη και την ανακοινώνει αμέσως σε αυτά και στον σχετικό οικονομικό φορέα ή φορείς.
   2.   Εάν το εθνικό μέτρο θεωρηθεί δικαιολογημένο, όλα τα κράτη μέλη λαμβάνουν τα αναγκαία μέτρα για να εξασφαλίσουν ότι το μη συμμορφούμενο είδος πυροτεχνίας αποσύρεται από την εθνική τους αγορά και ενημερώνουν την Επιτροπή σχετικά. Εάν το εθνικό μέτρο δεν θεωρηθεί δικαιολογημένο, τότε το οικείο κράτος μέλος ανακαλεί το συγκεκριμένο μέτρο.
   3.   Εάν το εθνικό μέτρο θεωρηθεί δικαιολογημένο και η μη συμμόρφωση του είδους πυροτεχνίας αποδοθεί σε ελλείψεις του εναρμονισμένου προτύπου, κατά το άρθρο 39 παράγραφος 5 στοιχείο β) της παρούσας οδηγίας, η Επιτροπή εφαρμόζει τη διαδικασία που προβλέπεται στο άρθρο 11 του κανονισμού (ΕΕ) αριθ. 1025/2012.
   Άρθρο 41
   Συμμορφούμενα είδη πυροτεχνίας που παρουσιάζουν κίνδυνο για την υγεία ή την ασφάλεια
   1.   Όταν κράτος μέλος διαπιστώσει, αφού έχει διενεργήσει αξιολόγηση δυνάμει του άρθρου 39 παράγραφος 1, ότι είδος πυροτεχνίας, παρά το ότι συμμορφώνεται με την παρούσα οδηγία, ενέχει κίνδυνο για την υγεία ή την ασφάλεια των προσώπων ή για άλλα ζητήματα προστασίας του δημόσιου συμφέροντος, απαιτεί από τον σχετικό οικονομικό φορέα να λάβει όλα τα δέοντα μέτρα για να εξασφαλίσει ότι το σχετικό είδος πυροτεχνίας, όταν διατεθεί στην αγορά, δεν παρουσιάζει πλέον τον εν λόγω κίνδυνο ή για να αποσύρει το είδος πυροτεχνίας από την αγορά ή να το ανακαλέσει εντός εύλογης περιόδου που αυτό ορίζει, ανάλογης με τη φύση του κινδύνου.
   2.   Ο οικονομικός φορέας εξασφαλίζει ότι λαμβάνονται διορθωτικά μέτρα για όλα τα είδη πυροτεχνίας που έχει καταστήσει διαθέσιμα στην αγορά σε όλη την Ένωση.
   3.   Το κράτος μέλος ενημερώνει αμέσως την Επιτροπή και τα άλλα κράτη μέλη. Στις πληροφορίες που παρέχει περιλαμβάνονται όλα τα διαθέσιμα στοιχεία, ιδίως τα στοιχεία που είναι αναγκαία για την ταυτοποίηση του είδους πυροτεχνίας, την καταγωγή του και την αλυσίδα εφοδιασμού του είδους πυροτεχνίας, τη φύση του σχετικού κινδύνου, τη φύση και τη διάρκεια των εθνικών μέτρων που ελήφθησαν.
   4.   Η Επιτροπή διαβουλεύεται αμελλητί με τα κράτη μέλη και τον σχετικό οικονομικό φορέα (ή φορείς) και διενεργεί αξιολόγηση των εθνικών μέτρων που ελήφθησαν. Βάσει των αποτελεσμάτων αυτής της αξιολόγησης, η Επιτροπή αποφασίζει, με εκτελεστικές πράξεις, αν το εθνικό μέτρο είναι δικαιολογημένο και, εφόσον απαιτείται, προτείνει τα κατάλληλα μέτρα.
   Οι εκτελεστικές πράξεις που προβλέπονται στο πρώτο εδάφιο εκδίδονται σύμφωνα με τη διαδικασία εξέτασης στην οποία παραπέμπει το άρθρο 44 παράγραφος 3.
   Για δεόντως αιτιολογημένους επιτακτικούς έκτακτους λόγους που αφορούν την προστασία της ανθρώπινης υγείας και ασφάλειας, η Επιτροπή εκδίδει εκτελεστικές πράξεις άμεσης εφαρμογής σύμφωνα με τη διαδικασία του άρθρου 44 παράγραφος 4.
   5.   Η Επιτροπή απευθύνει την απόφασή της σε όλα τα κράτη μέλη και την ανακοινώνει αμέσως σε αυτά και στον σχετικό οικονομικό φορέα ή φορείς.
   Άρθρο 42
   Τυπική μη συμμόρφωση
   1.   Με την επιφύλαξη του άρθρου 39, όταν κράτος μέλος προβεί σε μία από τις κατωτέρω διαπιστώσεις, απαιτεί από τον οικείο οικονομικό φορέα να θέσει τέλος στη μη συμμόρφωση:

               α)

               η σήμανση CE έχει τεθεί κατά παράβαση του άρθρου 30 του κανονισμού (ΕΚ) αριθ. 765/2008 ή του άρθρου 20 της παρούσας οδηγίας·

               β)

               δεν έχει τεθεί η σήμανση CE·

               γ)

               ο αριθμός μητρώου του κοινοποιημένου οργανισμού, όταν ο οργανισμός αυτός εμπλέκεται στο στάδιο ελέγχου της παραγωγής, έχει τεθεί κατά παράβαση του άρθρου 20 ή δεν έχει τεθεί·

               δ)

               δεν έχει καταρτιστεί δήλωση συμμόρφωσης ΕΕ·

               ε)

               η δήλωση συμμόρφωσης ΕΕ δεν έχει καταρτιστεί σωστά·

               στ)

               ο τεχνικός φάκελος είτε δεν είναι διαθέσιμος είτε δεν είναι πλήρης·

               ζ)

               οι πληροφορίες που αναφέρονται στο άρθρο 8 παράγραφος 6 ή στο άρθρο 12 παράγραφος 3 λείπουν, είναι λανθασμένες ή είναι ελλιπείς·

               η)

               δεν ικανοποιείται κάποια άλλη από τις απαιτήσεις που προβλέπονται στο άρθρο 8 ή στο άρθρο 12.

         2.   Εάν η μη συμμόρφωση της παραγράφου 1 εξακολουθεί να υφίσταται, το οικείο κράτος μέλος λαμβάνει όλα τα δέοντα μέτρα για να περιορίσει ή να απαγορεύσει τη διαθεσιμότητα στην αγορά του είδους πυροτεχνίας και να εξασφαλίσει ότι αυτό ανακαλείται ή αποσύρεται από την αγορά.
   ΚΕΦΑΛΑΙΟ 6

      ΕΚΤΕΛΕΣΤΙΚΕΣ ΕΞΟΥΣΙΕΣ

   Άρθρο 43
   Εκτελεστικές πράξεις
   Η Επιτροπή καθορίζει, με εκτελεστικές πράξεις:

               α)

               το ενιαίο σύστημα αρίθμησης που αναφέρεται στο άρθρο 9 παράγραφος 1 και τις πρακτικές ρυθμίσεις για το μητρώο που αναφέρεται στο άρθρο 33 παράγραφος 3·

               β)

               τις πρακτικές ρυθμίσεις για την τακτική συλλογή και ενημέρωση δεδομένων για ατυχήματα που σχετίζονται με τα είδη πυροτεχνίας.

         Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 44 παράγραφος 3.
   Άρθρο 44
   Διαδικασία επιτροπής
   1.   Η Επιτροπή επικουρείται από την επιτροπή για τα είδη πυροτεχνίας. Πρόκειται για επιτροπή κατά την έννοια του κανονισμού (ΕΕ) αριθ. 182/2011.
   2.   Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 4 του κανονισμού (ΕΕ) αριθ. 182/2011.
   3.   Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 5 του κανονισμού (ΕΕ) αριθ. 182/2011.
   4.   Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 8 σε συνδυασμό με το άρθρο 5 του κανονισμού (ΕΕ) αριθ. 182/2011.
   5.   Η επιτροπή καλείται σε διαβούλευση από την Επιτροπή για κάθε ζήτημα για το οποίο απαιτείται η παροχή υπηρεσιών συμβούλου από εμπειρογνώμονες του τομέα, δυνάμει του κανονισμού (ΕΕ) αριθ. 1025/2012 ή άλλης νομοθεσίας της Ένωσης.
   Η επιτροπή δύναται επίσης να εξετάζει κάθε θέμα σχετικό με την εφαρμογή της παρούσας οδηγίας το οποίο τίθεται από τον πρόεδρο της ή από εκπρόσωπο κράτους μέλους σύμφωνα με τον εσωτερικό κανονισμό της.
   ΚΕΦΑΛΑΙΟ 7

      ΤΕΛΙΚΕΣ ΚΑΙ ΜΕΤΑΒΑΤΙΚΕΣ ΔΙΑΤΑΞΕΙΣ

   Άρθρο 45
   Κυρώσεις
   Τα κράτη μέλη θεσπίζουν κανόνες για τις κυρώσεις που επιβάλλονται σε οικονομικούς φορείς οι οποίοι παραβιάζουν διατάξεις του εθνικού δικαίου που θεσπίζονται σύμφωνα με την παρούσα οδηγία και λαμβάνουν κάθε αναγκαίο μέτρο για να εξασφαλίζεται η επιβολή τους. Οι κανόνες αυτοί δύνανται να περιλαμβάνουν ποινικές κυρώσεις για σοβαρές παραβάσεις.
   Οι προβλεπόμενες κυρώσεις είναι αποτελεσματικές, αναλογικές και αποτρεπτικές.
   Άρθρο 46
   Μεταβατικές διατάξεις
   1.   Τα κράτη μέλη δεν εμποδίζουν τη διαθεσιμότητα στην αγορά ειδών πυροτεχνίας τα οποία συμμορφώνονται με τις διατάξεις της οδηγίας 2007/23/ΕΚ και τα οποία διατέθηκαν στην αγορά πριν από την 1η Ιουλίου 2015.
   2.   Οι εθνικές άδειες για τα πυροτεχνήματα των κατηγοριών F1, F2 και F3 που χορηγήθηκαν πριν από τις 4 Ιουλίου 2010 εξακολουθούν να ισχύουν στην επικράτεια του κράτους μέλους που χορήγησε την άδεια έως την ημερομηνία λήξης τους ή έως τις 4 Ιουλίου 2017, ανάλογα με το ποια ημερομηνία είναι προγενέστερη.
   3.   Οι εθνικές άδειες για άλλα είδη πυροτεχνίας, για πυροτεχνήματα της κατηγορίας F4 και για είδη πυροτεχνίας για το θέατρο που χορηγήθηκαν πριν από τις 4 Ιουλίου 2013 εξακολουθούν να ισχύουν στην επικράτεια του κράτους μέλους που χορήγησε την άδεια έως την ημερομηνία λήξης τους ή έως τις 4 Ιουλίου 2017, ανάλογα με το ποια ημερομηνία είναι προγενέστερη.
   4.   Κατά παρέκκλιση από την παράγραφο 3, οι εθνικές άδειες για τα είδη πυροτεχνίας που προορίζονται για οχήματα, συμπεριλαμβανομένων των ανταλλακτικών, οι οποίες χορηγήθηκαν πριν από τις 4 Ιουλίου 2013 εξακολουθούν να ισχύουν έως τη λήξη τους.
   5.   Τα πιστοποιητικά που εκδίδονται δυνάμει της οδηγίας 2007/23/ΕΚ ισχύουν σύμφωνα με την παρούσα οδηγία.
   Άρθρο 47
   Μεταφορά στο εθνικό δίκαιο
   1.   Τα κράτη μέλη θεσπίζουν και δημοσιεύουν, το αργότερο έως τις 30 Ιουνίου 2015, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με το άρθρο 3 σημεία 7, 12, 13 και 15 έως 22, το άρθρο 4 παράγραφος 1, το άρθρο 5, το άρθρο 7 παράγραφος 4, το άρθρο 8 παράγραφοι 2 έως 9, το άρθρο 9, το άρθρο 10 παράγραφος 2, το άρθρο 11 παράγραφοι 1 και 3, τα άρθρα 12 έως 16, τα άρθρα 18 έως 29, τα άρθρα 31 έως 35, το άρθρο 37, το άρθρο 38 παράγραφοι 1 και 2, τα άρθρα 39 έως 42, το άρθρο 45, το άρθρο 46, και τα παραρτήματα I, II και III. Ανακοινώνουν αμέσως στην Επιτροπή το κείμενο των εν λόγω μέτρων.
   Εφαρμόζουν τις εν λόγω διατάξεις από την 1η Ιουλίου 2015.
   2.   Κατά παρέκκλιση από την παράγραφο 1, τα κράτη μέλη θεσπίζουν και δημοσιεύουν, έως τις 3 Οκτωβρίου 2013, τους νόμους, τους κανονισμούς και τις διοικητικές διατάξεις που απαιτούνται για τη συμμόρφωση προς το σημείο 4 του παραρτήματος I. Ανακοινώνουν αμέσως στην Επιτροπή το κείμενο των εν λόγω μέτρων. Τα κράτη μέλη θέτουν σε εφαρμογή τα μέτρα αυτά από τις 4 Ιουλίου 2013.
   3.   Κατά τη θέσπισή τους από τα κράτη μέλη, τα μέτρα που αναφέρονται στις παραγράφους 1 και 2 περιέχουν παραπομπή στην παρούσα οδηγία ή συνοδεύονται από την παραπομπή αυτή κατά την επίσημη δημοσίευσή τους. Οι εν λόγω διατάξεις περιλαμβάνουν επίσης δήλωση που διευκρινίζει ότι οι παραπομπές στην οδηγία που καταργείται από την παρούσα οδηγία, οι οποίες περιέχονται στις ισχύουσες νομοθετικές, κανονιστικές και διοικητικές διατάξεις, θεωρείται ότι γίνονται στην παρούσα οδηγία. Ο τρόπος πραγματοποίησης αυτής της παραπομπής και η διατύπωση αυτής της δήλωσης καθορίζονται από τα κράτη μέλη.
   4.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπει η παρούσα οδηγία.
   Άρθρο 48
   Κατάργηση
   Η οδηγία 2007/23/ΕΚ όπως τροποποιήθηκε από τις πράξεις που παρατίθενται στο παράρτημα IV μέρος A καταργείται με ισχύ από την 1η Ιουλίου 2015, με την επιφύλαξη των υποχρεώσεων των κρατών μελών σχετικά με τις προθεσμίες μεταφοράς στο εθνικό δίκαιο και των ημερομηνιών εφαρμογής της δέσμης οδηγιών που αναφέρεται στο παράρτημα IV μέρος Β.
   Κατά παρέκκλιση από την πρώτη παράγραφο του παρόντος άρθρου, το σημείο 4 του παραρτήματος I της οδηγίας 2007/23/ΕΚ καταργείται με ισχύ από 4ης Ιουλίου 2013.
   Οι παραπομπές στην καταργούμενη οδηγία νοούνται ως παραπομπές στην παρούσα οδηγία και διαβάζονται σύμφωνα με τον πίνακα αντιστοιχίας του παραρτήματος V.
   Άρθρο 49
   Έναρξη ισχύος και εφαρμογή
   Η παρούσα οδηγία αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   Το άρθρο 1, το άρθρο 2, το άρθρο 3 σημεία 1 έως 6, 8 έως 11 και σημείο 14, το άρθρο 4 παράγραφοι 2, 3 και 4, το άρθρο 6, το άρθρο 7 παράγραφοι 1, 2 και 3, το άρθρο 8 παράγραφος 1, το άρθρο 10 παράγραφοι 1, 3 και 4, το άρθρο 11 παράγραφος 2, τα άρθρα 17, 30 και 36, το άρθρο 38 παράγραφος 3, τα άρθρα 43 και 44 και τα παραρτήματα IV και V εφαρμόζονται από την 1η Ιουλίου 2015.
   Άρθρο 50
   Αποδέκτες
   Η παρούσα οδηγία απευθύνεται στα κράτη μέλη.

      Στρασβούργο, 12 Ιουνίου 2013.

            Για το Ευρωπαϊκό Κοινοβούλιο

            Ο Πρόεδρος

         M. SCHULZ

            Για το Συμβούλιο

            Η Πρόεδρος

         L. CREIGHTON

      (1)  ΕΕ C 181 της 21.6.2012, σ. 105.

      (2)  Θέση του Ευρωπαϊκού Κοινοβουλίου της 22ας Μαΐου 2013 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 10ης Ιουνίου 2013.

      (3)  ΕΕ L 154 της 14.6.2007, σ. 1.

      (4)  Βλέπε παράρτημα IV μέρος Α.

      (5)  ΕΕ L 218 της 13.8.2008, σ. 30.

      (6)  ΕΕ L 218 της 13.8.2008, σ. 82.

      (7)  ΕΕ L 121 της 15.5.1993, σ. 20.

      (8)  ΕΕ L 10 της 14.1.1997, σ. 13.

      (9)  ΕΕ L 46 της 17.2.1997, σ. 25.

      (10)  ΕΕ L 170 της 30.6.2009, σ. 1.

      (11)  ΕΕ L 316 της 14.11.2012, σ. 12.

      (12)  ΕΕ L 210 της 7.8.1985, σ. 29.

      (13)  ΕΕ L 55 της 28.2.2011, σ. 13.

      (14)  ΕΕ L 396 της 30.12.2006, σ. 1.

      ΠΑΡΑΡΤΗΜΑ I

         ΟΥΣΙΩΔΕΙΣ ΑΠΑΙΤΗΣΕΙΣ ΑΣΦΑΛΕΙΑΣ

      1.   Κάθε είδος πυροτεχνίας πρέπει να διαθέτει τα χαρακτηριστικά απόδοσης που προσδιορίζει ο κατασκευαστής στον κοινοποιημένο οργανισμό ώστε να εξασφαλίζεται η μέγιστη δυνατή ασφάλεια και αξιοπιστία.
      2.   Κάθε είδος πυροτεχνίας πρέπει να σχεδιάζεται και να κατασκευάζεται με τρόπο που να καθιστά δυνατή την ασφαλή διάθεσή του με κατάλληλη μέθοδο και με τις ελάχιστες επιπτώσεις για το περιβάλλον.
      3.   Κάθε είδος πυροτεχνίας πρέπει να λειτουργεί σωστά όταν χρησιμοποιείται για τον σκοπό για τον οποίο προορίζεται.
      Κάθε είδος πυροτεχνίας πρέπει να υποβάλλεται σε δοκιμή σε πραγματικές συνθήκες. Αν αυτό δεν είναι δυνατό μέσα σε εργαστήριο, οι δοκιμές πρέπει να διενεργούνται σε συνθήκες υπό τις οποίες πρόκειται να χρησιμοποιηθεί το είδος πυροτεχνίας.
      Οι ακόλουθες πληροφορίες και ιδιότητες —εφόσον απαιτείται— πρέπει να εξετάζονται ή να υποβάλλονται σε δοκιμή:

                  α)

                  σχεδίαση, κατασκευή και χαρακτηριστικές ιδιότητες, συμπεριλαμβανομένης της λεπτομερούς χημικής σύνθεσης (μάζα και ποσοστό των χρησιμοποιούμενων ουσιών) και διαστάσεις·

                  β)

                  η φυσική και χημική σταθερότητα του είδους πυροτεχνίας σε όλες τις φυσιολογικές, προβλέψιμες περιβαλλοντικές συνθήκες·

                  γ)

                  ευαισθησία σε κανονικό, προβλέψιμο χειρισμό και μεταφορά·

                  δ)

                  συμμόρφωση όλων των συστατικών όσον αφορά τη χημική τους σταθερότητα·

                  ε)

                  αντοχή του είδους πυροτεχνίας στην υγρασία, εάν προορίζεται να χρησιμοποιηθεί σε υγρές ή ξηρές συνθήκες και εάν η ασφάλεια ή η αξιοπιστία του μπορεί να επηρεαστεί αρνητικά από την υγρασία·

                  στ)

                  αντοχή σε χαμηλές και υψηλές θερμοκρασίες, όταν το είδος πυροτεχνίας προορίζεται να διατηρηθεί ή να χρησιμοποιηθεί σε τέτοιες θερμοκρασίες και η ασφάλειά του ή η αξιοπιστία του μπορούν να επηρεαστούν αρνητικά από την ψύξη ή τη θέρμανση ολόκληρου του είδους πυροτεχνίας ή συστατικού του·

                  ζ)

                  τα χαρακτηριστικά ασφαλείας που αποσκοπούν στην πρόληψη τυχόν άκαιρης ή ακούσιας πυροδότησης ή ανάφλεξης·

                  η)

                  κατάλληλες οδηγίες και, εφόσον απαιτείται, επισημάνσεις όσον αφορά την ασφάλεια κατά τον χειρισμό, την αποθήκευση, τη χρήση (συμπεριλαμβανομένων των αποστάσεων ασφαλείας) και τη διάθεση·

                  θ)

                  η ικανότητα του είδους πυροτεχνίας, του περιτυλίγματός του ή των συστατικών μερών του να αντιστέκονται στη φθορά σε κανονικές, προβλέψιμες συνθήκες αποθήκευσης·

                  ι)

                  προσδιορισμός όλων των συσκευών και των βοηθητικών μερών που απαιτούνται και οδηγίες χρήσης για την ασφαλή λειτουργία του είδους πυροτεχνίας.

            Κατά τη μεταφορά και τον κανονικό χειρισμό, τα είδη πυροτεχνίας θα πρέπει να περιέχουν τα πυροτεχνικά συστατικά τους, εκτός εάν οι οδηγίες του κατασκευαστή ορίζουν διαφορετικά.
      4.   Τα είδη πυροτεχνίας δεν πρέπει να περιέχουν πυροκροτητές, εκτός από μαύρη πυρίτιδα και συστατικά που δημιουργούν λάμψεις, με εξαίρεση τα είδη των κατηγοριών P1, P2, T2 και τα πυροτεχνήματα της κατηγορίας F4 που πληρούν τους ακόλουθους όρους:

                  α)

                  ο πυροκροτητής δεν μπορεί να αφαιρεθεί εύκολα από το είδος πυροτεχνίας·

                  β)

                  για την κατηγορία P1, το είδος πυροτεχνίας δεν μπορεί να λειτουργήσει ως πυροκροτητής ή δεν μπορεί να προκαλέσει, με βάση τη σχεδίαση και την κατασκευή του, έκρηξη σε δευτερεύουσες εκρηκτικές ύλες·

                  γ)

                  για τις κατηγορίες F4, T2 και P2, το προϊόν δεν είναι σχεδιασμένο και δεν προορίζεται για να λειτουργήσει ως πυροκροτητής ή, αν είναι σχεδιασμένο για πρόκληση ανάφλεξης, δεν μπορεί με βάση τη σχεδίαση και την κατασκευή του να προκαλέσει έκρηξη σε δευτερεύουσες εκρηκτικές ύλες.

            5.   Οι διάφορες ομάδες ειδών πυροτεχνίας πρέπει επίσης να συμμορφώνονται τουλάχιστον με τις ακόλουθες απαιτήσεις:
      Α.   Πυροτεχνήματα

                  1.

                  Ο κατασκευαστής κατανέμει τα πυροτεχνήματα σε διάφορες κατηγορίες σύμφωνα με το άρθρο 6 ανάλογα με την καθαρή περιεκτικότητα σε εκρηκτική ύλη, τις αποστάσεις ασφαλείας, το επίπεδο θορύβου ή ανάλογα κριτήρια. Η κατηγορία αναγράφεται καθαρά στην ετικέτα.

                              α)

                              Για τα πυροτεχνήματα της κατηγορίας F1, τηρούνται οι εξής προϋποθέσεις:

                                          i)

                                          η απόσταση ασφαλείας είναι τουλάχιστον 1 m. Ωστόσο, εφόσον ενδείκνυται, η απόσταση ασφαλείας μπορεί να είναι μικρότερη·

                                          ii)

                                          το μέγιστο επίπεδο θορύβου δεν υπερβαίνει τα 120 dB (A, imp), ή ισοδύναμο επίπεδο θορύβου, όπως μετράται με άλλη κατάλληλη μέθοδο, στην απόσταση ασφαλείας·

                                          iii)

                                          η κατηγορία F1 δεν περιλαμβάνει κροτίδες, συστοιχίες κροτίδων, κροτίδες εκτόνωσης και συστοιχίες κροτίδων εκτόνωσης·

                                          iv)

                                          τα ριπτόμενα προς τα κάτω πυροτεχνήματα (throwdown) της κατηγορίας F1 δεν περιέχουν περισσότερα από 2,5 mg κροτικού αργύρου.

                              β)

                              Για τα πυροτεχνήματα της κατηγορίας F2, τηρούνται οι εξής προϋποθέσεις:

                                          i)

                                          η απόσταση ασφαλείας είναι τουλάχιστον 8 m. Ωστόσο, εφόσον ενδείκνυται, η απόσταση ασφαλείας μπορεί να είναι μικρότερη·

                                          ii)

                                          το μέγιστο επίπεδο θορύβου δεν υπερβαίνει τα 120 dB (A, imp), ή ισοδύναμο επίπεδο θορύβου, όπως μετράται με άλλη κατάλληλη μέθοδο, στην απόσταση ασφαλείας.

                              γ)

                              Για τα πυροτεχνήματα της κατηγορίας F3, τηρούνται οι εξής προϋποθέσεις:

                                          i)

                                          η απόσταση ασφαλείας είναι τουλάχιστον 15 m. Ωστόσο, εφόσον ενδείκνυται, η απόσταση ασφαλείας μπορεί να είναι μικρότερη·

                                          ii)

                                          το μέγιστο επίπεδο θορύβου δεν υπερβαίνει τα 120 dB (A, imp), ή ισοδύναμο επίπεδο θορύβου, όπως μετράται με άλλη κατάλληλη μέθοδο, στην απόσταση ασφαλείας.

                  2.

                  Τα πυροτεχνήματα μπορούν να κατασκευάζονται μόνον από υλικά που μειώνουν στο ελάχιστο τον κίνδυνο για την υγεία, την ιδιοκτησία και το περιβάλλον από τα θραύσματα.

                  3.

                  Η μέθοδος ανάφλεξης πρέπει να είναι εμφανής ή να δηλώνεται με επισήμανση ή στις οδηγίες.

                  4.

                  Τα πυροτεχνήματα δεν πρέπει να μετακινούνται με τυχαίο και απρόβλεπτο τρόπο.

                  5.

                  Τα πυροτεχνήματα των κατηγοριών F1, F2 και F3 πρέπει να προστατεύονται από ακούσια ανάφλεξη είτε με προστατευτικό κάλυμμα, είτε με τη συσκευασία ή με την κατασκευή του πυροτεχνήματος. Τα πυροτεχνήματα της κατηγορίας F4 πρέπει να προστατεύονται από ακούσια ανάφλεξη με τις μεθόδους που καθορίζει ο κατασκευαστής.

            Β.   Άλλα είδη πυροτεχνίας

                  1.

                  Τα είδη πυροτεχνίας πρέπει να σχεδιάζονται με τέτοιο τρόπο ώστε να μειώνεται στο ελάχιστο ο κίνδυνος για την υγεία, την ιδιοκτησία και το περιβάλλον σε κανονική χρήση.

                  2.

                  Η μέθοδος ανάφλεξης πρέπει να είναι εμφανής ή να δηλώνεται με επισήμανση ή στις οδηγίες.

                  3.

                  Το είδος πυροτεχνίας πρέπει να σχεδιάζεται με τέτοιο τρόπο ώστε να μειώνεται στο ελάχιστο ο κίνδυνος για την υγεία, την ιδιοκτησία και το περιβάλλον από θραύσματα, όταν ενεργοποιείται ακούσια.

                  4.

                  Όπου είναι σκόπιμο, το είδος πυροτεχνίας πρέπει να λειτουργεί κανονικά έως την ημερομηνία λήξης που καθορίζει ο κατασκευαστής.

            Γ.   Συσκευές ανάφλεξης

                  1.

                  Οι συσκευές ανάφλεξης πρέπει να μπορούν να πυροδοτούνται αξιόπιστα και να έχουν επαρκή ικανότητα πυροδότησης σε όλες τις κανονικές, προβλέψιμες συνθήκες χρήσης.

                  2.

                  Οι συσκευές ανάφλεξης πρέπει να προστατεύονται από ηλεκτροστατική εκκένωση σε κανονικές, προβλέψιμες συνθήκες αποθήκευσης και χρήσης.

                  3.

                  Οι ηλεκτρικοί αναφλεκτήρες πρέπει να προστατεύονται από ηλεκτρομαγνητικά πεδία σε κανονικές, προβλέψιμες συνθήκες αποθήκευσης και χρήσης.

                  4.

                  Το περίβλημα των ασφαλειών πρέπει να διαθέτει επαρκή μηχανική αντοχή και να προστατεύει επαρκώς τα περιεχόμενα εκρηκτικά όταν εκτίθεται σε κανονική, προβλέψιμη μηχανική καταπόνηση.

                  5.

                  Οι παράμετροι που αφορούν τον χρόνο καύσης των ασφαλειών πρέπει να παρέχονται μαζί με το είδος πυροτεχνίας.

                  6.

                  Τα ηλεκτρικά χαρακτηριστικά (π.χ. ελάχιστο ρεύμα πυροδότησης, αντίσταση κ.λπ.) των ηλεκτρικών αναφλεκτήρων πρέπει να παρέχονται μαζί με το είδος πυροτεχνίας.

                  7.

                  Τα σύρματα των ηλεκτρικών αναφλεκτήρων πρέπει να διαθέτουν επαρκή μόνωση και μηχανική αντοχή, συμπεριλαμβανομένης της ανθεκτικής σύνδεσης με τον αναφλεκτήρα, λαμβανομένης υπόψη της χρήσης για την οποία προορίζονται.

      ΠΑΡΑΡΤΗΜΑ II

         ΔΙΑΔΙΚΑΣΙΕΣ ΑΞΙΟΛΟΓΗΣΗΣ ΤΗΣ ΣΥΜΜΟΡΦΩΣΗΣ

      ΕΝΟΤΗΤΑ B:   Εξέταση τύπου ΕΕ

                  1.

                  Η εξέταση τύπου ΕΕ είναι το μέρος της διαδικασίας αξιολόγησης της συμμόρφωσης με το οποίο κοινοποιημένος οργανισμός εξετάζει την τεχνική σχεδίαση είδους πυροτεχνίας και επαληθεύει και βεβαιώνει ότι η τεχνική σχεδίαση του είδους πυροτεχνίας πληροί τις απαιτήσεις της παρούσας οδηγίας που έχουν εφαρμογή σε αυτόν.

                  2.

                  Η εξέταση τύπου ΕΕ διενεργείται ως αξιολόγηση της καταλληλότητας της τεχνικής σχεδίασης του είδους πυροτεχνίας μέσω της εξέτασης της τεχνικής τεκμηρίωσης και των παραστατικών που αναφέρονται στο σημείο 3, και περιλαμβάνει επίσης εξέταση δείγματος, αντιπροσωπευτικού της προγραμματισμένης παραγωγής, από το πλήρες προϊόν (συνδυασμός τύπου παραγωγής και τύπου σχεδίασης).

                  3.

                  Η αίτηση για εξέταση τύπου ΕΕ υποβάλλεται από τον κατασκευαστή σε έναν κοινοποιημένο οργανισμό της επιλογής του.
                  Η αίτηση περιλαμβάνει:

                              α)

                              το όνομα και τη διεύθυνση του κατασκευαστή·

                              β)

                              γραπτή δήλωση με την οποία βεβαιώνεται ότι δεν έχει υποβληθεί η ίδια αίτηση σε άλλο κοινοποιημένο οργανισμό·

                              γ)

                              τον τεχνικό φάκελο. Ο τεχνικός φάκελος καθιστά εφικτή την αξιολόγηση της συμμόρφωσης του είδους πυροτεχνίας προς τις ισχύουσες απαιτήσεις της παρούσας οδηγίας και περιλαμβάνει επαρκή ανάλυση και εκτίμηση του (των) κινδύνου(-ων). Ο τεχνικός φάκελος προσδιορίζει τις ισχύουσες απαιτήσεις και καλύπτει —στον βαθμό που απαιτείται για την αξιολόγηση— τη σχεδίαση, την κατασκευή και τη λειτουργία του είδους πυροτεχνίας. Ο τεχνικός φάκελος περιέχει, κατά περίπτωση, τουλάχιστον:

                                          i)

                                          γενική περιγραφή του είδους πυροτεχνίας,

                                          ii)

                                          σχέδια μελετών και φακέλους κατασκευής, καθώς και διαγράμματα συστατικών μερών, υποσυγκροτημάτων, κυκλωμάτων κ.λπ.,

                                          iii)

                                          τις περιγραφές και τις επεξηγήσεις που απαιτούνται για την κατανόηση των ανωτέρω σχεδίων και διαγραμμάτων και της λειτουργίας του είδους πυροτεχνίας,

                                          iv)

                                          πίνακα των εναρμονισμένων προτύπων που εφαρμόζονται πλήρως ή εν μέρει, των οποίων τα στοιχεία έχουν δημοσιευθεί στην Επίσημη Εφημερίδα της Ευρωπαϊκής Ένωσης και, όπου τα εναρμονισμένα αυτά πρότυπα δεν έχουν εφαρμοστεί, περιγραφές των λύσεων που εφαρμόζονται για την τήρηση των ουσιωδών απαιτήσεων ασφαλείας της παρούσας οδηγίας, συμπεριλαμβανομένου καταλόγου των άλλων σχετικών τεχνικών προδιαγραφών που έχουν εφαρμογή. Σε περίπτωση μερικώς εφαρμοζομένων εναρμονισμένων προτύπων, ο τεχνικός φάκελος προσδιορίζει τα μέρη που έχουν εφαρμοστεί,

                                          v)

                                          τα αποτελέσματα των υπολογισμών σχεδιασμού, των ελέγχων που διενεργήθηκαν κ.λπ.,

                                          vi)

                                          τις εκθέσεις δοκιμών·

                              δ)

                              τα αντιπροσωπευτικά δείγματα της εξεταζόμενης παραγωγής. Ο κοινοποιημένος οργανισμός μπορεί να ζητήσει επιπλέον δείγματα, εφόσον αυτό απαιτείται για τη διεξαγωγή του προγράμματος δοκιμών·

                              ε)

                              τα δικαιολογητικά που αποδεικνύουν την επάρκεια της τεχνικής σχεδίασης. Τα δικαιολογητικά αυτά μνημονεύουν όλα τα σχετικά έγγραφα που έχουν χρησιμοποιηθεί ιδίως στις περιπτώσεις που δεν έχουν εφαρμοσθεί πλήρως τα σχετικά εναρμονισμένα πρότυπα. Τα δικαιολογητικά περιλαμβάνουν, όπου είναι αναγκαίο, τα αποτελέσματα δοκιμών που διενεργήθηκαν σύμφωνα με άλλες σχετικές τεχνικές προδιαγραφές από το κατάλληλο εργαστήριο του κατασκευαστή ή από άλλο εργαστήριο δοκιμών εξ ονόματός του και με ευθύνη του.

                  4.

                  Ο κοινοποιημένος οργανισμός:

                              Ως προς το είδος πυροτεχνίας:

                                          4.1.

                                          Εξετάζει τον τεχνικό φάκελο και τα δικαιολογητικά για να εκτιμήσει την επάρκεια της τεχνικής σχεδίασης του είδους πυροτεχνίας.

                              Ως προς το (τα) δείγμα(-τα):

                                          4.2.

                                          Επαληθεύει ότι το (τα) δείγμα(-τα) έχει(-ουν) κατασκευαστεί σύμφωνα με τον τεχνικό φάκελο και προσδιορίζει τα στοιχεία τα οποία σχεδιάστηκαν σύμφωνα με τις ισχύουσες διατάξεις των σχετικών εναρμονισμένων προτύπων, καθώς και τα στοιχεία τα οποία σχεδιάστηκαν σύμφωνα με άλλες σχετικές τεχνικές προδιαγραφές·

                                          4.3.

                                          Αναλαμβάνει ή αναθέτει τη διεξαγωγή των κατάλληλων ελέγχων και δοκιμών, για να εξακριβώσει εάν, εφόσον ο κατασκευαστής επέλεξε να εφαρμόσει τις λύσεις των σχετικών εναρμονισμένων προτύπων, οι λύσεις αυτές εφαρμόστηκαν ορθά·

                                          4.4.

                                          Αναλαμβάνει ή αναθέτει τη διεξαγωγή των κατάλληλων ελέγχων και δοκιμών, για να εξακριβώσει κατά πόσον, στην περίπτωση που δεν εφαρμόστηκαν οι λύσεις των σχετικών εναρμονισμένων προτύπων, οι λύσεις που επιλέχθηκαν από τον κατασκευαστή, συμπεριλαμβανομένων εκείνων σε άλλες σχετικές τεχνικές προδιαγραφές που εφαρμόστηκαν, πληρούν τις αντίστοιχες ουσιώδεις απαιτήσεις ασφαλείας της παρούσας οδηγίας·

                                          4.5.

                                          Συμφωνεί με τον κατασκευαστή για τον τόπο στον οποίο θα διεξαχθούν οι έλεγχοι και οι δοκιμές.

                  5.

                  Ο κοινοποιημένος οργανισμός συντάσσει έκθεση αξιολόγησης στην οποία καταγράφονται οι ενέργειες που πραγματοποιήθηκαν σύμφωνα με το σημείο 4 καθώς και η έκβασή τους. Ο κοινοποιημένος οργανισμός, με την επιφύλαξη των υποχρεώσεών του έναντι των κοινοποιουσών αρχών, δημοσιοποιεί το περιεχόμενο της έκθεσης αυτής, εν μέρει ή εξ ολοκλήρου, μόνο με την έγκριση του κατασκευαστή.

                  6.

                  Στην περίπτωση που ο τύπος πληροί τις απαιτήσεις της παρούσας οδηγίας που έχουν εφαρμογή για το σχετικό είδος πυροτεχνίας, ο κοινοποιημένος οργανισμός χορηγεί στον κατασκευαστή πιστοποιητικό εξέτασης τύπου ΕΕ. Το εν λόγω πιστοποιητικό περιέχει το όνομα και τη διεύθυνση του κατασκευαστή, τα πορίσματα της εξέτασης, τους τυχόν όρους υπό τους οποίους ισχύει το πιστοποιητικό και τα απαραίτητα στοιχεία για την ταυτοποίηση του εγκεκριμένου τύπου. Στο πιστοποιητικό εξέτασης τύπου ΕΕ μπορούν να επισυνάπτονται ένα ή περισσότερα παραρτήματα.
                  Το πιστοποιητικό εξέτασης τύπου ΕΕ και τα παραρτήματά του περιλαμβάνουν όλες τις απαραίτητες πληροφορίες για την αξιολόγηση της συμμόρφωσης των κατασκευασμένων ειδών πυροτεχνίας προς τον εξετασθέντα τύπο και τον έλεγχο εν λειτουργία.
                  Στην περίπτωση που ο τύπος δεν πληροί τις ισχύουσες απαιτήσεις της παρούσας οδηγίας, ο κοινοποιημένος οργανισμός αρνείται να χορηγήσει πιστοποιητικό εξέτασης τύπου ΕΕ και ενημερώνει τον αιτούντα σχετικά, αιτιολογεί δε λεπτομερώς την άρνησή του.

                  7.

                  Ο κοινοποιημένος οργανισμός, αφενός, παρακολουθεί όλες τις εξελίξεις της γενικώς αναγνωρισμένης τεχνολογίας, από τις οποίες προκύπτει ότι ο εγκεκριμένος τύπος μπορεί να μην πληροί πλέον τις ισχύουσες απαιτήσεις της παρούσας οδηγίας και, αφετέρου, ορίζει εάν οι εξελίξεις αυτές απαιτούν περαιτέρω έρευνες. Στην περίπτωση αυτή, ο κοινοποιημένος οργανισμός ενημερώνει τον κατασκευαστή σχετικά.
                  Ο κατασκευαστής γνωστοποιεί στον κοινοποιημένο οργανισμό που έχει στην κατοχή του τον τεχνικό φάκελο για το πιστοποιητικό εξέτασης τύπου ΕΕ, για κάθε τροποποίηση του εγκεκριμένου τύπου που ενδέχεται να επηρεάσει τη συμμόρφωση του είδους πυροτεχνίας προς τις ουσιώδεις απαιτήσεις ασφαλείας της παρούσας οδηγίας ή προς τους όρους υπό τους οποίους ισχύει το εν λόγω πιστοποιητικό. Για τις τροποποιήσεις αυτές απαιτείται συμπληρωματική έγκριση με τη μορφή προσθήκης στο αρχικό πιστοποιητικό εξέτασης τύπου ΕΕ.

                  8.

                  Κάθε κοινοποιημένος οργανισμός ενημερώνει τις κοινοποιούσες αρχές του σχετικά με τα πιστοποιητικά εξέτασης τύπου ΕΕ και/ή κάθε προσθήκη σε αυτά που χορήγησε ή ανακάλεσε και θέτει στη διάθεση των κοινοποιουσών αρχών του, περιοδικά ή εφόσον του ζητηθεί, τον κατάλογο των πιστοποιητικών αυτών και/ή όλων των προσθηκών σε αυτά που έχουν απορριφθεί, ανασταλεί ή στις οποίες έχουν επιβληθεί περιορισμοί με άλλο τρόπο.
                  Κάθε κοινοποιημένος οργανισμός ενημερώνει τους άλλους κοινοποιημένους οργανισμούς σχετικά με τα πιστοποιητικά εξέτασης τύπου ΕΕ και/ή τις τυχόν προσθήκες σε αυτά που έχουν απορριφθεί, ανακληθεί, ανασταλεί ή στα οποία έχουν επιβληθεί περιορισμοί με άλλο τρόπο και, ύστερα από αίτηση, σχετικά με τα πιστοποιητικά που χορήγησε και/ή τις προσθήκες σε αυτά.
                  Η Επιτροπή, τα κράτη μέλη και οι άλλοι κοινοποιημένοι οργανισμοί μπορούν, ύστερα από αίτηση, να λάβουν αντίγραφο των πιστοποιητικών εξέτασης τύπου ΕΕ και/ή των προσθηκών σε αυτά. Ύστερα από αίτηση, η Επιτροπή και τα κράτη μέλη μπορούν να λάβουν αντίγραφο του τεχνικού φακέλου και των πορισμάτων των ελέγχων που πραγματοποιήθηκαν από τον κοινοποιημένο οργανισμό. Ο κοινοποιημένος οργανισμός διατηρεί αντίγραφο του πιστοποιητικού εξέτασης τύπου ΕΕ, των παραρτημάτων του και των προσθηκών του, καθώς και τον τεχνικό φάκελο που περιλαμβάνει τα έγγραφα τα οποία υποβλήθηκαν από τον κατασκευαστή έως τη λήξη ισχύος του πιστοποιητικού αυτού.

                  9.

                  Ο κατασκευαστής διατηρεί στη διάθεση των εθνικών αρχών αντίγραφο του πιστοποιητικού εξέτασης τύπου ΕΕ, των παραρτημάτων και των προσθηκών του μαζί με τον τεχνικό φάκελο, επί 10 έτη από τη διάθεση του είδους πυροτεχνίας στην αγορά.

            ΕΝΟΤΗΤΑ Γ2:   Συμμόρφωση προς τον τύπο με βάση τον εσωτερικό έλεγχο της παραγωγής και τη δοκιμή προϊόντων υπό εποπτεία κατά τυχαία διαστήματα

      1.   Η συμμόρφωση προς τον τύπο με βάση τον εσωτερικό έλεγχο της παραγωγής και τη δοκιμή προϊόντων υπό εποπτεία κατά τυχαία διαστήματα είναι το μέρος της διαδικασίας αξιολόγησης της συμμόρφωσης με το οποίο ο κατασκευαστής εκπληρώνει τις υποχρεώσεις που καθορίζονται στα σημεία 2, 3 και 4 και βεβαιώνει και δηλώνει, με αποκλειστική του ευθύνη, ότι τα σχετικά είδη πυροτεχνίας είναι σύμφωνα προς τον τύπο που περιγράφεται στη βεβαίωση στο πιστοποιητικό εξέτασης τύπου ΕΕ και πληρούν τις απαιτήσεις της παρούσας οδηγίας που έχουν εφαρμογή σε αυτά.
      2.   Κατασκευή
      Ο κατασκευαστής λαμβάνει όλα τα αναγκαία μέτρα ώστε η διαδικασία κατασκευής και η παρακολούθησή της να εξασφαλίζουν τη συμμόρφωση των κατασκευαζόμενων ειδών πυροτεχνίας προς τον εγκεκριμένο τύπο που περιγράφεται στο πιστοποιητικό εξέτασης τύπου ΕΕ και προς τις απαιτήσεις της παρούσας οδηγίας που ισχύει γι’ αυτά.
      3.   Έλεγχοι προϊόντων
      Ο κοινοποιημένος οργανισμός τον οποίο επιλέγει ο κατασκευαστής αναλαμβάνει ή αναθέτει τη διεξαγωγή ελέγχων στα προϊόντα σε τυχαία χρονικά διαστήματα που καθορίζονται από αυτόν, προκειμένου να ελεγχθεί η ποιότητα των εσωτερικών ελέγχων του είδους πυροτεχνίας, λαμβάνοντας υπόψη, μεταξύ άλλων, την τεχνολογική πολυπλοκότητα των προϊόντων και την ποσότητα παραγωγής. Εξετάζεται κατάλληλο δείγμα των τελικών προϊόντων, το οποίο λαμβάνεται επιτόπου από τον κοινοποιημένο οργανισμό πριν από τη διάθεσή τους στην αγορά, και διεξάγονται οι ενδεδειγμένες δοκιμές, οι οποίες προσδιορίζονται στα σχετικά μέρη των εναρμονισμένων προτύπων και/ή ισοδύναμες δοκιμές που ορίζονται σε άλλες σχετικές τεχνικές προδιαγραφές, προκειμένου να εξακριβωθεί η συμμόρφωση του είδους πυροτεχνίας προς τις σχετικές απαιτήσεις της παρούσας οδηγίας. Εφόσον ένα δείγμα δεν συμμορφώνεται με το αποδεκτό επίπεδο ποιότητας, ο οργανισμός λαμβάνει τα κατάλληλα μέτρα.
      Σκοπός της διαδικασίας δειγματοληψίας προς έγκριση που πρέπει να εφαρμοστεί είναι να καθοριστεί κατά πόσον η διαδικασία κατασκευής του είδους πυροτεχνίας λειτουργεί εντός αποδεκτών ορίων, με σκοπό την εξασφάλιση της συμμόρφωσης του είδους πυροτεχνίας.
      Ο κατασκευαστής τοποθετεί, με ευθύνη του κοινοποιημένου οργανισμού, τον αριθμό ταυτοποίησης του κοινοποιημένου οργανισμού κατά τη διάρκεια της διαδικασίας κατασκευής.
      4.   Σήμανση CE και δήλωση συμμόρφωσης ΕΕ

                  4.1.

                  Ο κατασκευαστής τοποθετεί τη σήμανση CE σε κάθε είδος πυροτεχνίας που είναι σύμφωνο προς τον τύπο που περιγράφεται στο πιστοποιητικό εξέτασης τύπου ΕΕ και πληροί τις ισχύουσες απαιτήσεις της παρούσας οδηγίας.

                  4.2.

                  Ο κατασκευαστής συντάσσει γραπτή δήλωση συμμόρφωσης ΕΕ για κάθε μοντέλο προϊόντος και τη θέτει στη διάθεση των εθνικών αρχών επί 10 έτη από τη διάθεση στην αγορά του είδους πυροτεχνίας. Η δήλωση συμμόρφωσης ΕΕ προσδιορίζει το είδος πυροτεχνίας για το οποίο έχει συνταχθεί.
                  Στις αρμόδιες αρχές διατίθεται, εφόσον το ζητήσουν, αντίγραφο της δήλωσης συμμόρφωσης ΕΕ.

            ΕΝΟΤΗΤΑ Δ:   Συμμόρφωση προς τον τύπο με βάση τη διασφάλιση της ποιότητας της διαδικασίας παραγωγής

      1.   Η συμμόρφωση προς τον τύπο με βάση τη διασφάλιση της ποιότητας της διαδικασίας παραγωγής αποτελεί το μέρος της διαδικασίας αξιολόγησης της συμμόρφωσης με το οποίο ο κατασκευαστής εκπληρώνει τις υποχρεώσεις που καθορίζονται στα σημεία 2 και 5 και βεβαιώνει και δηλώνει, με αποκλειστική του ευθύνη, ότι τα σχετικά είδη πυροτεχνίας είναι σύμφωνα προς τον τύπο που περιγράφεται στο πιστοποιητικό εξέτασης τύπου ΕΕ και πληρούν τις απαιτήσεις της παρούσας οδηγίας που εφαρμόζονται σε αυτά.
      2.   Κατασκευή
      Ο κατασκευαστής εφαρμόζει εγκεκριμένο σύστημα ποιότητας για την παραγωγή, την επιθεώρηση του τελικού προϊόντος και τις δοκιμές του σχετικού είδους πυροτεχνίας, όπως ορίζεται στο σημείο 3 και υπόκειται σε επιτήρηση όπως καθορίζεται στο σημείο 4.
      3.   Σύστημα ποιότητας

                  3.1.

                  Ο κατασκευαστής υποβάλλει αίτηση για την αξιολόγηση του συστήματος ποιότητας που εφαρμόζει στον κοινοποιημένο οργανισμό της επιλογής του, όσον αφορά τα συγκεκριμένα είδη πυροτεχνίας.
                  Η αίτηση περιλαμβάνει:

                              α)

                              το όνομα και τη διεύθυνση του κατασκευαστή·

                              β)

                              γραπτή δήλωση με την οποία βεβαιώνεται ότι δεν έχει υποβληθεί η ίδια αίτηση σε άλλο κοινοποιημένο οργανισμό·

                              γ)

                              όλες τις κατάλληλες πληροφορίες για την προτεινόμενη κατηγορία του προϊόντος πυροτεχνίας·

                              δ)

                              τον φάκελο του συστήματος ποιότητας·

                              ε)

                              τον τεχνικό φάκελο σχετικά με τον εγκεκριμένο τύπο και αντίγραφο του πιστοποιητικού εξέτασης τύπου ΕΕ.

                  3.2.

                  Το σύστημα ποιότητας διασφαλίζει τη συμμόρφωση των ειδών πυροτεχνίας προς τον τύπο που περιγράφεται στο πιστοποιητικό εξέτασης τύπου ΕΕ καθώς και προς τις απαιτήσεις της παρούσας οδηγίας που ισχύουν γι’ αυτά.
                  Όλα τα στοιχεία, απαιτήσεις και διατάξεις που εφαρμόζει ο κατασκευαστής τεκμηριώνονται, συστηματικά και με τάξη, και λαμβάνουν τη μορφή γραπτών πολιτικών, διαδικασιών και οδηγιών. Ο φάκελος του συστήματος ποιότητας επιτρέπει την ενιαία ερμηνεία των προγραμμάτων ποιότητας, των σχεδίων, των εγχειριδίων και των φακέλων ποιότητας.
                  Περιλαμβάνεται ιδίως επαρκής περιγραφή:

                              α)

                              των ποιοτικών στόχων, της οργανωτικής δομής, των ευθυνών και των αρμοδιοτήτων των διοικητικών στελεχών ως προς την ποιότητα των ειδών πυροτεχνίας·

                              β)

                              των αντίστοιχων τεχνικών κατασκευής, ποιοτικού ελέγχου και ποιοτικής διασφάλισης, των διαδικασιών και των συστηματικών ενεργειών που θα χρησιμοποιηθούν·

                              γ)

                              των ελέγχων και των δοκιμών που διεξάγονται πριν, κατά και μετά την κατασκευή, και τη συχνότητα διεξαγωγής τους·

                              δ)

                              των φακέλων καταγραφής στοιχείων ποιότητας, όπως οι εκθέσεις επιθεώρησης και τα στοιχεία δοκιμών, τα στοιχεία βαθμονόμησης, οι εκθέσεις προσόντων του αρμόδιου προσωπικού κ.λπ., και

                              ε)

                              των μέσων επιτήρησης που καθιστούν δυνατό τον έλεγχο της επίτευξης της απαιτούμενης ποιότητας του προϊόντος και της αποτελεσματικής λειτουργίας του συστήματος ποιότητας.

                  3.3.

                  Ο κοινοποιημένος οργανισμός αξιολογεί το σύστημα ποιότητας για να διαπιστώσει εάν ανταποκρίνεται στις απαιτήσεις στις οποίες αναφέρεται το σημείο 3.2.
                  O κοινοποιημένος οργανισμός τεκμαίρει ότι ανταποκρίνονται στις απαιτήσεις αυτές τα στοιχεία του συστήματος ποιότητας που πληρούν τις αντίστοιχες προδιαγραφές του σχετικού εναρμονισμένου προτύπου.
                  Εκτός από τα μέλη με πείρα στα συστήματα διαχείρισης της ποιότητας, η ομάδα ελεγκτών περιλαμβάνει ένα τουλάχιστον μέλος το οποίο έχει πείρα στην αξιολόγηση του σχετικού τομέα προϊόντων και της τεχνολογίας του και γνωρίζει τις ισχύουσες απαιτήσεις της παρούσας οδηγίας. Η διαδικασία ελέγχου περιλαμβάνει επίσκεψη αξιολόγησης στις εγκαταστάσεις του κατασκευαστή. Η ομάδα ελεγκτών ελέγχει τον τεχνικό φάκελο στον οποίο αναφέρεται το σημείο 3.1 στοιχείο ε), για να επαληθεύσει την ικανότητα του κατασκευαστή να προσδιορίζει τις σχετικές απαιτήσεις της παρούσας οδηγίας και να πραγματοποιεί τους απαραίτητους ελέγχους με σκοπό τη διασφάλιση της συμμόρφωσης του είδους πυροτεχνίας προς τις απαιτήσεις αυτές.
                  Η απόφαση κοινοποιείται στον κατασκευαστή. Η κοινοποίηση περιέχει τα πόρισμα του ελέγχου και την αιτιολογημένη απόφαση αξιολόγησης.

                  3.4.

                  Ο κατασκευαστής αναλαμβάνει τη δέσμευση να εκπληρώνει τις υποχρεώσεις που απορρέουν από το σύστημα ποιότητας, όπως έχει εγκριθεί, και να το διατηρεί κατάλληλο και αποτελεσματικό.

                  3.5.

                  Ο κατασκευαστής ενημερώνει τον κοινοποιημένο οργανισμό, ο οποίος έχει εγκρίνει το σύστημα ποιότητας, για κάθε σχεδιαζόμενη τροποποίηση του συστήματος ποιότητας.
                  Ο κοινοποιημένος οργανισμός αξιολογεί τις προτεινόμενες αλλαγές και αποφασίζει εάν το τροποποιημένο σύστημα ποιότητας θα εξακολουθεί να πληροί τις απαιτήσεις στις οποίες αναφέρεται το σημείο 3.2 ή εάν απαιτείται νέα αξιολόγηση.
                  Ο κοινοποιημένος οργανισμός κοινοποιεί την απόφασή του στον κατασκευαστή. Η κοινοποίηση περιέχει τα συμπεράσματα του ελέγχου και την αιτιολογημένη απόφαση αξιολόγησης.

            4.   Επιτήρηση με ευθύνη του κοινοποιημένου οργανισμού.

                  4.1.

                  Σκοπός της επιτήρησης είναι να διασφαλιστεί ότι ο κατασκευαστής πληροί δεόντως τις υποχρεώσεις που απορρέουν από το εγκεκριμένο σύστημα ποιότητας.

                  4.2.

                  Ο κατασκευαστής επιτρέπει στον κοινοποιημένο οργανισμό την πρόσβαση, για σκοπούς αξιολόγησης, στους χώρους κατασκευής, επιθεώρησης, δοκιμών και αποθήκευσης και του παρέχει όλες τις αναγκαίες πληροφορίες, ιδίως:

                              α)

                              τον φάκελο του συστήματος ποιότητας·

                              β)

                              τους φακέλους ποιότητας, όπως τις εκθέσεις δοκιμών και τα στοιχεία δοκιμών, τα στοιχεία βαθμονόμησης, τις εκθέσεις προσόντων του οικείου προσωπικού κ.λπ.

                  4.3.

                  Ο κοινοποιημένος οργανισμός διενεργεί περιοδικούς ελέγχους για να βεβαιώνεται ότι ο κατασκευαστής διατηρεί και εφαρμόζει το σύστημα ποιότητας και υποβάλλει έκθεση ελέγχου στον κατασκευαστή.

                  4.4.

                  Επιπλέον, ο κοινοποιημένος οργανισμός μπορεί να πραγματοποιεί αιφνιδιαστικές επισκέψεις στον κατασκευαστή. Κατά τις επισκέψεις αυτές, ο κοινοποιημένος οργανισμός μπορεί, εν ανάγκη, να αναλάβει ή να αναθέσει τη διεξαγωγή δοκιμών για να επαληθευθεί η ορθή λειτουργία του συστήματος ποιότητας. Ο κοινοποιημένος οργανισμός χορηγεί στον κατασκευαστή έκθεση της επίσκεψης και, εάν πραγματοποιήθηκαν δοκιμές, έκθεση δοκιμών.

            5.   Σήμανση CE και δήλωση συμμόρφωσης ΕΕ

                  5.1.

                  Ο κατασκευαστής τοποθετεί την απαιτούμενη σήμανση συμμόρφωσης και, με ευθύνη του κοινοποιημένου οργανισμού στον οποίο αναφέρεται το σημείο 3.1, τον αριθμό μητρώου του εν λόγω κοινοποιημένου οργανισμού, σε κάθε είδος πυροτεχνίας που είναι σύμφωνο προς τον τύπο που περιγράφεται στο πιστοποιητικό εξέτασης τύπου ΕΕ και πληροί τις ισχύουσες απαιτήσεις της παρούσας οδηγίας.

                  5.2.

                  Ο κατασκευαστής συντάσσει γραπτή δήλωση συμμόρφωσης ΕΕ για κάθε μοντέλο προϊόντος και τη θέτει στη διάθεση των εθνικών αρχών επί 10 έτη από τη διάθεση του είδους πυροτεχνίας στην αγορά. Η δήλωση συμμόρφωσης ΕΕ προσδιορίζει το είδος πυροτεχνίας για το οποίο έχει συνταχθεί.
                  Στις αρμόδιες αρχές διατίθεται, εφόσον το ζητήσουν, αντίγραφο της δήλωσης συμμόρφωσης ΕΕ.

            6.   Ο κατασκευαστής θέτει στη διάθεση των εθνικών αρχών επί 10 έτη από τη διάθεση στην αγορά του είδους πυροτεχνίας:

                  α)

                  τον φάκελο στον οποίο αναφέρεται το σημείο 3.1·

                  β)

                  την πληροφορία για την τροποποίηση στην οποία αναφέρεται το σημείο 3.5, ως αυτή ενεκρίθη·

                  γ)

                  τις αποφάσεις και τις εκθέσεις του κοινοποιημένου οργανισμού που αναφέρονται στα σημεία 3.5, 4.3 και 4.4.

            7.   Κάθε κοινοποιημένος οργανισμός ενημερώνει τις κοινοποιούσες αρχές του για τις εγκρίσεις του συστήματος ποιότητας που χορηγούνται ή ανακαλούνται, και θέτει στη διάθεση των κοινοποιουσών αρχών του, περιοδικά ή εφόσον του ζητηθεί, τον κατάλογο των εγκρίσεων των συστημάτων ποιότητας που έχουν απορριφθεί, ανασταλεί ή στις οποίες έχουν επιβληθεί περιορισμοί με άλλο τρόπο.
      Κάθε κοινοποιημένος οργανισμός ενημερώνει τους άλλους κοινοποιημένους οργανισμούς για τις εγκρίσεις των συστημάτων ποιότητας τις οποίες έχει απορρίψει, αναστείλει, ανακαλέσει ή στις οποίες έχουν επιβληθεί περιορισμοί, και, εφόσον του ζητηθεί, για τις εγκρίσεις συστημάτων ποιότητας που χορήγησε.
      ΕΝΟΤΗΤΑ Ε:   Συμμόρφωση προς τον τύπο με βάση τη διασφάλιση της ποιότητας του προϊόντος

      1.   Η συμμόρφωση προς τον τύπο με βάση τη διασφάλιση της ποιότητας του προϊόντος αποτελεί το μέρος της διαδικασίας αξιολόγησης της συμμόρφωσης με το οποίο ο κατασκευαστής εκπληρώνει τις υποχρεώσεις που καθορίζονται στα σημεία 2 και 5 και βεβαιώνει και δηλώνει, με αποκλειστική του ευθύνη, ότι τα σχετικά είδη πυροτεχνίας είναι σύμφωνα προς τον τύπο που περιγράφεται στο πιστοποιητικό εξέτασης τύπου ΕΕ και πληρούν τις απαιτήσεις της παρούσας οδηγίας που εφαρμόζονται σε αυτά.
      2.   Κατασκευή
      Ο κατασκευαστής εφαρμόζει εγκεκριμένο σύστημα ποιότητας για την επιθεώρηση του τελικού προϊόντος και τις δοκιμές των ειδών πυροτεχνίας, όπως ορίζεται στο σημείο 3 και υπόκειται σε επιτήρηση, όπως ορίζεται στο σημείο 4.
      3.   Σύστημα ποιότητας

                  3.1.

                  Ο κατασκευαστής υποβάλλει αίτηση για την αξιολόγηση του συστήματος ποιότητας που εφαρμόζει στον κοινοποιημένο οργανισμό της επιλογής του, όσον αφορά τα συγκεκριμένα είδη πυροτεχνίας.
                  Η αίτηση περιλαμβάνει τις ακόλουθες πληροφορίες:

                              α)

                              το όνομα και τη διεύθυνση του κατασκευαστή·

                              β)

                              γραπτή δήλωση με την οποία βεβαιώνεται ότι δεν έχει υποβληθεί η ίδια αίτηση σε άλλο κοινοποιημένο οργανισμό·

                              γ)

                              όλες τις κατάλληλες πληροφορίες για την προτεινόμενη κατηγορία του είδους πυροτεχνίας·

                              δ)

                              τον φάκελο του συστήματος ποιότητας·

                              ε)

                              τον τεχνικό φάκελο σχετικά με τον εγκεκριμένο τύπο και αντίγραφο του πιστοποιητικού εξέτασης τύπου ΕΕ.

                  3.2.

                  Το σύστημα ποιότητας διασφαλίζει τη συμμόρφωση των ειδών πυροτεχνίας προς τον τύπο που περιγράφεται στο πιστοποιητικό εξέτασης τύπου ΕΕ και προς τις ισχύουσες απαιτήσεις της παρούσας οδηγίας.
                  Όλα τα στοιχεία, απαιτήσεις και διατάξεις που εφαρμόζει ο κατασκευαστής τεκμηριώνονται, συστηματικά και με τάξη, και λαμβάνουν τη μορφή γραπτών πολιτικών, διαδικασιών και οδηγιών. Ο φάκελος του συστήματος ποιότητας επιτρέπει την ενιαία ερμηνεία των προγραμμάτων ποιότητας, των σχεδίων, των εγχειριδίων και των φακέλων ποιότητας.
                  Περιλαμβάνεται ιδίως επαρκής περιγραφή:

                              α)

                              των ποιοτικών στόχων, της οργανωτικής δομής, των ευθυνών και των αρμοδιοτήτων των διοικητικών στελεχών ως προς την ποιότητα των ειδών πυροτεχνίας·

                              β)

                              των ελέγχων και των δοκιμών που θα διεξαχθούν μετά την κατασκευή·

                              γ)

                              των αρχείων καταχώρισης στοιχείων ποιότητας, όπως οι εκθέσεις επιθεώρησης και τα στοιχεία δοκιμών, τα στοιχεία βαθμονόμησης, οι εκθέσεις προσόντων του οικείου προσωπικού κ.λπ.·

                              δ)

                              των μέσων παρακολούθησης που καθιστούν δυνατό τον έλεγχο της αποτελεσματικής λειτουργίας του συστήματος ποιότητας.

                  3.3.

                  Ο κοινοποιημένος οργανισμός αξιολογεί το σύστημα ποιότητας για να διαπιστώσει εάν ανταποκρίνεται στις απαιτήσεις στις οποίες αναφέρεται το σημείο 3.2.
                  O κοινοποιημένος οργανισμός τεκμαίρει ότι ανταποκρίνονται στις απαιτήσεις αυτές τα στοιχεία του συστήματος ποιότητας που πληρούν τις αντίστοιχες προδιαγραφές του σχετικού εναρμονισμένου προτύπου.
                  Εκτός από τα μέλη με πείρα στα συστήματα διαχείρισης της ποιότητας, η ομάδα ελεγκτών περιλαμβάνει ένα τουλάχιστον μέλος το οποίο έχει πείρα στην αξιολόγηση του σχετικού προϊόντος και της τεχνολογίας του και γνωρίζει τις ισχύουσες απαιτήσεις της νομοθετικής πράξης. Η διαδικασία ελέγχου περιλαμβάνει επίσκεψη αξιολόγησης στις εγκαταστάσεις του κατασκευαστή. Η ομάδα ελεγκτών ελέγχει τον τεχνικό φάκελο στον οποίο αναφέρεται το σημείο 3.1 στοιχείο ε), για να επαληθεύσει την ικανότητα του κατασκευαστή να προσδιορίζει τις σχετικές απαιτήσεις της παρούσας οδηγίας και να πραγματοποιεί τους απαραίτητους ελέγχους με σκοπό τη διασφάλιση της συμμόρφωσης του είδους πυροτεχνίας προς τις απαιτήσεις αυτές.
                  Η απόφαση κοινοποιείται στον κατασκευαστή. Η κοινοποίηση περιέχει τα πόρισμα του ελέγχου και την αιτιολογημένη απόφαση αξιολόγησης.

                  3.4.

                  Ο κατασκευαστής αναλαμβάνει τη δέσμευση να εκπληρώνει τις υποχρεώσεις που απορρέουν από το σύστημα ποιότητας, όπως έχει εγκριθεί, και να το διατηρεί κατάλληλο και αποτελεσματικό.

                  3.5.

                  Ο κατασκευαστής ενημερώνει τον κοινοποιημένο οργανισμό, ο οποίος έχει εγκρίνει το σύστημα ποιότητας, για κάθε σχεδιαζόμενη τροποποίηση του συστήματος ποιότητας.
                  Ο κοινοποιημένος οργανισμός αξιολογεί τις προτεινόμενες αλλαγές και αποφασίζει εάν το τροποποιημένο σύστημα ποιότητας θα εξακολουθεί να πληροί τις απαιτήσεις στις οποίες αναφέρεται το σημείο 3.2 ή εάν απαιτείται νέα αξιολόγηση.
                  Κοινοποιεί την απόφασή του στον κατασκευαστή. Η κοινοποίηση περιέχει τα συμπεράσματα του ελέγχου και την αιτιολογημένη απόφαση αξιολόγησης.

            4.   Επιτήρηση με ευθύνη του κοινοποιημένου οργανισμού

                  4.1.

                  Σκοπός της επιτήρησης είναι να διασφαλισθεί ότι ο κατασκευαστής πληροί δεόντως τις υποχρεώσεις που απορρέουν από το εγκεκριμένο σύστημα ποιότητας.

                  4.2.

                  Ο κατασκευαστής επιτρέπει στον κοινοποιημένο οργανισμό την πρόσβαση, για σκοπούς αξιολόγησης, στους χώρους κατασκευής, επιθεώρησης, δοκιμών και αποθήκευσης και του παρέχει όλες τις αναγκαίες πληροφορίες, ιδίως:

                              α)

                              τον φάκελο του συστήματος ποιότητας·

                              β)

                              τους φακέλους ποιότητας, όπως τις εκθέσεις δοκιμών και τα στοιχεία δοκιμών, τα στοιχεία βαθμονόμησης, τις εκθέσεις προσόντων του οικείου προσωπικού κ.λπ.

                  4.3.

                  Ο κοινοποιημένος οργανισμός διενεργεί περιοδικούς ελέγχους για να βεβαιώνεται ότι ο κατασκευαστής διατηρεί και εφαρμόζει το σύστημα ποιότητας και υποβάλλει έκθεση ελέγχου στον κατασκευαστή.

                  4.4.

                  Επιπλέον, ο κοινοποιημένος οργανισμός μπορεί να πραγματοποιεί αιφνιδιαστικές επισκέψεις στον κατασκευαστή. Κατά τις επισκέψεις αυτές, ο κοινοποιημένος οργανισμός μπορεί, εν ανάγκη, να αναλάβει ή να αναθέσει τη διεξαγωγή δοκιμών για να επαληθευθεί η ορθή λειτουργία του συστήματος ποιότητας. Ο κοινοποιημένος οργανισμός χορηγεί στον κατασκευαστή έκθεση της επίσκεψης και, εάν πραγματοποιήθηκαν δοκιμές, έκθεση δοκιμών.

            5.   Σήμανση CE και δήλωση συμμόρφωσης ΕΕ

                  5.1.

                  Ο κατασκευαστής τοποθετεί τη σήμανση συμμόρφωσης CE και, με ευθύνη του κοινοποιημένου οργανισμού στον οποίο αναφέρεται το σημείο 3.1, τον αριθμό μητρώου του εν λόγω κοινοποιημένου οργανισμού σε κάθε είδος πυροτεχνίας που είναι σύμφωνο προς τον τύπο που περιγράφεται στο πιστοποιητικό εξέτασης τύπου ΕΕ και πληροί τις ισχύουσες απαιτήσεις της παρούσας οδηγίας.

                  5.2.

                  Ο κατασκευαστής συντάσσει γραπτή δήλωση συμμόρφωσης ΕΕ για κάθε μοντέλο προϊόντος και τη θέτει στη διάθεση των εθνικών αρχών επί 10 έτη από τη διάθεση στην αγορά του είδους πυροτεχνίας. Η δήλωση συμμόρφωσης ΕΕ προσδιορίζει το είδος πυροτεχνίας για το οποίο έχει συνταχθεί.
                  Στις αρμόδιες αρχές διατίθεται, εφόσον το ζητήσουν, αντίγραφο της δήλωσης συμμόρφωσης ΕΕ.

            6.   Ο κατασκευαστής θέτει στη διάθεση των εθνικών αρχών επί 10 έτη από τη διάθεση στην αγορά του είδους πυροτεχνίας:

                  α)

                  τον φάκελο στον οποίο αναφέρεται το σημείο 3.1·

                  β)

                  την πληροφορία για την τροποποίηση στην οποία αναφέρεται το σημείο 3.5, ως αυτή ενεκρίθη·

                  γ)

                  τις αποφάσεις και τις εκθέσεις του κοινοποιημένου οργανισμού που αναφέρονται στα σημεία 3.5, 4.3 και 4.4.

            7.   Κάθε κοινοποιημένος οργανισμός ενημερώνει τις κοινοποιούσες αρχές του για τις εγκρίσεις του συστήματος ποιότητας που χορηγούνται ή ανακαλούνται, και θέτει στη διάθεση των κοινοποιουσών αρχών του, περιοδικά ή εφόσον του ζητηθεί, τον κατάλογο των εγκρίσεων των συστημάτων ποιότητας που έχουν απορριφθεί, ανασταλεί ή στις οποίες έχουν επιβληθεί περιορισμοί με άλλο τρόπο.
      Κάθε κοινοποιημένος οργανισμός ενημερώνει τους άλλους κοινοποιημένους οργανισμούς για τις εγκρίσεις των συστημάτων ποιότητας τις οποίες έχει απορρίψει, αναστείλει ή ανακαλέσει, και, εφόσον του ζητηθεί, για τις εγκρίσεις συστημάτων ποιότητας που χορήγησε.
      ΕΝΟΤΗΤΑ Ζ:   Συμμόρφωση με βάση την εξακρίβωση ανά μονάδα

      1.   Η συμμόρφωση με βάση την εξακρίβωση ανά μονάδα είναι η διαδικασία αξιολόγησης της συμμόρφωσης με την οποία ο κατασκευαστής εκπληρώνει τις υποχρεώσεις που καθορίζονται στα σημεία 2, 3 και 5, και βεβαιώνει και δηλώνει, με αποκλειστική του ευθύνη, ότι το σχετικό είδος πυροτεχνίας στο οποίο εφαρμόζονται οι διατάξεις του σημείου 4 είναι σύμφωνο προς τις απαιτήσεις της παρούσας οδηγίας που ισχύουν γι’ αυτό.
      2.   Τεχνικός φάκελος
      Ο κατασκευαστής καταρτίζει τον τεχνικό φάκελο και τον θέτει στη διάθεση του κοινοποιημένου οργανισμού στον οποίο αναφέρεται το σημείο 4. Ο τεχνικός φάκελος δίνει τη δυνατότητα να αξιολογηθεί η συμμόρφωση του είδους πυροτεχνίας προς τις σχετικές απαιτήσεις και περιλαμβάνει επαρκή ανάλυση και εκτίμηση του (των) κινδύνου(-ων). Ο τεχνικός φάκελος προσδιορίζει τις ισχύουσες απαιτήσεις και καλύπτει —στον βαθμό που απαιτείται για την αξιολόγηση— τον σχεδιασμό, την κατασκευή και τη λειτουργία του είδους πυροτεχνίας. Ο τεχνικός φάκελος περιέχει, κατά περίπτωση, τουλάχιστον:

                  α)

                  γενική περιγραφή του είδους πυροτεχνίας·

                  β)

                  σχέδια αρχικής σύλληψης και κατασκευής, καθώς και διαγράμματα συστατικών μερών, υποσυγκροτημάτων, κυκλωμάτων κ.λπ.·

                  γ)

                  τις περιγραφές και τις επεξηγήσεις που απαιτούνται για την κατανόηση των εν λόγω σχεδίων και διαγραμμάτων και της λειτουργίας του είδους πυροτεχνίας·

                  δ)

                  τον κατάλογο των εναρμονισμένων προτύπων που εφαρμόζονται πλήρως ή εν μέρει, των οποίων τα στοιχεία έχουν δημοσιευθεί στην Επίσημη Εφημερίδα της Ευρωπαϊκής Ένωσης και, όπου τα εναρμονισμένα αυτά πρότυπα δεν έχουν εφαρμοστεί, περιγραφές των λύσεων που εφαρμόζονται για την τήρηση των ουσιωδών απαιτήσεων ασφαλείας της παρούσας οδηγίας, συμπεριλαμβανομένου καταλόγου των άλλων σχετικών τεχνικών προδιαγραφών που έχουν εφαρμογή. Σε περίπτωση μερικώς εφαρμοζομένων εναρμονισμένων προτύπων, ο τεχνικός φάκελος προσδιορίζει τα μέρη που έχουν εφαρμοστεί·

                  ε)

                  τα αποτελέσματα των σχεδιαστικών υπολογισμών, των ελέγχων που διενεργήθηκαν κ.λπ.·

                  στ)

                  τις εκθέσεις δοκιμών.

            Ο κατασκευαστής θέτει τον τεχνικό φάκελο στη διάθεση των αρμόδιων εθνικών αρχών επί 10 έτη από τη διάθεση του είδους πυροτεχνίας στην αγορά.
      3.   Κατασκευή
      Ο κατασκευαστής λαμβάνει όλα τα απαραίτητα μέτρα ώστε η διαδικασία κατασκευής και η παρακολούθησή της να εξασφαλίζουν τη συμμόρφωση του κατασκευαζόμενου είδους πυροτεχνίας προς τις ισχύουσες απαιτήσεις της παρούσας οδηγίας.
      4.   Επαλήθευση
      Ο κοινοποιημένος οργανισμός τον οποίο επιλέγει ο κατασκευαστής αναλαμβάνει ή αναθέτει τη διεξαγωγή κατάλληλων ελέγχων και δοκιμών, όπως προβλέπεται στα σχετικά εναρμονισμένα πρότυπα και/ή ισοδύναμες δοκιμές όπως ορίζονται σε άλλες σχετικές τεχνικές προδιαγραφές, προκειμένου να εξακριβώσει τη συμμόρφωση του είδους πυροτεχνίας προς τις ισχύουσες απαιτήσεις της παρούσας οδηγίας. Εάν δεν υπάρχει σχετικό εναρμονισμένο πρότυπο, αποφασίζει ο εκάστοτε κοινοποιημένος οργανισμός σχετικά με τις κατάλληλες δοκιμές που πρέπει να διεξαχθούν.
      Ο κοινοποιημένος οργανισμός χορηγεί πιστοποιητικό συμμόρφωσης ως προς τους ελέγχους και τις δοκιμές που έχουν διεξαχθεί και τοποθετεί ή φροντίζει να τοποθετηθεί με ευθύνη του ο αριθμός ταυτοποίησής του στο εγκεκριμένο είδος πυροτεχνίας.
      Ο κατασκευαστής θέτει τα πιστοποιητικά συμμόρφωσης στη διάθεση των εθνικών αρχών επί 10 έτη από τη διάθεση του προϊόντος στην αγορά.
      5.   Σήμανση CE και δήλωση συμμόρφωσης ΕΕ

                  5.1.

                  Ο κατασκευαστής τοποθετεί τη σήμανση CE και, με ευθύνη του κοινοποιημένου οργανισμού που αναφέρεται στο σημείο 4, τον αριθμό ταυτοποίησης του τελευταίου σε κάθε είδος πυροτεχνίας που ικανοποιεί τις ισχύουσες απαιτήσεις της παρούσας οδηγίας.

                  5.2.

                  Ο κατασκευαστής συντάσσει γραπτή δήλωση συμμόρφωσης ΕΕ και τη θέτει στη διάθεση των εθνικών αρχών επί 10 έτη από τη διάθεση του είδους πυροτεχνίας στην αγορά. Η δήλωση συμμόρφωσης ΕΕ προσδιορίζει το είδος πυροτεχνίας για το οποίο έχει συνταχθεί.
                  Στις αρμόδιες αρχές διατίθεται, εφόσον το ζητήσουν, αντίγραφο της δήλωσης συμμόρφωσης ΕΕ.

            ΕΝΟΤΗΤΑ H:   Συμμόρφωση με βάση την πλήρη διασφάλιση ποιότητας

      1.   Η συμμόρφωση με βάση την πλήρη διασφάλιση ποιότητας είναι η διαδικασία αξιολόγησης της συμμόρφωσης, με την οποία ο κατασκευαστής εκπληρώνει τις υποχρεώσεις που καθορίζονται στα σημεία 2 και 5, και βεβαιώνει και δηλώνει με αποκλειστική του ευθύνη ότι τα σχετικά είδη πυροτεχνίας πληρούν τις απαιτήσεις της παρούσας οδηγίας που ισχύουν γι’ αυτά.
      2.   Κατασκευή
      Ο κατασκευαστής εφαρμόζει εγκεκριμένο σύστημα ποιότητας για τη σχεδίαση, την κατασκευή και την επιθεώρηση του τελικού προϊόντος και τις δοκιμές των σχετικών ειδών πυροτεχνίας, όπως ορίζει το σημείο 3. Ο κατασκευαστής υπόκειται σε επιτήρηση, όπως αναφέρεται στο σημείο 4.
      3.   Σύστημα ποιότητας

                  3.1.

                  Ο κατασκευαστής υποβάλλει αίτηση για την αξιολόγηση του συστήματος ποιότητας που εφαρμόζει στον κοινοποιημένο οργανισμό της επιλογής του, όσον αφορά τα συγκεκριμένα είδη πυροτεχνίας.
                  Η αίτηση περιλαμβάνει:

                              α)

                              το όνομα και τη διεύθυνση του κατασκευαστή·

                              β)

                              τον τεχνικό φάκελο για ένα μοντέλο από κάθε κατηγορία ειδών πυροτεχνίας που προβλέπεται να κατασκευαστεί. Ο τεχνικός φάκελος περιέχει, κατά περίπτωση, τουλάχιστον:

                                          —

                                          γενική περιγραφή του είδους πυροτεχνίας,

                                          —

                                          σχέδια αρχικής σύλληψης και κατασκευής, καθώς και διαγράμματα συστατικών μερών, υποσυγκροτημάτων, κυκλωμάτων κ.λπ.,

                                          —

                                          τις περιγραφές και τις επεξηγήσεις που απαιτούνται για την κατανόηση των εν λόγω σχεδίων και διαγραμμάτων και της λειτουργίας του είδους πυροτεχνίας,

                                          —

                                          πίνακα των εναρμονισμένων προτύπων που εφαρμόζονται πλήρως ή εν μέρει, των οποίων τα στοιχεία έχουν δημοσιευθεί στην Επίσημη Εφημερίδα της Ευρωπαϊκής Ένωσης και, όπου τα εναρμονισμένα αυτά πρότυπα δεν έχουν εφαρμοστεί, περιγραφές των λύσεων που εφαρμόζονται για την τήρηση των ουσιωδών απαιτήσεων ασφαλείας της παρούσας οδηγίας, συμπεριλαμβανομένου καταλόγου των άλλων σχετικών τεχνικών προδιαγραφών που έχουν εφαρμοστεί. Σε περίπτωση μερικώς εφαρμοζόμενων εναρμονισμένων προτύπων, ο τεχνικός φάκελος προσδιορίζει τα μέρη που έχουν εφαρμοστεί,

                                          —

                                          τα αποτελέσματα των σχεδιαστικών υπολογισμών, των ελέγχων που διενεργήθηκαν κ.λπ.,

                                          —

                                          τις εκθέσεις δοκιμών·

                              γ)

                              τον φάκελο του συστήματος ποιότητας·

                              δ)

                              γραπτή δήλωση με την οποία βεβαιώνεται ότι δεν έχει υποβληθεί η ίδια αίτηση σε άλλο κοινοποιημένο οργανισμό.

                  3.2.

                  Το σύστημα ποιότητας εξασφαλίζει τη συμμόρφωση των ειδών πυροτεχνίας προς τις εφαρμοζόμενες απαιτήσεις της παρούσας οδηγίας.
                  Όλα τα στοιχεία, απαιτήσεις και διατάξεις που εφαρμόζει ο κατασκευαστής τεκμηριώνονται, συστηματικά και με τάξη, και λαμβάνουν τη μορφή γραπτών πολιτικών, διαδικασιών και οδηγιών. Ο εν λόγω φάκελος του συστήματος διασφάλισης ποιότητας καθιστά δυνατή την ενιαία ερμηνεία των προγραμμάτων ποιότητας, των σχεδίων, εγχειριδίων και φακέλων ποιότητας.
                  Περιλαμβάνεται ιδίως επαρκής περιγραφή:

                              α)

                              των στόχων ποιότητας και του οργανογράμματος καθώς και των ευθυνών και των αρμοδιοτήτων των στελεχών όσον αφορά τη σχεδίαση και την ποιότητα του προϊόντος·

                              β)

                              των προδιαγραφών τεχνικής σχεδίασης, συμπεριλαμβανομένων των προτύπων που θα εφαρμοστούν και, εφόσον τα σχετικά εναρμονισμένα πρότυπα δεν θα εφαρμοστούν πλήρως, των μέσων που θα χρησιμοποιηθούν για να εξασφαλιστεί η τήρηση των ουσιωδών απαιτήσεων ασφαλείας της παρούσας οδηγίας·

                              γ)

                              των τεχνικών ελέγχου και επαλήθευσης της σχεδίασης, της διαδικασίας και των συστηματικών ενεργειών, που θα χρησιμοποιούνται κατά τη σχεδίαση των ειδών πυροτεχνίας όσον αφορά την καλυπτόμενη κατηγορία του είδους πυροτεχνίας·

                              δ)

                              των αντίστοιχων τεχνικών κατασκευής, ποιοτικού ελέγχου και ποιοτικής διασφάλισης, των διαδικασιών και των συστηματικών ενεργειών που θα χρησιμοποιηθούν·

                              ε)

                              των ελέγχων και των δοκιμών που διεξάγονται πριν, κατά και μετά την κατασκευή, και τη συχνότητα διεξαγωγής τους·

                              στ)

                              των φακέλων καταγραφής στοιχείων ποιότητας, όπως οι εκθέσεις επιθεώρησης και τα στοιχεία δοκιμών, τα στοιχεία βαθμονόμησης, οι εκθέσεις προσόντων του αρμόδιου προσωπικού κ.λπ.·

                              ζ)

                              των μέσων παρακολούθησης που καθιστούν δυνατό τον έλεγχο της επίτευξης του απαιτούμενου επιπέδου σχεδιασμού και ποιότητας του προϊόντος και της αποτελεσματικής λειτουργίας του συστήματος ποιότητας.

                  3.3.

                  Ο κοινοποιημένος οργανισμός αξιολογεί το σύστημα ποιότητας για να διαπιστώσει εάν ανταποκρίνεται στις απαιτήσεις στις οποίες αναφέρεται το σημείο 3.2.
                  O κοινοποιημένος οργανισμός τεκμαίρει ότι ανταποκρίνονται στις απαιτήσεις αυτές τα στοιχεία του συστήματος ποιότητας που πληρούν τις αντίστοιχες προδιαγραφές του σχετικού εναρμονισμένου προτύπου.
                  Εκτός από τα μέλη με πείρα στα συστήματα διαχείρισης της ποιότητας, η ομάδα ελεγκτών περιλαμβάνει ένα τουλάχιστον μέλος το οποίο έχει πείρα στην αξιολόγηση στον τομέα του σχετικού προϊόντος και της τεχνολογίας του και γνωρίζει τις ισχύουσες απαιτήσεις της παρούσας οδηγίας. Η διαδικασία ελέγχου περιλαμβάνει επίσκεψη αξιολόγησης στις εγκαταστάσεις του κατασκευαστή. Η ομάδα ελεγκτών ελέγχει τον τεχνικό φάκελο στον οποίο αναφέρεται το σημείο 3.1 στοιχείο β), για να επαληθεύσει την ικανότητα του κατασκευαστή να προσδιορίζει τις σχετικές απαιτήσεις της νομοθετικής πράξης και να πραγματοποιεί τους απαραίτητους ελέγχους με σκοπό τη διασφάλιση της συμμόρφωσης του είδους πυροτεχνίας προς τις απαιτήσεις αυτές.
                  Η απόφαση κοινοποιείται στον κατασκευαστή.
                  Η κοινοποίηση περιέχει τα συμπεράσματα του ελέγχου και την αιτιολογημένη απόφαση αξιολόγησης.

                  3.4.

                  Ο κατασκευαστής αναλαμβάνει τη δέσμευση να εκπληρώνει τις υποχρεώσεις που απορρέουν από το σύστημα ποιότητας, όπως έχει εγκριθεί, και να το διατηρεί κατάλληλο και αποτελεσματικό.

                  3.5.

                  Ο κατασκευαστής ενημερώνει τον κοινοποιημένο οργανισμό, ο οποίος έχει εγκρίνει το σύστημα ποιότητας, για κάθε σχεδιαζόμενη τροποποίηση του συστήματος ποιότητας.
                  Ο κοινοποιημένος οργανισμός αξιολογεί τις προτεινόμενες αλλαγές και αποφασίζει εάν το τροποποιημένο σύστημα ποιότητας θα εξακολουθεί να πληροί τις απαιτήσεις στις οποίες αναφέρεται το σημείο 3.2 ή εάν απαιτείται νέα αξιολόγηση.
                  Ο κοινοποιημένος οργανισμός κοινοποιεί την απόφασή του στον κατασκευαστή. Η κοινοποίηση περιέχει τα συμπεράσματα του ελέγχου και την αιτιολογημένη απόφαση αξιολόγησης.

            4.   Επιτήρηση με ευθύνη του κοινοποιημένου οργανισμού

                  4.1.

                  Σκοπός της επιτήρησης είναι να διασφαλιστεί ότι ο κατασκευαστής πληροί δεόντως τις υποχρεώσεις που απορρέουν από το εγκεκριμένο σύστημα ποιότητας.

                  4.2.

                  Ο κατασκευαστής επιτρέπει στον κοινοποιημένο οργανισμό, για σκοπούς αξιολόγησης, την πρόσβαση στους χώρους σχεδίασης, κατασκευής, επιθεώρησης, δοκιμών και αποθήκευσης και του παρέχει όλες τις απαραίτητες πληροφορίες, ιδίως:

                              α)

                              τον φάκελο του συστήματος ποιότητας·

                              β)

                              τα αρχεία καταχώρισης στοιχείων ποιότητας, που στο σχεδιαστικό μέρος του συστήματος ποιότητας, όπως τα αποτελέσματα αναλύσεων, υπολογισμών, δοκιμών κ.λπ.·

                              γ)

                              τα αρχεία καταχώρισης στοιχείων ποιότητας, που προβλέπονται στο κατασκευαστικό μέρος του συστήματος ποιότητας, όπως τις εκθέσεις δοκιμών και τα στοιχεία δοκιμών, τα στοιχεία βαθμονόμησης, τις εκθέσεις προσόντων του οικείου προσωπικού κ.λπ.

                  4.3.

                  Ο κοινοποιημένος οργανισμός διενεργεί περιοδικούς ελέγχους για να βεβαιώνεται ότι ο κατασκευαστής διατηρεί και εφαρμόζει το σύστημα ποιότητας και υποβάλλει έκθεση ελέγχου στον κατασκευαστή.

                  4.4.

                  Επιπλέον, ο κοινοποιημένος οργανισμός μπορεί να πραγματοποιεί αιφνιδιαστικές επισκέψεις στον κατασκευαστή. Κατά τη διάρκεια των επισκέψεων αυτών, ο κοινοποιημένος οργανισμός μπορεί, εν ανάγκη, να αναλάβει ή να αναθέσει δοκιμές σε προϊόντα για να για να εξακριβωθεί η ορθή λειτουργία του συστήματος ποιότητας. Ο κοινοποιημένος οργανισμός υποβάλλει στον κατασκευαστή έκθεση της επίσκεψης και, εάν πραγματοποιήθηκε δοκιμή, έκθεση δοκιμής.

            5.   Σήμανση CE και δήλωση συμμόρφωσης ΕΕ

                  5.1.

                  Ο κατασκευαστής τοποθετεί τη σήμανση CE και, με ευθύνη του κοινοποιημένου οργανισμού που αναφέρεται στο σημείο 3.1, τον αριθμό μητρώου του εν λόγω κοινοποιημένου οργανισμού, σε κάθε προϊόν που ικανοποιεί τις ισχύουσες απαιτήσεις της παρούσας οδηγίας.

                  5.2.

                  Ο κατασκευαστής συντάσσει γραπτή δήλωση συμμόρφωσης ΕΕ για κάθε μοντέλο προϊόντος και τη θέτει στη διάθεση των εθνικών αρχών επί 10 έτη από τη διάθεση του είδους πυροτεχνίας στην αγορά. Η δήλωση συμμόρφωσης ΕΕ προσδιορίζει το είδος πυροτεχνίας για το οποίο έχει συνταχθεί.
                  Στις αρμόδιες αρχές διατίθεται, εφόσον το ζητήσουν, αντίγραφο της δήλωσης συμμόρφωσης ΕΕ.

            6.   Ο κατασκευαστής διατηρεί στη διάθεση των εθνικών αρχών, για χρονικό διάστημα 10 ετών από τη διάθεση του είδους πυροτεχνίας στην αγορά:

                  α)

                  τον τεχνικό φάκελο που αναφέρεται στο σημείο 3.1·

                  β)

                  τον φάκελο του συστήματος ποιότητας που αναφέρεται στο σημείο 3.1·

                  γ)

                  την πληροφορία για την τροποποίηση στην οποία αναφέρεται το σημείο 3.5, ως αυτή ενεκρίθη·

                  δ)

                  τις αποφάσεις και τις εκθέσεις του κοινοποιημένου οργανισμού που αναφέρονται στα σημεία 3.5, 4.3 και 4.4.

            7.   Κάθε κοινοποιημένος οργανισμός ενημερώνει τις κοινοποιούσες αρχές για τις εγκρίσεις συστημάτων ποιότητας που χορηγήθηκαν και ανακλήθηκαν και θέτει στη διάθεση των κοινοποιουσών αρχών του, περιοδικά ή εφόσον του ζητηθεί, τον κατάλογο των εγκρίσεων των συστημάτων ποιότητας που έχουν απορριφθεί, ανασταλεί ή στις οποίες έχουν επιβληθεί περιορισμοί με άλλο τρόπο.
      Κάθε κοινοποιημένος οργανισμός ενημερώνει τους άλλους κοινοποιημένους οργανισμούς για τις εγκρίσεις των συστημάτων ποιότητας τις οποίες έχει απορρίψει, αναστείλει ή ανακαλέσει, και, εφόσον του ζητηθεί, για τις εγκρίσεις συστημάτων ποιότητας που χορήγησε.

      ΠΑΡΑΡΤΗΜΑ III

         ΔΗΛΩΣΗ ΣΥΜΜΟΡΦΩΣΗΣ ΕΕ (αριθ. ΧΧΧΧ)
          (1)

                  1.

                  Αριθμός καταχώρισης σύμφωνα με το άρθρο 9:

                  2.

                  Αριθμός προϊόντος, παρτίδας ή σειράς:

                  3.

                  Επωνυμία και διεύθυνση του κατασκευαστή:

                  4.

                  Η παρούσα δήλωση συμμόρφωσης εκδίδεται με αποκλειστική ευθύνη του κατασκευαστή.

                  5.

                  Στόχος της δήλωσης (ταυτοποίηση προϊόντος που επιτρέπει την ιχνηλασιμότητα):

                  6.

                  Ο στόχος της δήλωσης που περιγράφεται παραπάνω είναι σύμφωνος με τη σχετική ενωσιακή νομοθεσία εναρμόνισης:

                  7.

                  Μνεία των σχετικών εναρμονισμένων προτύπων που χρησιμοποιήθηκαν ή μνεία των λοιπών τεχνικών προδιαγραφών σε σχέση με τις οποίες δηλώνεται η συμμόρφωση:

                  8.

                  Ο κοινοποιημένος οργανισμός … (ονομασία, αριθμός) πραγματοποίησε … (περιγραφή της παρέμβασης) και χορήγησε το πιστοποιητικό:

                  9.

                  Συμπληρωματικές πληροφορίες:

                              Υπογραφή για λογαριασμό και εξ ονόματος:

                              (τόπος και ημερομηνία έκδοσης):

                              (όνομα, θέση) (υπογραφή):

         (1)  Ο κατασκευαστής μπορεί, προαιρετικά, να δώσει αριθμό στη δήλωση συμμόρφωσης.

      ΠΑΡΑΡΤΗΜΑ IV
      ΜΕΡΟΣ A

         Καταργούμενη οδηγία με τις τροποποιήσεις της

         (που αναφέρεται στο άρθρο 48)

                  Οδηγία 2007/23/ΕΚ του Ευρωπαϊκού Κοινοβουλίου και του Συμβουλίου
                  (ΕΕ L 154 της 14.6.2007, σ. 1).

                  Κανονισμός (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου
                  (ΕΕ L 316 της 14.11.2012, σ. 12).

                  Μόνο το άρθρο 26 παράγραφος 1 στοιχείο η)

            ΜΕΡΟΣ B

         Προθεσμίες για τη μεταφορά στο εθνικό δίκαιο και ημερομηνίες εφαρμογής

         (που αναφέρονται στο άρθρο 48)

                  Οδηγία

                  Προθεσμία για τη μεταφορά

                  Ημερομηνία εφαρμογής

                  2007/23/ΕΚ

                  4 Ιανουαρίου 2010

                  4 Ιουλίου 2010 (πυροτεχνήματα των κατηγοριών F1, F2 και F3)
                  4 Ιουλίου 2013 (πυροτεχνήματα της κατηγορίας F4, άλλα είδη πυροτεχνίας και είδη πυροτεχνίας για το θέατρο)

      ΠΑΡΑΡΤΗΜΑ V

         ΠΙΝΑΚΑΣ ΑΝΤΙΣΤΟΙΧΙΑΣ

                  Οδηγία 2007/23/ΕΚ

                  Παρούσα οδηγία

                  Άρθρο 1 παράγραφος 1

                  Άρθρο 1 παράγραφος 1

                  Άρθρο 1 παράγραφος 2

                  Άρθρο 1 παράγραφος 2

                  Άρθρο 1 παράγραφος 3

                  Άρθρο 2 παράγραφος 1

                  Άρθρο 1 παράγραφος 4 στοιχείο α)

                  Άρθρο 2 παράγραφος 2 στοιχείο α)

                  Άρθρο 1 παράγραφος 4 στοιχείο β)

                  Άρθρο 2 παράγραφος 2 στοιχείο β)

                  Άρθρο 1 παράγραφος 4 στοιχείο γ)

                  Άρθρο 2 παράγραφος 2 στοιχείο γ)

                  Άρθρο 1 παράγραφος 4 στοιχείο δ)

                  Άρθρο 2 παράγραφος 2 στοιχείο δ)

                  Άρθρο 1 παράγραφος 4 στοιχείο ε)

                  Άρθρο 2 παράγραφος 2 στοιχείο ε)

                  Άρθρο 1 παράγραφος 4 στοιχείο στ)

                  Άρθρο 2 παράγραφος 2 στοιχείο στ) και άρθρο 3 παράγραφος 5

                  Άρθρο 2 παράγραφος 1

                  Άρθρο 3 παράγραφος 1

                  Άρθρο 2 παράγραφος 2 πρώτη περίοδος

                  Άρθρο 3 παράγραφος 8

                  Άρθρο 2 παράγραφος 2 δεύτερη περίοδος

                  Άρθρο 2 παράγραφος 2 στοιχείο ζ)

                  Άρθρο 2 παράγραφος 3

                  Άρθρο 3 παράγραφος 2

                  Άρθρο 2 παράγραφος 4

                  Άρθρο 3 παράγραφος 3

                  Άρθρο 2 παράγραφος 5

                  Άρθρο 3 παράγραφος 4

                  Άρθρο 2 παράγραφος 6

                  Άρθρο 3 παράγραφος 9

                  Άρθρο 2 παράγραφος 7

                  Άρθρο 3 παράγραφος 10

                  Άρθρο 2 παράγραφος 8

                  Άρθρο 3 παράγραφος 11

                  Άρθρο 2 παράγραφος 9

                  Άρθρο 3 παράγραφος 14

                  Άρθρο 2 παράγραφος 10

                  Άρθρο 3 παράγραφος 6

                  —

                  Άρθρο 3 παράγραφος 7

                  —

                  Άρθρο 3 παράγραφος 12

                  —

                  Άρθρο 3 παράγραφος 13

                  —

                  Άρθρο 3 παράγραφοι 15 έως 22

                  Άρθρο 3 παράγραφος 1

                  Άρθρο 6 παράγραφος 1

                  Άρθρο 3 παράγραφος 2

                  Άρθρο 6 παράγραφος 2

                  Άρθρο 4 παράγραφος 1

                  Άρθρο 8 παράγραφος 1

                  Άρθρο 4 παράγραφος 2 πρώτο εδάφιο

                  Άρθρο 12 παράγραφοι 1 έως 9 και άρθρο 14

                  Άρθρο 4 παράγραφος 2 δεύτερο εδάφιο

                  Άρθρο 14

                  Άρθρο 4 παράγραφος 3

                  Άρθρο 13 παράγραφος 1 και άρθρο 13 παράγραφος 2 πρώτο εδάφιο

                  —

                  Άρθρο 13 παράγραφος 2 δεύτερο εδάφιο

                  —

                  Άρθρο 13 παράγραφος 3

                  —

                  Άρθρο 13 παράγραφος 4

                  —

                  Άρθρο 13 παράγραφος 5

                  Άρθρο 4 παράγραφος 4 στοιχείο α)

                  Άρθρο 8 παράγραφος 2 πρώτο εδάφιο

                  Άρθρο 4 παράγραφος 4 στοιχείο β)

                  Άρθρο 8 παράγραφος 2 δεύτερο εδάφιο και άρθρο 8 παράγραφος 5

                  —

                  Άρθρο 8 παράγραφοι 3, 4 και 6 έως 9

                  —

                  Άρθρο 15

                  —

                  Άρθρο 9

                  Άρθρο 5 παράγραφος 1

                  Άρθρο 5

                  Άρθρο 5 παράγραφος 2

                  —

                  Άρθρο 6 παράγραφος 1

                  Άρθρο 4 παράγραφος 1

                  Άρθρο 6 παράγραφος 2

                  Άρθρο 4 παράγραφος 2

                  Άρθρο 6 παράγραφος 3

                  Άρθρο 4 παράγραφος 3

                  Άρθρο 6 παράγραφος 4

                  Άρθρο 4 παράγραφος 4

                  Άρθρο 7 παράγραφος 1

                  Άρθρο 7 παράγραφος 1

                  Άρθρο 7 παράγραφος 2

                  Άρθρο 7 παράγραφος 2

                  Άρθρο 7 παράγραφος 3

                  Άρθρο 7 παράγραφος 3

                  —

                  Άρθρο 7 παράγραφος 4

                  Άρθρο 8 παράγραφος 1

                  —

                  Άρθρο 8 παράγραφος 2

                  —

                  Άρθρο 8 παράγραφος 3 πρώτη περίοδος

                  —

                  Άρθρο 8 παράγραφος 3 δεύτερη περίοδος

                  Άρθρο 16

                  Άρθρο 8 παράγραφος 3 τρίτη περίοδος

                  —

                  Άρθρο 8 παράγραφος 4

                  —

                  Άρθρο 9

                  Άρθρο 17

                  —

                  Άρθρο 18

                  Άρθρο 10 παράγραφος 1

                  Άρθρο 21 και άρθρο 30 παράγραφος 1

                  Άρθρο 10 παράγραφος 2

                  Άρθρο 30 παράγραφος 2

                  Άρθρο 10 παράγραφος 3

                  Άρθρο 25 και άρθρο 26

                  Άρθρο 10 παράγραφος 4

                  Άρθρο 31 παράγραφος 1

                  Άρθρο 10 παράγραφος 5

                  Άρθρο 31 παράγραφος 2

                  Άρθρο 10 παράγραφος 6

                  —

                  —

                  Άρθρα 22 έως 24

                  —

                  Άρθρα 27 έως 29

                  Άρθρα 32 έως 37

                  Άρθρο 11 παράγραφος 1

                  Άρθρο 20 παράγραφος 1

                  Άρθρο 11 παράγραφος 2

                  Άρθρο 19

                  Άρθρο 11 παράγραφος 3

                  Άρθρο 19

                  —

                  Άρθρο 20 παράγραφος 2

                  Άρθρο 20 παράγραφος 3

                  —

                  Άρθρο 20 παράγραφος 4

                  —

                  Άρθρο 20 παράγραφος 5

                  Άρθρο 12 παράγραφος 1

                  Άρθρο 10 παράγραφος 1

                  Άρθρο 12 παράγραφος 2

                  Άρθρο 10 παράγραφος 2

                  Άρθρο 12 παράγραφος 3

                  Άρθρο 10 παράγραφος 3

                  Άρθρο 12 παράγραφος 4

                  Άρθρο 10 παράγραφος 4

                  Άρθρο 12 παράγραφος 5

                  Άρθρο 10 παράγραφος 5

                  Άρθρο 12 παράγραφος 6

                  —

                  Άρθρο 13 παράγραφος 1

                  Άρθρο 11 παράγραφος 1

                  Άρθρο 13 παράγραφος 2

                  Άρθρο 11 παράγραφος 2

                  Άρθρο 13 παράγραφος 3

                  Άρθρο 11 παράγραφος 3

                  Άρθρο 14 παράγραφος 1

                  Άρθρο 38 παράγραφος 1

                  Άρθρο 14 παράγραφος 2

                  Άρθρο 38 παράγραφος 2

                  Άρθρο 14 παράγραφος 3

                  Άρθρο 38 παράγραφος 2

                  Άρθρο 14 παράγραφος 4

                  Άρθρο 38 παράγραφος 2

                  Άρθρο 14 παράγραφος 5

                  Άρθρο 38 παράγραφος 3

                  Άρθρο 14 παράγραφος 6

                  Άρθρο 38 παράγραφος 2

                  Άρθρο 14 παράγραφος 7

                  Άρθρο 38 παράγραφος 2

                  Άρθρο 15

                  Άρθρο 39 παράγραφος 1 πρώτο εδάφιο

                  —

                  Άρθρο 39 παράγραφος 1 δεύτερο, τρίτο και τέταρτο εδάφιο

                  —

                  Άρθρο 39 παράγραφοι 2 έως 8

                  Άρθρο 16 παράγραφος 1

                  Άρθρο 40 παράγραφος 1 πρώτο εδάφιο

                  Άρθρο 16 παράγραφος 2

                  Άρθρο 40 παράγραφοι 2 και 3

                  Άρθρο 16 παράγραφος 3

                  Άρθρο 42 παράγραφος 1 στοιχείο α)

                  —

                  Άρθρο 40 παράγραφος 1 δεύτερο εδάφιο

                  —

                  Άρθρο 41

                  —

                  Άρθρο 42 παράγραφος 1 στοιχεία β) έως η) και άρθρο 42 παράγραφος 2

                  Άρθρο 17 παράγραφος 1

                  Άρθρο 38 παράγραφος 2

                  Άρθρο 17 παράγραφος 2

                  Άρθρο 38 παράγραφος 2

                  Άρθρο 18 παράγραφος 1

                  —

                  Άρθρο 18 παράγραφος 2

                  Άρθρο 43

                  Άρθρο 19

                  Άρθρο 44

                  Άρθρο 20

                  Άρθρο 45

                  —

                  Άρθρο 46 παράγραφος 1

                  Άρθρο 21 παράγραφος 1

                  Άρθρο 47 παράγραφος 1 πρώτο εδάφιο

                  Άρθρο 21 παράγραφος 2 δεύτερη περίοδος

                  Άρθρο 47 παράγραφος 1 δεύτερο εδάφιο

                  —

                  Άρθρο 47 παράγραφος 2

                  Άρθρο 21 παράγραφος 3

                  Άρθρο 47 παράγραφος 3

                  Άρθρο 21 παράγραφος 4

                  Άρθρο 47 παράγραφος 4

                  Άρθρο 21 παράγραφος 5

                  Άρθρο 46 παράγραφοι 2 και 3

                  Άρθρο 21 παράγραφος 6

                  Άρθρο 46 παράγραφος 4

                  —

                  Άρθρο 46 παράγραφος 5

                  —

                  Άρθρο 48

                  Άρθρο 22

                  Άρθρο 49

                  Άρθρο 23

                  Άρθρο 50

                  Παράρτημα I σημείο 1

                  Παράρτημα I σημείο 1

                  Παράρτημα I σημείο 2

                  Παράρτημα I σημείο 2

                  Παράρτημα I σημείο 3

                  Παράρτημα I σημείο 3

                  Παράρτημα I σημείο 4 στοιχείο α)

                  Παράρτημα I σημείο 4

                  Παράρτημα I σημείο 4 στοιχείο β)

                  Παράρτημα I σημείο 4

                  Παράρτημα I σημείο 5

                  Παράρτημα I σημείο 5

                  Παράρτημα II Ενότητα 1

                  Παράρτημα II Ενότητα B

                  Παράρτημα II Ενότητα 2

                  Παράρτημα II Ενότητα Γ2

                  Παράρτημα II Ενότητα 3

                  Παράρτημα II Ενότητα Δ

                  Παράρτημα II Ενότητα 4

                  Παράρτημα II Ενότητα E

                  Παράρτημα II Ενότητα 5

                  Παράρτημα II Ενότητα Ζ

                  Παράρτημα II Ενότητα 6

                  Παράρτημα II Ενότητα Η

                  Παράρτημα III

                  Άρθρο 25

                  Παράρτημα IV

                  Άρθρο 19

                  —

                  Παράρτημα III

                  —

                  Παράρτημα IV

                  —

                  Παράρτημα V